
Ankstesnėje knygoje Einius, Uvis ir Zervis 
atrado Uvio senelio Žvelgotės lobį. Daugiau 
kaip prieš dvidešimt metų lobis buvo pas- 
lėptas Dignojos pilyje esančiame gandraliz- 
dyje. Nemažai nuotykių ir pavojų vaiki- 
nams teko patirti, kol lobis buvo surastas ir 
iš po pačios kalavijuočių panosės statinaitė- 
je išvežtas iš pilies... 

Ne turto troškimas vertė juos ieškoti se- 
nelio krauju įsigyto lobio. Motina Medeina 
ir sesuo Gailė, išdavikui Ulvarui klastingai 
talkinant, buvo pagrobtos ir kalinamos Kuok- 
nesės tvirtovėje. Kuoknesės komtūras Ha- 
seldorfas nustatė tokią didele išpirką, kadjų 
išlaisvinti būtų neįmanoma, ir pagrasino 
sudeginti abi belaisves ant laužo, kad pri- 
verstų Žemaičius imtis neapgalvotų žygių. 
Tai ir buvo tikrasis komtūro tikslas. Tačiau 
lobio atradimas viską apvertė aukštyn ko- 
jom. To komtūras Haseldorfas nesitikėjo! 

Kaip pamatysime, jam teks nustebti dar 
ne kartą. 

Popiežiaus 
vienuolis 


ekmadieniui vakarėjant, Dignojos pilies vartus pasiekė 

kukli keliauninkų pora. Priekyje, tvirtą lazdą nusitvėręs, 

sunkų krepšį per petį pasikabineęs, žingsniavo kresnas, 

stipraus sudėjimo keturiasdešimtmetis vyras. Iš paskos 
ant kantraus, žemai galvą nukorusio asiliuko jojo bent dešimčia 
metų vyresnis ir daug liesesnis vienuolis. Jis lėtai siūbavo čia 
pirmyn, čia atgal, tačiau sugebėjo jodamas laikyti prieš akis storą, 
juodais veršio odos viršeliais knygą. 

Buvo akivaizdu, jog keliautojai atvyksta iš toli. Abiejų drabužiai 
buvo tokie dulkėti, kad nelabai galėjai įžvelgti jų spalvą. Spren- 
džiant iš galvą dengiančio gobtuvo ir basų, vien tik sandalais 
apautų kojų, vienuolis priklausė cistersų ordinui, tad jo abitas 
turėjo būti tamsiai rudas. Tačiau dabar ir jis, ir jo smulkiais 
žingsniais risnojantis asiliukas atrodė vienodai pilki. 

Keliautojai, nesižvalgydami į pilį juosiančius pylimus, ramiai 
prisiartino prie didžiųjų vartų. Čia jie buvo priversti stabtelėti - nors 
tiltas buvo nuleistas ir didieji apkaustyti geležimi vartai atverti, 
tačiau kelią pastojo geležinės, iš viršaus nuleidžiamos grotos. 
Sargyba, jau iš tolo pro langelį įvertinusi kuklią keliautojų išvaizdą, 
nejautė reikalo skubėti. Jai, savaime suprantama, būtų labiausiai 
patike visai neįsileisti keliauninkų, kurie sutrukdė žaisti kauliukais. 

- Kas jūs tokie? Pas ką? - stačiokiškai burbtelėjo sargybinis, 
jauniausias iš trijų dabar sargybą einančių kareivių. Jis ne per 
seniausiai tarnavo Dignojoje, todėl būtent jam buvo pavesta pasi- 
tikti akivaizdžiai nesvarbius keleivius. 

- Garbė Jėzui Kristui, - nusmaukęs nuo galvos dulkėtą megztą 
kepuraitę, linktelėjo priekyje ėjęs vyras. - Brolis Steponas ir jo 
kuklus tarnas Rudolfas prašosi įleidžiami... 

Sargybinis pažvairavo pro grotas ir atsikrenkštęs nusispjovė į 
pavartės dulkes - dėl šitokių vargetų nebuvo ko persistengti. Tas 
brolis Steponas atrodė truputį trenktas, nes net nepastebėjo, kad jie 
jauatvykę, todėl, nenulipdamas nuo asiliuko, ramiai sau tebeskaitė 


knygą. 
- Iš kur jūs? - tingiai metė sargybinis. 


- Keliaujam iš Daugpilio, - atsakė pėsčiasis keleivis. - O esame iš 
Rygos. 

- Iš Rygos... Ir mano blusos iš Rygos. Sakyk pagaliau, ko čia 
atsibeldėt? 

- Turiu garbės pranešti, kad brolis Steponas pageidauja pasima- 
tyti su fogtu Švachu, - taip pat ramiai, tarsi nebūtų pastebėjęs 
sargybinio įžūlumo, dėstė tvirtai sudėtas vyriškis. 

- Ak, matai, kaip! Pageidauja... O ko jis dar pageidauja? Gal ir 
patį Šventąjį Tėvą pageidautų pamatyti? 

- Turiu garbės pastebėti, jog Šventąjį Tėvą brolis Steponas ne 
kartą yra matęs, bet dabar pageidauja fogto Švacho. 

Sargybinis prapliupo juokais. 

- Ei, Fricai, ateik čia! - šūktelėjo jis į šalia vartų esančią patalpą. 
- Pasijuoksi! Čia tokie juokdariai su asilu atsibeldė! Kažkoks brolis 
Steponas visokių pageidavimų turi. Sako, net Šventąjį Tėvą yra 
matęs... 

Jo didžiai nuostabai, ištartas vardas suveikė tarytum rimbo 
kirtis - abu, prieš tai ramiai žaidę kauliukais ir gurkšnoję alų 
vyresnieji jo draugai stryktelėjo ant kojų. Ir brėmenietis Kurtas, ir 
net pats Dignojos sargybinių viršininkas Didysis Fricas, kuris šiaip 
jaunesilankstė net prieš patį pilies fogtą, - abu pašoko tarsi nudegę. 
Vienas stengėsi pirštais prilaižyti išsitaršiusius plaukus, kitas dar 
bėgdamas nuo odinės liemenės valėsi alaus dėmes. 

- Nejaugi pats brolis Steponas?! 

- Kelk grotas! Kelk grotas greičiau, tu slunkiau! 

Brėmenietis Kurtas jau suko veleną, ir grotos girgždėdamos ėmė 
šliaužti į viršų. 

Didysis Fricas, itin aukštas ir petingas vyras, nelaukdamas, kol 
grotos pakils iki viršaus, pritūpė, nurepečkojo pro apačią ir 
pripuolė prie vienuolio: 

- Šventasis broli Steponai! Kokia mums garbė, kad neaplenkėte 
ir Dignojos! Fogtas taip apsidžiaugs! Ir mums visiems didelė 
palaima ir garbė jūsų atvykimas! 


Vienuolis užvertė knygą, kruopščiai susegė sidabrinius viršelių 
apkaustus ir, tarsi tik dabar būtų pastebėjęs, kad jie jau atvyko, 
pažvelgė į bokštą, į greta jo išsikerojusią aukštą liepą su gandralizdžiu 
ant nudžiūvusios šakos. 

- Kokia čia pilis? - paklausė vis dar besilankstančio Didžiojo 
Frico. 

- Dignojos, šventasis broli Steponai... 

- Garbė Dievui aukštybėse, - atsiduso vienuolis. - Kaip tik čia 
mums ir reikėjo. 

Nusliuoges žemėn, jis maloniai nusišypsojo Didžiajam Fricui ir, 
paėmęs asilą už pavadžio, įvedė jį pro vartus į pilies kiemą. Didysis 
Fricas bėgo priekyje, ir jau vien iš jo rankų mostų, valančių kelią 
vienuoliui bei jo asiliukui, visiems pilėnams, buvusiems kieme, 
tapo aišku, jog sargybos viršininkas atveda itin retą ir garbingą 
svečią. 

Mažasis vienuolis žengė žemai nuleidęs galvą, tarytum nepaste- 
bėdamas viso aplink jį sukelto šurmulio. Eidamas pro šulinį, prie 
kurio kareiviai girdė žirgus, sustojo, privedė savo asiliuką prie 
didžiulio liepinio lovio. Kareiviai, paklusdami įsakmiems Didžiojo 
Frico mostams, pagriebę už kamanų atitraukė nuo lovio žirgus, o 
asiliukas neskubėdamas, oriai, beveik kaip jo šeimininkas, palenkė 
galvą prie vandens. Mažasis vienuolis, pasikišęs storąją knygą pė į 
pažastimi, kurį laiką stebėjo, kaip godžiai, lapsėdamas ausi 
siurbia vandenį jo pilkasis asiliukas, paskui apsidairė ir dar kartą 
paklausė: k 

- Ar tikrai Dignoja? -- 

- Dignoja, Dignoja, šventasis broli Steponai, - vėl žemai nusile “ 
kė Didysis Fricas. Ę 

Žinia apie vienuolio atvykimą žaibu pasklido po pilį, nes tučtuos 
jau su trenksmu atsivėrė rūmų durys, pro kurias it kamuolys 
išriedėjo pats pilies viršininkas - storulis fogtas Švachas. Pribėgo 


rie 
prie mažojo vienuolio ir sustingo it įbestas, nes brolis Steponas vėl, 


nusigręžęs nuo visų, įdėmiai stebėjo, kaip jo asiliukas geria vande- 

nį. Numalšinęs pirmąjį troškulį, gyvulys dabar košė vandenį per 
didelius gelsvus dantis, viena gudria akimi spoksodamas į savo 
šeimininką. 

Visą šį šurmulį matė likę prie vartų sargybiniai. 

- Tai... Tai kas jis toks? - nedrąsiai sulemeno jaunesnysis sargy- 
binis. Jis jau nutuokė, jog buvo padaręs klaidą, tačiau dar nesuvokė 
jos masto. 

- Tai ką? Tave motina ant galvos numetė, kai gimei? Ką? - vos 
susitvardydamas šnypštė brėmenietis. - Čia juk brolis Steponas! Jis 
ne tik vyskupo patikėtinis, bet ir Šventojo Tėvo pasiuntinys, tu 
varganas minkštaproti! 

Dabar jau abu sargybiniai išpūtę akis žiūrėjo, kaip fogtas Šva- 
chas pro plačiai atvertas duris veda mažąjį vienuolį į didžiąją 
Dignojos pilies menę. 

Statinė ridos 


ž kelių varstų prieš srovę nuo Dignojos pilies, tankioje 

Dauguvos paupio giraitėje, du vaikinai įdėmiai stebėjo, 

kaip trečiasis atsargiai bandė atmušti viršutinį lanką 

nuo nedidelės, tačiau sunkios statinaitės. Tamsaus gy- 
mio rudakis vaikinukas, prikandęs liežuvį ir pritūpęs, smulkiais 
smūgiais akmeniu daužė į peilio kriaunas, kurios pamažu stūmė į 
viršų stangriai priveržtą lanką. 

- Na, ar negali greičiau, Einiau!.. - nekantravo puse galvos už jį 
aukštesnis šviesiaplaukis vaikinas. Jis vilkėjo aptrintą gerai išdirb- 
tos stirnos odos striukę, o jo ilgus šviesius plaukus, kad nekristų ant 
akių, prilaikė austa juostelė. 

Po šių žodžių Einius, atrodė, tapo dar atsargesnis. 

- Juk. reikės vėl uždaryt, Uvi, - pamokančiu balsu tarė jis. - Jau 
vieną kartą skubėdamas atidarinėjau. Paskui dar Haseldorfas liepė 
atidaryt! Ir taip jau žymu, jog dangtis buvo atmušinėtas... 

- Va, kiaušinis vištą moke4 - pridūrė ant pavirtusio, pusiau 
sutrešusio beržo kamieno sėdintis trečiasis vaikinas. Jis buvo 
panašaus amžiaus, kaip ir šviesiaplaukis jo bičiulis, tačiau atrodė 
vyresnis. 

- Jis - ne višta, Zervi, jis - mano brolis... Pats žinai, skubų darbą 
Pykuolis renka, - atrėžė Einius. Jis kalbėjo truputį iš aukšto. Šį kartą 
jauniausias rikio Žybarto sūnus turėjo teisę taip šnekėti. Kas atrado 
lobį gandralizdyje? Kieno pastangomis šis lobis pateko į statinaitę. 
Kas daugiausia stengėsi, kad ši statinaitė, užvakar dar stovėjusi 
Dignojos pilies kieme, atsidurtų jų rankose?* 

- Einiau, tu iš tiesų esi puikus vyras ir padarei stebuklus! - 
užtikrino Uvis. - Geriau nei aš, nei bet kas kitas to nebūtų atlikęs. 
Tas tai gryna tiesa. Bet paskubėt vis vien galėtum. 

- Baisi kupeta... - sumurmėjo Einius, tačiau, matyt, ėmė smar- 
kiau daužyti per peilį, nes dar po kelių smūgių statinės viršų 
veržiantis lankas šoktelėjo į viršų ir nukrito ant žolės. Dabar, 
užkabinus peiliu, buvo galima ištraukti ir patį dangtį. 


* Apie tai skaitykite Skomanto knygoje “Užkeiktas lobis". Šioje knygoje 
patalpintas ir vietų, kuriose vyksta "Dievų valios" veiksmas, žemėlapis. 

- Žiūrėkit! Net nesušlapo... 

Uvis ir Zervis įdėmiai sužiuro į statinę ir nusivylę pažvelgė vienas 
į kitą. Statinė iki viršaus buvo pripildyta rausvos spalvos žemių. 

- Kur tas tavo lobis? - neištvėręs paklausė Zervis. 

- Kantrybės! 

Einius pažėrė į šoną šią stropiai išvalytą, Kuoknesės kalviams 
skirtą pelkių rūdą ir įgrūdo ranką iki pat alkūnės. Kurį laiką graibė, 
suraukes kaktą ir užsimerkes, kol pagaliau, atrodo, užčiuopė, ko 
ieškojo. Ištraukė ranką ir pakėlė. Rankoje auksu ir sidabru sužvilgo 
grakšti taurė. Spalvų buvo ir daugiau. Pasukus taurę taip, kad jos 
šonus kliudė saulė, ji sutvisko tamsiai raudonomis liepsnelėmis. 

Uvis ir Zervis neslėpė nuostabos. 

- Einiau! Tikrai, tikrai turime!.. Senelio Žvelgotės lobį! - Uvis 
stipriai apglėbė brolį, abiem rankom patekšnojo per nugarą. - Tai 
tu būsi išgelbėjęs motiną! 

- Baisi kupeta... - sumurmėjo Einius. Vyresnysis brolis visad 
šykštėdavo jam pagyrimų, todėl dabar jis net sutriko. - Negirk 
dienos be vakaro. Juk dar toli iki išgelbėjimo... O kas tie raudoni 
akmenukai? 

- Tai rubinai... - Uvis paėmė taurę už koto ir ją pasukinėjo. - 
Vokiškai vadinasi Kelch. Sidabrinės, paauksuotos. Teutonų žyniai 
iš tokių per apeigas geria vyną. Tie akmenukai vadinami rubinais... 
Kiek jų? - skaičiavo, vis pasukdamas taurę, - Vienas.. du... keturi... 
Aštuoni! 

- Brangi taurė? 

- Šita? Trys, gal penki žirgai. 

- O dievai! 

- Kiek tokių ten? - paklausė Zervis. 

- Dar berods keturios, - nusišypsojo Einius. - Bet šita, ko gero, 
gražiausia. Užtat ir ištraukiau. Apyrankių ir žiedų - pats nežinau, 
kiek. Ir tokie labai puošnūs dalykėliai... Tokie kaip saulės, tik ant 
koto. Irgi su tais, kaip tu sakai, rubinais ir kitokiais spindinčiais 
akmenėliais. 

- Tai monstrancijos, - rimtai paaiškino Uvis. - Jų žyniai jas nešioja 
aukštai iškėlę, ir visi toms monstrancijoms lenkiasi. 

. Na ir dar kokia dešimtis kryžių. Keli labai puošnūs. Taip ir 
blizga! 

- Tai kiek čia žirgų būtų? - papurtė galvą Zervis. - Visai kariuo- 
menei užtektų. 

- Ne žirgus už tai pirksime, - tarė jau rimtu balsu Uvis. Jis prisėdo 
ant nuvirtusio beržo kamieno. Pirmajam džiaugsmui praėjus, jie 
aštriai pajuto viso reikalo rimtį ir svarbą. Uvio ir Einiaus motiną 
Medeiną bei seserį Gailę supo stori tvirtovės mūrai. Kuoknesės 
komtūras Haseldorfas taip aukštai pakėlė išpirkos sumą, kad 
niekas jos nesugebėtų surinkti. Jisai pasistengė nepalikti jokios 
vilties išlaisvinti belaisves. Abi moterys turėjo mirti ant laužo. 

Tačiau atrastasis Žvelgotės lobis keitė padėtį. 

- Turėtų užtekti, ar ne? - paklausė Einius. 

Uvis palingavo galvą. 

- Šito Haseldorfas nesitikėjo... Tai, žinoma, gerai. Bet ir blogai, 
nes nieku gyvu nepatikės, kad mes tokį lobį turime. 

- Galėsime gi parodyti!.. - šūktelėjo Einius, bet tuoj pat nutilo, 
supratęs, jog kalba nerimtai. Kai esi priešų krašte, parodyti reiškia 
tą patį, kaip ir netekti. - Ne, to negalim! - paskubėjo pasitaisyti. - 
Tai ką gi daryti? 

- Mėginsiu pasikliauti godumu... Pavyzdžiui, ta taurė. Galim 
išlupti septynis rubinus ir parodyti tik su vienu. - Ir Zervis, ir Einius 
susiraukė, tad Uvis mostelėjo ranka ir paaiškino. - Auksakaliui juos 
atgal įstatyti - vieni niekai. O be tų rubinų sidabras, nors ir 
paauksuotas, ne tiek jau daug ir vertas. Sakei, fogtas Švachas 
atrodo godus? 

- Ir dar kaip! Ir šykštus baisiausiai... Jei galėtų, tai pilėnus vien 
šiaudais šertų. Ir tai tik supelijusiais. 

- Pagirtinos savybės, - palingavo galvą Uvis. - Tokiu atveju aišku, 
nuo ko pradėti. Haseldorfas, deja, ne toks, kiek teko girdėti. Kalvis 
Apsingis pasakojo, kad jis garbėtroška. O gal ir daugiau. 

- Jis tiki savo dievais, - pridūrė Einius. - Jis laukia, ką dievai jam 
pasakys, ir tik tada vykdo. 

- Teutonai turi tik vieną Dievą, - oriai paaiškino Uvis. 

- Žinau! - įsižeidė Einius. - Tuo ir blogiau, kad vieną. Kai vienas 
Dievas pasako, tai niekaip neišsisuksi, reikia vykdyti. Užtat Hasel- 
dorfas ir pavojingas. Aš juk jums pasakojau. Šešios statinės su rūda 
stovėjo pilies kieme, o komtūras liepė atmušti būtent šitą, su lobiu. 

- Bet nerado! - sušuko Zervis. 

- Čia jau Žvorūnė apsaugojo, kitaip... 

- Žvorūnė pasirodė stipresnė, - mąsliai pridūrė Zervis. 

- Ką gi, teks pradėti nuo fogto Švacho, - atsiduso Uvis. - 
Nuvyksim abu su Zerviu kaip Žemaičių pasiuntiniai. Manau, jis 
susigundys pabūti mūsų tarpininku. Už gerą kainą, žinoma. Statinę 
čia gerai paslėpsim, ir tu, Einiau, ją saugok. 

Uvis apsidairė, tarsi ieškodamas, kur čia geriau paslėpus statinę 
su lobiu, ir paklausė: 

- Ar susidorosi vienas? O gal tau palikti Zervį? 

Einius atsainiai mostelėjo ranka: 

- Baisi kupeta!.. 

Uvis išsitraukė iš užančio pakabutį, kurį visad nešiodavo ant 
kaklo - gintarinį kirvuką - ir atkišo jį jaunesniajam broliui: 

- Imk. Pats žinai, čia mūsų giminės ženklas. Tegu jis padeda tau 
saugoti senelio lobį. 

Einius pagarbiai paėmė kirvuką, dar šiltą nuo brolio kūno, 
atsargiai užsimovė per galvą šikšninę virvutę, paglostė, kad prig- 
lustų prie krūtinės. Paskui, netardamas nė žodžio, priėjo prie 
statinaitės su lobiu. Giliai, iki pat dugno, įgrūdo ranką, ilgai rausėsi, 
kol pagaliau ištraukė sugniaužtą kumštį. 

- Še! - tarė, atgniauždamas pirštus. - Kad neliktum be apsaugos! 

Delne gulėjo keistas daikčiukas: šerno iltis, įtverta į geležinį, 
dantytą tarytum karūna, aptaisą. Geležis buvo parūdijusi, pajuo- 
dusi nuo senumo, tačiau vietomis dar blykčiojo aptrupėjęs paauk- 
savimas. 

- Kas čia? - suglumo Uvis. 

- Matai auselę? Kažkas šią iltį nešiojo pasikabinęs, kaip tu 
gintarinį kirvuką. Jei senelis Žvelgotė ją įdėjo tarp visų tų brange- 
nybių, turbūt vertingas daiktas. Gal iš Igaunijos? 

- Ačiū, - tarė Uvis. - O pasaitėlį ilčiai nusipinsiu pats... Tu 
nepyksti, kad neimam tavęs į pilį? Pats gi sakei, kad su šunimis 
tavęs ieškojo... 

- Baisi kupeta!.. Tu vokiškai geriau kalbi, Uvi. Ir dar vyresnis... 
Bet jei ką sutarsit su tuo fogtu, tai kas toliau? Kuoknesė toli, statinės 
ligi jos luotu nenuplukdysi. Ordino sargybiniai tikrina visus laivus. 

- Kaip dievai duos... Jei jau davė mums visą išpirką, tai kaip nors 
leis ir ją nugabenti iki pat Kuoknesės. 


3 
Žemaičių 
pasiuntiniai 


ogtas Švachas jautėsi tarsi ne savo kailyje. Dar gerokai 

prieš pietus pats nuėjo į virtuvę priminti, kad šiandien 

nebūtų taupoma, pats atrakino trečiąjį rūsį, kur buvo 

laikomas tik jam pačiam skirtas vynas. Ir štai - brolis 
Steponas, jau sėdintis užstalėje, mandagiai, bet tvirtai nustūmė į 
šalį keptą bebro uodegą ir zuikio kulšį. Atstūmė nuo savęs ir rūkytą 
ungurį bei šįryt iš bučiaus ištrauktus, lengvai pakepintus upėtakius, 
pateiktus tam atvejui, jei vienuolio regula neleistų valgyti mėsos. 
Visko atsisakė brolis Steponas, pasirinko tik juodos duonos riekę, 
kurią dabar žnaibė savo išdžiūvusiais pirštais ir lėtai kramtė, 
retkarčiais užsimerkdamas tarytum smaguris, besigardžiuojantis 
retu skanėstu. Užsigėrė paprastu vandeniu. Tiesą sakant, vandens 
iš pradžių ant stalo nebuvo, tik trijų rūšių vynai ir geriausias, 
devynerius metus išlaikytas ąžuolinėje statinėje Latgalos midus. 
Tačiau brolis Steponas mandagiai paprašė būtent vandens, ir teko 
jam atnešti, nes jis pats jau buvo beatsistojąs ir beeinąs prie šulinio 
pilies kieme. 

- Aa, puikus vanduo... Tikra Dievo dovana! - tarė brolis Stepo- 
nas, siurbtelėjęs iš taurės, ir sučepsėjo plonomis blyškiomis lūpo- 
mis. - Tokio Rygoje, deja, neturime. Seklūs šuliniai ir vanduo 
sūrokas. Tiesą kalbant, ir Romoje vanduo nekoks - trenkia dumblu. 
O kartais net ir siera! Bet jūs gerkit, mielasis fogte Švachai. 
Nesivaržykit. Į sveikatą! 

Jis pakylėjo vandens pripiltą sidabrinę taurę ir šykščiai nusišyp- 
sojo. 

Fogtas Švachas stengėsi atsakyti šypsena, bet nepavyko. Jis 
siurbtelėjo vyno iš savo taurės. Vynas, be abejonės, buvo puikus, 
atvežtas nuo Reino krantų, daug už jį teko užmokėti, tačiau dabar 
pasirodė karstelėjęs ir surūgęs. 

- Gal, šventasis broli Steponai, pabandysite bent lašelį... Ir mūsų 
Išganytojas vyno neaplenkdavo... 

Brolis Steponas mostelėjo liesa ranka, tarsi nuvydamas įkyrią 
musę: 

- Atleisite man, žinau, kad atleisite. Puikus vanduo, skani 
duonelė. Ko mano nuodėmingam kūnui daugiau bereikia? Paga- 
liau tai ir ne taip svarbu. Ne savo varganą kūną papenėti pas jus 
užsukau, mielasis fogte Švachai... 

Jis reikšmingai nutilo, ir fogtas Švachas, mėginęs prisitraukti 
arčiau taip skaniai kvepiančią keptą krosnyje bebro uodegą, nežy- 
miai nurijo seile. Ne taip dažnai į jo medžiotojų spąstus pakliūva 
bebras, ir dar toks riebus! 

- Dievo žodžiu, ne tik duona Žmogus gyvas, - brolis Steponas 
bakstelėjo pirštu į gausiai apkrautą stalą, pabrėždamas, jog šiuo 
atveju žodį “duona" jis panaudojo perkeltine prasme. - O būtent 
Dievo žodžiui čia sunkiai sekasi... Argi ne taip, mielasis fogte 
Švachai? 

Švachas pasimuistė. 

- Trylika apkrikštijom praėjusį mėnesį, - burbtelėjo jis. 

- Trylika? - kilstelėjo juodus antakius brolis Steponas. - Ar tikrai 
trylika? 

- Na, gal vienuolika... - pasitaisė fogtas ir atstūmė toliau nuo 
savęs dubenį su bebro uodega. - Taip, vienuolika! - užbaigė gana 
tvirtai. 

- Norite pasakyti, kad gerai išpurenote dirvą Dievo žodžiui? 

- Ne, šventasis broli Steponai, - vėl pasimuistė Švachas. - 
Nepergiliausiai išpurenome... Tenka sutikti... Taip... 

- Kaip tik taip! - pabrėžė brolis Steponas. - Ir kodėl? Puikybė! Štai 
pirmoji užtvara, kurią mes patys pastatome. Nenorime nulenkti 
galvų teisėtai bažnyčios valdžiai. Ir godumas. Tai antroji. Siekiame 
žemių, o ne sielų atsivertimo. 

Fogtas Švachas susigūžė. Jei brolis Steponas ir toliau taip 
skaičiuos, be abejo, bus prieita ir prie apsirijimo užtvaros... 

- Pagonys regi mūsų nesutarimus, regi mūsų silpnybes, - tesė 
brolis Steponas prityrusio pamokslininko tonu. - Ir jie klausia savęs 
- ar tai yra tikrasis kelias? Ar tikrasis? 

Klausimas liko pakibęs ore, ir į jį būtų tekę atsakyti, tačiau, 
laimei, atsivėrė durys ir prie stalo priėjo Didysis Fricas. Priėjo 

susirūpinęs, visas tarytum sumažėjęs, lyg stengdamasis, kad jo 
nepamatytų popiežiaus pasiuntinys, ir pasilenkęs kažką pašnibž- 
dėjo fogtui į ausį. Fogtas nusišypsojo. Kitu metu, ko gero, jis būtų 
susiraukes, gal net kumščiu į stalą trenkęs, tačiau šį kartą nu- 
džiugo: 

- Atleiskite, šventasis broli Steponai! Štai man pranešė, kad 
atvyko du pasiuntiniai iš Žemaitijos. Dėl kažkokių įkaitų... Kažkoks 
nesusipratimas, nes jokių įkaitų neturiu. Ką mes jiems atsakysime, 
tiems pagonims? 

Brolis Steponas nusišypsojo: 

- Pradžiai vertėtų juos pakviesti... Stalas jau padengtas. Ką tik aš 
paklausiau savęs - kam mums dviems tiek reikia?.. Tokio gausaus 
stalo? Tačiau štai turime ir atsakymą. Vis dėlto nežinomi Viešpaties 
keliai... 


Bebro uodega buvo puiki. Negalėjai peikti zuikio kulšies, neblo- 
gi buvo ir unguriai, tačiau bebro uodega buvo iškepta ypač gerai, 
beveik kaip Ventėje. Sultinga, su tinkamu padažu, turbūt iš šviežių 
bruknių. Be abejo, prisidėjo ir alkis. Po to, kai vaikinai paliko 
svetingus kalvio Apsingio namus, jie mito tuo, ką pavykdavo 
sumedžioti supusiose pilį pelkėse. Uvis šveitė atsakančiai, neatsili- 
ko ir Zervis. Fogtas Švachas, kuriam šiaip būtų buvę gaila, kad toks 
geras maistas tenka pagonims, per daug nesikrimto. Kadangi 
nekviestieji svečiai kirto taip uoliai, ir jis pats galėjo nesivaržyda- 
mas prisikrauti savo lėkštę. 

Brolis Steponas retkarčiais liesais pirštais atsižnybdavo gumu- 
lėlį juodos duonos ir lėtai žiaumodamas stebėjo valgančius vai- 
kinus. 

- Bet jei atvykote dėl Haseldorfo laikomų įkaitų, tai kodėl čia, o 
ne į Kuoknesę? - staiga paklausė jis. 

- Garbusis broli Steponai, - nepriekaištinga vokiečių kalba 
atsakė šviesiaplaukis, pavydėtinai grakščiai sudėtas vaikinas. - 

Komtūras Haseldorfas yra... Būkim atviri - su juo neįmanoma 
susitarti. O štai gerbiamas fogtas Švachas net Žemaitijoje žinomas 
kaip daug paprastesnis žmogus. Tai ir atvykome prašyti, kad jis 
tarpininkautų... 

Fogtas Švachas anksčiau niekad nebūtų pagalvojęs, kad kada 
nors pasijus dėkingas kažkokiam pagonių jaunuoliui. Tačiau dabar 
jis net nuraudo iš malonumo. 

- Gal perdedat truputėlį... - sumurmėjo. - Ar galime pasiūlyti dar 
vyno? 

- Ne, dėkui. Bet tos uodegos dar pamėginsiu, - tarė Uvis ir, 
nelaukdamas, kol jam paduos, pats prisitraukė dubenį. - Puikiai 
iškepta. Taigi taip. Mes siekiame tik taikos, garbusis broli Steponai. 
Nors komtūras ir pareikalavo tikrai neįmanomos išpirkos, bet mes 
vertiname savo moteris. Stengsimės užmokėti... Ne tik stengsimės, 
bet ir užmokėsime! 

- Aukštą kainą užkėlė, tas teisybė! - pritarė fogtas Švachas. 
Išgirdus išpirkos kainą, jį jau anksčiau graužė pavydas, tačiau jam 
ir į galvą neatėjo, jog Haseldorfas gali tokią sumą gauti. O dabar 
viskas apsiverčia kitaip. Negi šitie pagonys iš tikrųjų sumokės? 
Nėra pasaulyje teisybės! 

- Mes esame pasiruošę tinkamai atsidėkoti gerbiamam fogtui už 
tarpininkavimą... Nes, atleiskit už atvirumą, visos derybos su 
Haseldorfu gali baigtis nė neprasidėjusios... Kad paskui netektų 
išpirkinėti ir mūsų... 

Fogtas nusišypsojo truputį per anksti, nes brolis Steponas pamo- 
jo savo liesa kaip šakaliukas ranka. 

- To nereikės, - tarė jis. - Nereikės tarpininkauti gerbiamam 
fogtui. Štai aš esu pakeliui į Kuoknesės pilį. Galėsiu užtarti žodį. Ir 
užmokesčio neprireiks. Vadinasi, jūs tvirtinate, kad turite išpirką? 

- Turime, garbusis broli Steponai... - kramtydamas kąsnį patvir- 
tino Uvis. - Iš senų laikų dar... 

- Lydiniais ar daiktais? 

- Zervi, parodyk broliui Steponui, ką atnešėme. Tai, žinoma, tik 
pavyzdėlis... 

21 


Zervis, pasirausęs prie diržo pritvirtintame odiniame krepšelyje, 
ištraukė taurę. Tik vienas rubinas švytėjo jos šone. 

Brolio Stepono akys sužvilgo. Jis paėmė taurę plonais pirštais ir, 
apvertes ją, įdėmiai apžiūrėjo kojelės dugną. 

- Kiti septyni rubinai yra. Niekas nepradingo, - pridūrė Uvis. - Čia 
tik parodyti atsivežėm. | 

- Tukumo bažnyčia, - apsukęs taurę, tarė brolis Steponas. - Šis 
kielikas Bremene padarytas Tukumo bažnyčiai. Kada ji buvo 
nusiaubta? 

Jis klausė fogto Švacho, tačiau storulis tik nežymiai trūktelėjo 
pečiais. 

- Prieš dvidešimt ketverius metus... - pats sau atsakė brolis 
Steponas. - Ir štai dabar šis kielikas privalo tapti išpirka. Tukumo 
bažnyčios kielikas. Išties, nežinomi Viešpaties keliai. 

Mažasis vienuolis susimąstė ir žvelgė į auksu blizgantį taurės 
vidų. 

- Taip. Nežinomi... - pakartojo. - Ir ne mums jiems prieštarauti. 
Štai aš dabar kaip tik esu pakeliui į Kuoknesę. Ten pasakysiu 
komtūrui Haseldorfui, kad jūs atvyksite su juo tartis dėl belaisvių 
išpirkos. 

Uvis liovėsi kramtęs. Jis svarstė, ar šis vienuolis kalba rimtai, ar 
paprasčiausiai nepažįsta Haseldorfo. 

- Bet kas man užtikrins, kad aš pats neatsidursiu Kuoknesės 
rūsiuose? - tarė jis. - Arba dar blogiau? 

- Šitas užtikrins... - Iš gilios abito kišenės brolis Steponas ištraukė 
žiedą ir per stalą stumtelėjo jį Uvio pusėn. - Ar žinai, kieno čia 
atvaizdas? 

Uvis papurtė galvą. 

- Tai popiežius Grigalius Devintasis. Aš jo pasiuntinys, o čia - 
mano žiedas. Jis užtikrins. O aš paimsiu taurę. Ar sutinkat su tokiais 
mainais? 

- Manau, kad taip... - Uvis tyrinėjo žiede išrėžto vyro veido 
bruožus. Nė ant vieno piršto, net ant mažylio, žiedo negalėjai 

užmauti, nes buvo per mažas. Kokios to brolio Stepono rankos! - 
Devintasis? Ar tiek daug jų buvo? 

- Bažnyčiai jau dvylika šimtų metų, sūnau. 

Uvis suraukė kaktą ir susimąstė. Tiek daug amžių buvo sunku 
aprėpti. 

-Betar?.. Ar Haseldorfas sutiks? - paklausė, įsipildamas vandens 
iš vienuolio ąsočio. 

- Haseldorfas privalės sutikti, - įsiterpė fogtas Švachas, pajutes, 
kad šis keistas reikalas, ko gero, susilauks visai neblogo galo. Vistik 
yra pasaulyje teisybė! Tas pasipūtėlis Haseldorfas praras ir belais- 
ves, ir išpirką. O jam, Švachui, neteks siųsti savo kareivių į Kuok- 
nese, kaip reikalavo Haseldorfas. - Komtūras neturi kitos išeities - 
tik sutikti. Jis gi turi laikytis žodžio! - Fogtas Švachas patylėjo ir 
atsargiai pridūrė: - Bet štai, žiūrėkit, šventasis broli Steponai, 
išeina, kad jie siūlo iš bažnyčių pagrobtą turtą. Vadinasi, reikės 
bažnyčioms jį ir grąžinti. 

- Taip ir yra. Bažnyčioms... - linktelėjo galvą vienuolis. - Turtą 
Haseldorfas perduos toms bažnyčioms, kurioms jis kažkada prik- 
lausė. 

- Visą? - paklausė fogtas Švachas. 

- Kiekvienas elgiamės pagal savo sąžinę, mielasis Švachai, - tarė 
vienuolis. - Štai kad ir tie septyni rubinai, kurių trūksta. - Jis 
pažvelgė į Uvį. - Juos atvešit, tiesa? 

- Be abejo, taip! - užtikrino Uvis. - Jei atgausime abi moteris, bus 
ir rubinai. 

- Be to, - tesė brolis Steponas, įsidėdamas taurę į drobinį krepšį 
prie knygos sidabriniais apkaustais, - komtūras yra pareikalavęs 
išpirką įteikti iki švento Bernardo dienos. Būtent iki šventojo abato 
Bernardo dienos, ir nei viena diena vėliau! Tą jūs žinote? 

- Žinome, - ramiai atsakė Uvis. 

- Ir žinote, kada bus šventojo Bernardo diena? 

- Žinome, - taip pat ramiai pakartojo Uvis. 

- Ir žinote, kas laukia jūsų moterų, jei nespėsite? - kilstelėjo 
juodus kaip anglis antakius vienuolis ir atsigėrė vandens, tarytum 
staiga būtų perdžiūvusi burna. 

- Žinome ir tai. 

- Esate jaunas ir, atrodo, nelabai sugadintas žmogus, - vienuolis 
vėl gurkštelėjo vandens iš savo taurės ir užsimerkė. - Manau, kad 
negalvojate vilkinti laiką, sutelkti jėgas ir užpulti Kuoknesę. Bandy- 
ti išvaduoti įkaites. Tai bergždžias darbas, mano sūnau. Aš daviau 
tau popiežiaus žiedą, ir tau liko trys savaitės iki švento Bernardo 
dienos. Iki tos dienos, kai komtūras Haseldorfas lieps užkurti 
laužą. 


iena buvo visai pakenčiama, nors ir tvanki. Tačiau 

vakarop visas besibaigiančios vasaros šutas ūmai susit- 

venkė įjuodą debesį. Debesis tvino, pūtėsi ir leidosi prie 

neramiai raibuliuojančios bangomis Dauguvos. Upės 
viduriu, pusiau nuleidęs didelę trikampę burę, pasroviui greitai 
plaukė didokas laivas. Smaila jo nosis, aukštai iškeltas priekis ir 
tvirtas stiebas su ilgu skersiniu ženklino, jog tai vienas naujausių 
Dauguva plaukiojančių prekinių laivų, upeivių vadinamas vytine. 
Tokie laivai bet kokiu metu laiku, išskyrus, žinoma, tas savaites, kai 
upė užšaldavo, gebėjo greitai pervežti krovinius nuo Rygos ne tik 
iki Daugpilio, bet ir toliau - už Polocko, iki pat tolimojo Vitebsko. 
Reikėjo tam, žinoma, prityrusio vairininko, nes ypač aukštupyje 
Dauguvoje netrūko rėvų bei sunešto smėlio atabradų. Laivugalyje 
prie vairo stovintis vyras, sprendžiant iš išvaizdos, šiam darbui tiko. 
Jis buvo augalotas, plačiapetis, vėjų nugairintu veidu, skvarbiom, 
pusiau primerktom akim. Kad jam teko patirti audrų ne tik upėje, 
bet ir padauguvio smuklėse, liudijo perplėšta ir nedailiai sugijusi 
dešinė ausis bei gilus randas virš kairiojo antakio. 

Štaiir dabar atrodė, jog kylanti audra tik pakėlė jo ūpą. Vairinin- 
kas plačiai išsišiepė prieš šiltą vėją, stipria ranka laikydamas laivą 
upės viduryje. 

- Krutila, kur stosime? - šaukė jam per vėjo kauksmą laivo 
sulindę į jiems skirtą den Ia uiės 

- Ėgi Dignojos prieplauka už posūkio. Suspėsim! 

- Šventoji panele Marija! Dignojos!.. - ūmai sukliko vienas 
upeivis. - Juk sakiau tau, Krutila.. Ar pasiutai? Pražudyt mane nori? 

Vairininko veidas išbalo. 

- Kad juos kur visi belzebubai!.. - suriaumojo jis. - Tas prakeiktas 
vėjas visai iš galvos išpūtė... Vyniokit burę! Spėriai, spėriai!.. 

Upeiviai kibo į darbą. 

- Akmuo! Akmuo!.. - staiga suklykė Krutila. 

Jis visa meškino jėga užgulė vairo buomą. Vanduo suputojo po 
irklu, tačiau nuotolio iki didžiulio kyšančio iš bangų akmens liko 

per mažai, kad būtų galima išvengti nelaimės. Laivas, pasisukęs 
šonu, nesulaikomai plaukė į baltų putų purslais apvainikuotą, 
grėsmingai kyšančią iš tėkmės Dauguvos pabaisą. Atsitrenkus 
šonu, neišlaikys netgi nauji laivo sienojai! 

- Stumkit! Stumkit! - griaudė gergždžiančiu balsu Krutila. 

Pagaliau du upeiviai sugebėjo spirklus - ilgas kartis, kuriomis 
atsistumiama nuo kranto - permesti per dešinįjį bortą. 

- Čia! Duokit čia! - staiga išgirdo Krutila nepažįstamą, ne 
žiemgalių ir ne sėlių tarme šaukiantį balsą. Jis pasistiebė, neišleis- 
damas iš rankų vairo. Upėje, įbridęs iki juosmens, stovėjo tvirtai 
sudėtas šviesiaplaukis vaikinas. Prie jo, nešinas storu basliu, skubė- 
jo kitas. Vaikinas su besiplaikstančiais vėjyje šviesiais ilgais plau- 
kais pagriebė upeivio permestą spirklą ir įsirežęs stūmė vytinę. 
Antrasis atsineštą baslį įkišo tarp akmens ir jau pasisukusios šonu 
vytinės sienojų. Nuo borto, įtempę visas jėgas, pakibę ant spirklų, 
laikė laivą abu upeiviai. Vytinė sugirgždėjo, kryptelėjo ir, užuot 
trenkusis į didįjį rėvos akmenį, pradėjo slysti jo šonu ir suktis. Jos 
nosis brėžė upe lanką, kol pagaliau atsigręžė į krantą ir įsirėžė į 
smėlio atabradą. Sutratėjo visi laivo sienojai, suplazdėjo ne iki galo 
susukta burė, ir laivas, dar kartą suvirpėjęs, sustojo. 

Palengvėjimo atodūsis nuvilnijo per denį. Kažkas iš upeivių, 
neištvėręs įtampos, net nusikvatojo. 

Audra jau visai rimo. Drungė smulkus lietutis, virš upės tvyrojo 
ramybė. 

- Oi vyrai... Oi vyrai, vyručiai!.. - dar neatsigaudamas priėjo prie 
borto Krutila. - Išgelbėjot mums vytinę... Ir iš kur jus čia dievai 
atnešė? 

- Iš toli... - nusibraukęs nuo kaktos šlapius ilgus plaukus, tarė 
pirmasis vaikinas. - Sėdim sau pakrantėje ir matom, kad jus tiesiai 
į tą kvailą akmenį neša... Na, mažumėle padėjom. 

- Oi vyrai, kad padėjot, tai padėjot... Būtumėm skėle tiesiai, o ten 
juk ir daugiau tų akmenų yra... 

Jis mostelėjo pasroviui, kur bangos lūžo virš dar bent tuzino 
panirusių į vandenį akmenų. 

- Oi būtų pakratę mūsų sienojus ir mūsų kaulus... Krutila 
vadinuosi. O kas jūs tokie? 

- Čia Zervis, o aš - Uvis... 

Jūreiviai sveikindamiesi pakėlė kepures. Ant denio išėjo keli 
peršlapę keleiviai - bangos, sa Sisaiai per bortą, buvo užliejusios ir 
kajutę. 

- Va, žiūrėkit, mūsų sprandus išgelbėjo geri žmonės. - Krutila 
" nusibraukė delnais plaukus ir nusilenkė. - Prašom į laivą, prašom! 
Užteks jums toje Dauguvoje mirkti... Duokit jiems ranką, vyrai! 


Vanduo varvėjo nuo drabužių, viskas ant į smėlėtą dugną 
atsirėmusio laivo denio buvo šlapia, tarytum ką tik būtų praužusi 
liūtis. Svarbiausia, kad visi buvo gerai nusiteikę: taip būna, kai 
grėsusi didelė nelaimė virsta tik smulkiu nepatogumu. 

- Nieko, nieko... - numojo ranka upeiviai. - Prie smėlio seklumų 
mes pripratę.. Netrukus vytinė vėl plauks! 

Vairininkas Krutila abu vaikinus pasikvietė į savo kajutę. Uvis, 
anksčiau gyvenęs Rygoje, žinojo upeivių papročius, tad, vos įėjęs į 
patalpą, žemai nusilenkė ir pabučiavo stalą. 

- Tai mat, iš karto aišku, kad jūs geri vyrai! - patenkintas tarė 
Krutila. - Ne veltui Dauguvos upės dievai siuntė jus saugoti nuo to 
šimtą kartų prakeikto akmens... 

- Nenuoakmens saugojom, o ant kranto sėdėjom ir pakeleivingo 
laivo laukėm. 

- Man nesvarbu, ką jūs ant kranto veikėt. Svarbu, kad sumanu- 
mo ir drąsos turit, štai kas. O tu, ko gero, esi upeiviu buvęs, ar ne? 
- atsisuko jis į Zervį. 

- Teko, - linktelėjo Zervis. - Kai dar vaikas buvau. 

- Ir tu iš Žiemgalos? 

- Irgi tiesa. Bet laive neilgai tarnavau. 

- Matyt, pakankamai, nes žinojai, kad reikia tą baslį atnešti... - 
Krutila atsiduso. - Ką jau ir sakyti - mes visi jums dėkingi. Kaip dabar 
atsilyginsim? 

- Gal ir galit atsilyginti. Sakiau juk, kad mudu laivo laukėm. 

- Laukėt laivo, ir laivas yra! Geresnio visoje Dauguvoje nerasit. 
Jokios audros jam nebaisios! - Krutila pliaukštelėjo plačia kaip 
meškino letena sau per lūpas, nes vos pasakęs suvokė, jog iš šalies 
viskas gali atrodyti truputį kitaip. - Štai kad ir šita audra!.. Upės 
viduriu būtumėm pralėkę kaip dievai. Bet staiga teko sukti į šoną, 
nes čia Dignoja už posūkio, o vienas mano vyrų... Na, jam pavojinga 
prie pilies išlipti, tad skubiai pasukom į krantą, ir še tau... Labai jau 
ne laiku pasukom. Tokios tokelės... O kam jums laivo? 

- Statinę į Kuoknesę nuplukdyti reikia. 

- Kiek tų statinių? 

- Viena. 

Krutila skėstelėjo rankom. 

- Nors ir dešimt, vyrai! Smulkmena! O dar geriau būtų, kad prie 
mūsų prisidėtumėt. Vienas mūsų vyras toliau Dignojos neplauks, 
o kitas dar nežinia, ar gyvas liko, kai banga jį nuplovė. - Jis 
persižegnojo, nes, kaip ir daugelis latgalių, buvo pakrikštytas, nors 

tebetikėjo ir savo senaisiais dievais. - Tai ką, vyrai? Nutupkite pas 
mane. Dar nė vieno doro upeivio nenuskriaudžiau. O jei nepatiks 
upės duona, per jėgą nelaikysiu. 

- Turim svarbių reikalų, - sumurmėjo Uvis. 

- Kas jų neturi, tų svarbių reikalų. Va, kad ir tas mano vyrukas, 
kuris taip Dignojos nori išvengti. Be abejo, priežastis yra, bet aš, 
aišku, neklausiau. Taigi, jei ir jus kas spaudžia, kokia priežastis, 
galime įvesti į sąrašus pagal nuskendusius. O pasiekus jūrą, bet 
kuriame laive darbo atsiras. 

- Ojei ne iki jūros, jei tik daliai kelionės? 

- Man žmonių reikia ne vienai dienai. Bet kaip jums, vyrai... 
Sąlygų nekeliu... Kiek norėsite, tiek ir būsite. Sutariam? 

Uvis ir Zervis susižvalgė ir beveik vienu metu linktelėjo galvom. 


Audrai nurimus, nustumti vytinę nuo seklumos pasirodė ne taip 
jau ir sudėtinga. Vienoje laivo pusėje vyrai įkalė kuolus į upės 
dugną, kad, pririše prie jų virves, galėtų traukti vytinę gervėmis. Iš 
kitos pusės tuzinas Žmonių darbavosi kastuvais. Po to pakišo po 
dugnu spirklus, ir vytinė netrukus vėl suposi ant vandens. Statine 
įboginti padėjo du upeiviai. Nors jie ir nusistebėjo, kad rūda tokia 
sunki, tačiau užkėlė statinę ant denio be didesnio vargo. 

Einiui teko likti krante - plaukti pro Dignoją jis nesiryžo. Be to, 
būtinai reikėjo pranešti į Ventę, kad lobis surastas, kad išpirka yra, 
ir gauti Žinių iš ten. Gal jau grįžo tėvas su Daubaru iš tolimo žygio 
į rusinų žemes? Einius nenoriai skyrėsi su broliu. Tiesa, išsiskyrimą 
truputį lengvino tai, kad atgal jam teks joti ant Trabanto. Kiti du 
žirgai galės risnoti laisvi. 

- Būk atsargus, broli! O jei kas pastotų kelią, - susirūpinęs dėstė 
Uvis, - tik duok Trabantui valią... Išneš iš bet kokių pinklių! Kiti 
žirgai - mat juos šimtas! 

- Kad tik Trabantą išgelbėčiau! 

- Nekalbėk niekų. Kad tik save išgelbėtum, broli! 

- Nepražūsiu... - ryžtingai tarė Einius. - Didelė čia kupeta... Tik 
žiūrėkit man, kad nepražudytumėt lobio! 

- Žiūrėsim! -rimtai atsakė Uvis. - Otą žiedą nešioju antkrūtinės, 
kartu su šerno iltim. Taigi, iš pradžių josi iki pat sutemų į vakarus. 
Kai sutems, geriau sustok. Ten prasideda pelkės, kad tik neįklimp- 
tum su visu Trabantu. 

- Žinau! Aš juk ne mažas vaikas. Eik jau geriau į laivą. 

Einius kietai sučiaupė lūpas ir suraukė kaktą. Žinia, būdamas jo 
amžiaus, Uvis jau ne tokius žygius buvo atlikęs. 

- Eik į tą savo laivą... Upeiviai nerimauja, - pakartojo ir stumte- 
lėjo brolį laivo pusėn. - Ir saugokit lobį kaip savo akį! Kito jums 
nerasiu! 

Einius apkabino Uvį, paskui - Zervį ir dar ilgai stovėjo saulėtame 
Dauguvos krante žvelgdamas, kaip tolsta nuo kranto laivas, kaip 
nuo borto prie borto blaškosi upeiviai, ilgais spirklais atsistūminė- 
dami nuo grėsmingų akmenų -tarpjų-irjo vyresnysis brolis su savo 
bičiuliu - kaip pamažėle kyla į stiebą trikampė, viesulo gerokai 
apdraskyta burė. 

Sužvingo juodasis Uvio žirgas Trabantas. Kai laivas pagaliau 
dingo už upės vingio, Einius įsikniaubė veidu į nenustygstančio 
žirgo karčius ir garsiai pravirko. Trabantas pakreipė galvą, dėbte- 
lėjo suprantančia akim į vaikiną, lyžtelėjo karštu liežuviu jo veidą. 
Einius krūptelėjo ir supyko ant savęs, kad taip išskydo. 

- Baisi kupeta! - tyliai pasakė. Nusibraukė kumščiu ašaras ir 
pamėgino vienu šuoliu, kaip Uvis, stryktelėti į balną. Iš pirmo karto 
nepavyko, koja išsprūdo iš balnakilpės, bet čia, tuščiame Dauguvos 
krante, niekas to nepastebėjo. 

Po kelių akimirkų Einius jau sėdėjo ant žirgo. Jo laukė ilgas ir 
pavojingas ne vienos dienos kelias iki Ventės. 

Vytinės Keleiviai 


utojanti ir šniokščianti rėva liko už vytinės paskuigalio. 

Upeiviai padėjo į šalį spirklus, gerai pritvirtino audros 

apkramtytą burę, ir Uvis su Zerviu pagaliau galėjo pasi- 

dairyti po laivą. Palikęs prie vairo pagalbininką, Krutila 
paaiškino, jog ši vytinė priklausanti Polocko kunigaikščiui. Ja į 
Kuoknese, Salaspilį, Rygą gabenama daugybė vertingų prekių. Be 
medaus, vaško, kailių, plukdomi ąžuoliniai šulai, degutas medi- 
nėms vežimų ašims tepti, kanapių pakulos laivams sandarinti, 
ąžuolo pelenai stiklui gaminti, apyniai, dembliai. O grįždami jie 
pasikraus geležies, druskos, gelumbės. 

Paaiškėjo, jog, be vairininko kajutės, esama dar dviejų, skirtų 
keleiviams ir upeiviams. Šalia pirmosios durų ant suoliuko sėdėjo 
liesas, išblyškusiu veidu vyriškis, kurį Uvis su Zerviu buvo pastebėję 
dar tada, kai užlipo į laivą pirmą kartą. Žmogus vilkėjo žvilgančia 
geltona šilko liemene. Tokios pat spalvos apvali, siuvinėta raudo- 
nais karoliukais kepuraitė pūpsojo ant tankių juodų garbanų. 
Juodos, kaip naktis žaižaruojančios akys įdėmiai žvelgė į slenkan- 
čius pro laivo bortą krantus. Pamatęs besiartinančius vyrus, jis 
pakilo, pridėjęs prie krūtinės ranką, nusilenkė ir tarė: 

- Esu karaimas perpirklis. O mano vardas yra Anapas ben 
Erachas! 

Uvis pastebėjo ant visų vyriškio pirštų tviskančius žiedus. O šis 
vėl nusilenkė - dar žemiau, ir į denio grindis barkštelėjo prigludęs 
prie šlaunies lenktas tarsi jaunas mėnulis kalavijas. 

- Esu be galo dėkingas, kad ne su upės žuvimis, o su jumis, 
jaunikaičiai, dabar kalbuosi! - pridūrė vyriškis. 

Ištaręs šiuos žodžius, jis nusimovė nuo vieno piršto žiedą ir 
įteikė Zerviui. Paskui, išsitraukęs iš už šilkinės juostos durklą 
sidabru papuoštose makštyse, padavė Uviui: 

- Būsiu pagerbtas, jei priimsi nuo karaimo Anapo ben Eracho! 

Uvis sutriko. Tačiau juodos karaimo akys žibėjo tokiu nuoširdu- 
mu, kad nebeliko nieko kito, kaip paimti dovaną. 

- Turėk ir prisimink, - tarė pirklys,- kad šis durklas iš stebuklin- 
gos geležies nukaltas. Mano tėvas kalnuose sykį rado didelį juodos 

geležies luitą. Mūsų senoliai pasakojo, kad prieš šimtą metų iš 
dangaus lijo geležim. Matyt, ir tas luitas tada bus nukritęs. Meistrai 
iš tos dangaus dovanos nukalė puikų ginklą. Gal Anapo ben Eracho 
gyvybė jo ir neverta, bet tebūnie tai mudviejų draugystės ženklas! 

Jis papasakojo, kad prieš ateidamas tarnauti Polocko kunigaikš- 
čiui, dvejus metus mokėsi pirklio amato šauniame Kafos mieste. 
Dabar, kai jau davė ištikimybės savo verslui priesaiką, turįs teisę 
nešioti signetą - žiedą su antspaudu - ir kalaviją prie šono. Pats 
dvasiškas karaimų valdovas bachanas šį kalaviją yra palaiminęs! 
Pirklys turi būti ne tik doras su žmonėmis, sąžiningas sandėriuose, 
bet ir mokėti apginti jam patikėtą turtą kalaviju. Tačiau Anapo ben 
Eracho ginklas dar nesuteptas žmogaus krauju! 

- O kur tas Kafos miestas? - paklausė Uvis. 

- Toje pusėje, kur jūsų gervės skrenda žiemoti. Prie šiltos jūros, 
kuri niekad neužšąla, už aukštų kalnų, yra tokia sala Krymas. 

- Sala? 

- Na, ne visai sala, galima ir sausuma į ją patekti, bet ten gyvena 
klastingos gentys, todėl mes plaukiame jūra. 

- Ar toli ta jūsų sala? 

- Iš pradžių reikia kilti Dauguva aukštyn iki Vitebsko ir dar 
toliau, kol gali praplaukti laivai, paskui keliauti sausuma iki kitos 
didelės upės - Dnepro, tada leistis juo žemyn, pro didelį rusinų 
miestą Kijevą, iki tos šiltos jūros, kurią mes vadiname Juodąja, 
paskui plaukti jūra, kol pamatai savo kalnus... 

Anapo ben Eracho akys sudrėko. Atrodė, kad jis tuoj pravirks. 

- O kas tave verčia gyventi taip toli nuo namų? - paklausė Uvis. 

- Pirklys turi būti greta savo prekių, - nubraukęs šykščią ašarą, 
tarė karaimas. - Labai daug prekių keliauja šiomis upėmis iš šiltų 
kraštų į šaltus ir atvirkščiai... Kai grįšiu iš Rygos, kol neužšalo upės, 
keliausiu į savo gimtine, kur persų pirkliai mano tėvui turėjo 
atplukdyti šilko ir prieskonių... 

Tarsi vėjas būtų nupūtęs visą širdgėlą nuo pirklio veido. Jis 
nusišypsojo ir pamojo Uviui su Einium: 

- Einam, parodysiu tau savo gyvas prekes! 

Uvis jau anksčiau buvo pastebėjęs kresną kreivakojį žmogėną su 
ilgais, vos ne iki kelių marškiniais, tupinėjantį prie pintų iš vytelių 
narvų, sukabintų stiebo pašaknyje. Ant žmogėno krūtinės žėrėjo 
gelsvu šilku išsiuvinėtas erelis išskėstais sparnais. Už baltos veltini- 
nės kepurės atvarto kyšojo raiba paukščio plunksna. Atidaręs vieno 
narvo dureles, kreivakojis vyriškis ėmė atsargiai kaišioti nedidelius 
žalios mėsos gabaliukus. Uvis išgirdo, kaip visuose narvuose sucy- 
pė, sukleketavo paukščiai. Priėjęs arčiau, išvydo į save atkreiptus jų 
plėšriai pražiotus lenktus snapus, piktus, veriančius žvilgsnius. 

- Tai Polocko kniaziaus vyresnysis sakalinininkas Murliukas, - 
paaiškino karaimas. - Jis lydi medžioklinius sakalus. Kniazius įsakė 
man brangiai parduoti tuos paukščius vokiečių ar švedų prekijams. 
Laimė, kad prieš pakylant viesului narvus stipriai pririšome prie 
stiebo... 

Anapas ben Erachas paplojo kreivakojui vyriškiui per petį: 

- Ei, Murliuke, kaip jaučiasi tavo paukšteliai? 

Primerkes traiškanotas akis, sakalininkas pasižiūrėjo į vaikinus. 
Tai jiems turėjo būti dėkingas, jog netapo vėžių ir ungurių patieka- 
lu! Uvis iš Murliuko lūpų norėjo išgirsti, kaip rusinai tuos sakalus 
gaudo ir jaukina. Pasirodo, visi tie sakalai baigę Polocko medžiok- 
linių paukščių mokyklą, kuri įsteigta neseniai, ir sakalininko parei- 
gos kunigaikščio rūmuose - naujas, negirdėtas dalykas. 

- Už tokį gabų gražuolį galima gauti grynakraujį žirgą, - meiliai, 
net kiek pasididžiuodamas, piršto galu pakuteno baltakrūčio saka- 
lo pagurklį Murliukas. - Bet kiek prisikankini, kol išmokai. Ir šiaip 
sujais daug vargo... Pašėrus reikia išvalyti narvus, karštu vandeniu 
nuplikinti laktas, kad paukščių neapniktų ligos. Vaje, vaje, jei kuris 
nugaištų ir tektų išmesti už borto! Kniaziaus iždininkas taip tiesiai 
ir pasakė: “Gyvam kailį nudirsiu ir ant Polocko vartų padžiausiu, jei 
su nuostoliais grįši..." Ačiū, jums vaikinai, kad laivą išgelbėjot! 

- Tiek to, - atsainiai tarė Uvis. 

- Tik iš šalies mano darbas žaidimą primena, - guodėsi sakalinin- 
kas. - Šitaip vien tik neišmanėliai gali teigti. Kiek prakaito išlieji, kol 
jauniklį iš lizdo išimi arba suaugusį po tinklu prisivilioji. Sykį, lipant 

prie gūžtos į eglės viršūnę, sakalo patelė vos akių neiškabino. Štai 
nagų žymės, - parodė gilius melsvus randus kaktoje. - Kokius metus 
teko laimė dirbti sakalų mokykloje. Ten tai bent! - nušvito Murliuko 
veidas. - Vargo, aišku, nemažai teko patirti, užtat viską atperka 
pirmoji tavo mokinio medžioklė!.. 

- Kodėl sakai - “teko"? Jau nebedirbi toje mokykloje? 

Kramtydamas ūso galą, Murliukas susimąstė. 

- Nebedirbu... - atsidusęs tarė. - Kniazius įsakė lydėti sakalus iki 
pat Rygos. Geriausias iš visų - sakalas, parvežtas iš Pavolgio 
stepių... Va šitas, kuris žiūri nekaltom akutėm, - Murliukas parodė 
stambų paukštį su šviesia, rudais dryžiukais pamarginta krūtine. - 
Puikiai išmokiau, o dabar pats vežu parduoti. Tokia jau kniaziaus 
valia! Gailą man šito paukščio, labai sumanus medžiotojas. Net 
lape įveikia, nekalbant jau apie kiškius, kurapkas... Matytumei, 
kaip šauniai atrodo prieš medžioklę, sidabriniais antuodegiais ir 
antsparniais išpuoštas... 

- Gal parodytum, ką tavo augintiniai sugeba? 

- Luktelėk. Kai kur nors ilgėliau apsistosime, būtinai parodysiu. 
Nusipelnėt, vaikinai! 


Dryžuoti, banguoti laukai lėtai plaukė už borto. Gūdžius miškus 
keitė krūmokšniai. Tamsmėlynį dangų užliejusi purpurinė banga 
pranašavo artėjantį vakarą. Mieguistoje tyloje-sutilindžiavo prie 
didžiosios kajutės durų kybantis varpelis, kviečiąs vakarienės. 
Visiems susėdus už ilgo siauro stalo, atėjo vairininkas ir užėmė savo 
vietą gale. Medinėje jo krėslo atkaltėje buvo išdrožtas inkaras, 
apjuostas grandine. Už jaučio pūsle aptraukto langiūkščio pleveno 
dulksva šviesa. Įkypas besileidžiančios saulės spindulys įšoko pro 
duris ir suvirpėjo virš pasieniuose įtaisytų dviaukščių gultų. Apati- 
niai gultai atstojo suolus. Palubėje ant kartelių suposi džiovinamos 
žuvys, kvapnių žolių ryšeliai. Priešais kiekvieną vyrą buvo padėta 
po storiausią riekę duonos, po gabalą geltono, varvančio sviestu 

sūrio ir puodelį raugintos klevo sulos. Pirklys Anapas ben Erachas 
su sakalininku Murliuku išsigelbėjimo proga iš vežamų parduoti 
statinaičių atnešė kupiną dubenį medaus. Palaukes, kol visi numal- 
šino alkio kirminą, atsistojo vairininkas Krutila: 

- Turime pagerbti tą, kurį taip netikėtai pasišaukė į savo mirtiną 
glėbį klastingoji upė, bet kartu ir mūsų maitintoja Dauguva... 

Krutila plačiais mostais persižegnojo. Uvis pastebėjo, kad jis 
žegnojasi kitaip, negu vokiečiai: kietai suspaudes du pirštus ir 
pradėdamas nuo dešiniojo peties. Kiti vyrai pakilo, nulenkė galvas, 
kai kurie taip pat persižegnojo. Karaimas Anapas, lyg prausdama- 
sis, persibraukė delnais per liesą veidą ir kažką sumurmėjo savo 
kalba. 

- O dabar, - vėl prašneko Krutila, - metas pasveikinti stojusius 
nuskendusio vieton ir padėkoti jiems už pagalbą. O jūs, vyrai, - 
kreipėsi jis į Uvį su Zerviu, - užmirškite, kaip jus motina vadino, kol 
esate mano laive. Gerai įsiminkite žuvusių vardus, nes įtrauksiu 
vietoj jų į sarašus. Jei kas imtų tikrinti, šaukiami atsiliepkite! Dar 
kartą jums dėkui, Vasilijau ir Agafonai, ir tegu jums padeda Kristus 
ir visi žiemgalių, sėlių ir latgalių dievai! 

Visi paspaudė ištiestas Uvio ir Zervio rankas, o vairininkas 
paaiškino naujokų pareigas. Uvis nuo šiol padės kelti, nuleisti ir 
valdyti bure, o Zervio darbas - prie vairo. Savaime suprantama, jog 
visų pareiga - gintis nuo plėšikų. Kiekvieno žinioje yra kirvis ant 
ilgo, tvirto koto su plačiais lenktais ašmenimis. Pakanka ir iečių, yra 
ir keli kalavijai. 

- Ar žinote, kas mes tokie? - šyptelėjo Uvis. - O kas, jeigu mes 
esame susidėję su plėšikais? 

- Mūsų vyrų neapgausite, - nusijuokė Krutila. - Per šitiek plaukio- 
jimo metų ne tik rusiškai, vokiškai, net ir lybiškai šnekėti išmoko- 
me, bet ir ėmėme atskirti, su kuo žmogus atvyksta: su duona, ar 
akmeniu užantyje. Niekadėjai nebūtų gelbėje laivo. 

- Tas tiesa, - sutiko Zervis, žvelgdamas į juodo, ilgai mirkyto 
ąžuolo duris, kurios darinėjosi į vidų, kad pavojaus atveju galima 
būtų užremti. Todėl ir statinė su Žvelgotės lobiu buvo atgabenta į 

didžiają kajutę. Uvis dėl viso pikto statinę apdengė plaušine. 
Atrodė, kad ji čia, kajutėje, stovi nuo pat Vitebsko... 

Taupydama laiką, vytinė plaukė, kol visiškai sutemo. Kai aplink 
pakabintą ant stiebo skersinio žibintą ėmė blaškytis naktiniai 
drugiai, Krutila įsakė sustoti. Sugirgždėjo besisukantis velenas, 
nuo kurio vyniojosi inkaro grandinė, supleveno besileidžianti tri- 
kampė burė. 

- Kodėl neplaukiame naktį? - paklausė Uvis, priėjęs prie Krutilos. 
- Mudu skubame į Kuoknesę. Svarbu, kad mūsų krovinys suspėtų 
laiku... 

- Manote, kad geležies rūda atpigs? - nusikvatojo vairininkas. - 
Nebijokit, ji gali tik pabrangti. Teutonai kala ginklus, ruošiasi 
atremti žemaičių užpuolimą. 

Uvis negalėjo pasakyti tikrosios jų skubėjimo priežasties, todėl 
pasiūlė: 

- Jei bijote, kad naktį plėšikai neužpultų, mudu su bičiuliu 
galime budėti už visus. 

- Ne taipjau mes tų plėšikų bijome! - žibinto šviesoje Uvis audrų 
nugairintame upeivio veide pamatė šypseną. - Nauja tvarka dabar 
Dauguvoje! Ne mus baimė vairuoja, o ką kitą. Ordinas uždraudė 
naktį plaukti pro jo pilis. Žemaičių bijo! Va, matai tolumoje 
šviesele? Tai Dignojos pilis. 

Virš girių, melsva šviesa užliedamas miegančią upę ir padaugu- 
vio pievas kilo jaunas mėnulis. Tolumoje pasigirdo balsai, sugirgž- 
dėjo velenas, pūkštelėjo į vandenį inkaras. Įtempęs akis, Uvis per 
strėlės skrydį išvydo dar vieną laivą, kuris taip pat ruošėsi sustoti 
nakčiai. 

Palike denyje sargybinį, vyrai didžiojoje kajutėje išsitiesė ant 
dviaukščių gultų. Veikiai į lentinį stogą ėmė barbenti lietus. Nors ir 
gulėdamas, Uvis liko budėti. Juodu su Zerviu taip susitarė: kai 
vienas miega, kitas saugo brangųjį krovinį. Besivartydamas nuo 
šono ant šono, Uvis galvojo, kad dievai tikrai jiems nutarė padėti, 
pasiųsdami pirklių vytinę. O gal Uvio dėdės Surgmino vėlė ištiesė 
savo sūnėnui pagalbos ranką... 

Pabėgėlio paieškos 


rieš auštant Uvį vos nenumarino miegas. Jau norėjo 

pažadinti Zervį, kad šis jį pakeistų, kai staiga išgirdo 

teškenimą. Pašoko, išbėgo į denį ir nustėro: prieš srovę 

kelios poros irklų sunkiai varė ilgą valtį. Jos priešakyje, 
laikydamas rankoje traškantį deglą, sėdėjo vyriškis, retkarčiais 
rikteldamas irkluotojams vokiškai: 

- Links! Ich sage: links! * 

Valtis suko prie jų vytinės. Uvis galvotrūkčiais įpuolė į kajutę, 
pribėgo prie Krūtilos, smarkiai papurtė: 

- Plėšikai! Vairininke, plėšikai! 

Krutila pašoko, nesiaudamas naginių, vienais baltiniais išpuolė 
į denį ir, patrynęs kumščiais akis, sodriai nusikeikė: 

- Kad juos vanduo prarytų! Kad dangus prasiskirtų ir Perkūnas 
nutrenktų! Kad jų valtis prakiurtų! Baisiau už plėšikus! Čia Ordino 
kareiviai! Jau trečią kartą nuo Polocko! 

Kol Krutila keikėsi, valtis priartėjo prie vytinės. Kaukštelėjo 
kobinys. 

- Ei, jūs, laive! Ordino vardu! Priimkit svečius! 

Išgirde balsus, į denį murmėdami rinkosi upeiviai. Uvis pažvelgė 
į kalavijuočių valtį ir nustėro: jos paskuigalyje, laikydamas rankoje 
deglą, sėdėjo Didysis Fricas, prieš tris dienas palydėjęs juodu su 
Zerviu pas fogtą Švachą! “Žvorūne! - paprašė Uvis. - Tegul jis 
pasilieka, tegul nepakyla į laivą!" 

- Nuleiskit jiems kopėčias! - burbtelėjo Krutila. 

Upeiviai, patyliukais keiksnodami, permetė per bortą virvines 
kopėtėles. Valties priekyje atsistojo ir vėl susvyravęs atsisėdo 
nedidelis žmogelis. Sėdėdamas jis bakstelėjo pirštu į vieną, po to į 
antrą jūreivį: 

- Du Hans! Und du, Joachim!** 

Abu paminėtieji pakilo nuo irklų, uždegė deglus nuo Didžiojo 
Frico deglo ir kopėtėlėmis ėmė ropštis į vytinę. Po jų vargais 


* Kairėn! Aš sakau: kairėn! (Vok.) 
** Tu, Hansai! Ir tu, Joachimai! (Vok.) 

negalais užlipo ir kareiviams įsakinėjęs žmogelis, Ordino valdinin- 
kas. 

Pasišviesdami deglais, kareiviai ėmė naršyti po laivą, o valdinin- 
kas pareikalavo, kad visi upeiviai išsirikiuotų denyje. 

- Ieškome bėglio iš Dignojos pilies, - sušniaukrojo valdininkas 
pro kreivą nosį. - Prašom parodyti laivo įgulos sąrašus. 

Uvis su Zerviu susižvalgė. 

- Kokio bėglio? - didžiai nustebo Krutila. - Jo šviesybės Polocko 
kunigaikščio laivai skirti ne nusikaltėliam vežioti ar kokiems bėg- 
liams slėpti. 

- Gal šokam per bortą? - pašnibždomis paklausė Uvio Zervis. 

- O statinė? 

- Statinė... - sutriko Zervis. - O jei mudu pažins? 

- Kokia bus dievų valia, tokia ir bus, - ramiai tarė Uvis. - Ligi šiol 
dievai mums padėjo. 

- Penktą kartą nuo Polocko tikrinate! - staiga pakėlė balsą 
Krutila. - Ir dar tris dienas Daugpilyje užlaikėt! Upė skirta visiems 
plaukioti, ne tik Kuoknesės komtūrui! Aš skųsiuos jo šviesybei 
kunigaikščiui! 

- Skųskis kam tik nori! - plonai suzyzė panašus į uodą ilganosis 
valdininkėlis, vedžiodamas pirštu ties laivo knygoje surašytomis ir 
Polocko kunigaikščio antspaudu patvirtintomis pavardėmis. 

- Perpirklis Anapas ben Erachas! 

- Ko reikia iš manęs?! - piktai prunkštelėjo karaimas. 

- Vyresnysis šviesybės sakalininkas Murliukas! 

- Aš! Jau penktą dešimtį toks... 

- Virėjas Stepanas! 

- Na? Ko prikibote? 

Šašuoti, prakaitu ir prarūgusiu alumi dvokiantys kareiviai pri- 
kišdavo prie kiekvieno atsiliepusiojo deglą ir leisdavo valdininkui 
apžiūrėti. Tikrintojai tikėjosi, kad laivo vairininkas neiškęs to 
nuobodaus knaisiojimosi ir pagaliau pasikvies juos į kajutę kaušui 
midaus. Tačiau Krutila buvo kietas vyras - jis kantriai laukė viso šio 
tikrinimo pabaigos. 

- Vairininko padėjėjas Vasilijus! 

- Aš, - vos neapsižioplinęs krūptelėjo Zervis. 

- Burių tvarkytojas Aga... Aga... 

- Agafonas, - pataisė tarp raidžių pasiklydusį valdininką Uvis. 

- Gylio matuotojas Mitrofanas! 

- Nuskendo per audrą, amžiną jam atilsį, - persižegnojo Krutila. 
- Dabar matai, pone, kad be reikalo čia triukšmauji, - pasibaigus 
sąrašui, vėl pakėlė balsą Krutila. - Doriems žmonėms ilsėtis neduo- 
di. Užuot ieškojes sąraše nesančio nusikaltėlio, pagalvok apie 
Dignojos garbę! 

- Darbą dirbam... Geriau patylėtum. 

- Saikas viskam yra! - nesusivaldė Krutila. 

Kareiviai dar pabaksnojo iečių kotais tarp dėžių, apvertė vieną 
kitą ryšulį. Vienas kareivis netyčia kyštelėjo ranką prie pat paukščių 
narvo ir kad sužviegs! Tai sakalas snapu pašventino kareivio nykštį. 
Čiulpdamas sukruvintą pirštą, kareivis keikė ne tik sakalą, bet ir 
visą Polocko laivą, kartu su jo savininku rusinų kunigaikščiu. 

- Lyg ir viskas tvarkoje... - grąžindamas vairininkui knygą, 
suniurnėjo valdininkas. - Mes ieškome iš Dignojos pilies pabėgusio 
juodbruvo šlubio, maždaug šešiolikos metų. 

- Užuot sąrašą tikrinės, tu, ponas valdininke, galėjai mano vyrų 
kojas patikrinti, - įgėlė Krutila. - Juk šlubį lengviau pastebėti, nei 
rusų raštą perskaityti! 

- Dėl mano raštingumo prašau neabejoti! - įtūžo valdininkas. - 
Tavo žiniai, mano senelis kiles iš Jersikos. Buvo stačiatikis ir puikiai 
krimto jūsų raštą. Jis ir mane išmokė! 

Anapas ben Erachas, daugiau užtą valdininkėlį mokslų ragavęs, 
neiškentė: 

- Ar dar ilgai mus gaišinsite? O gal mums, Kafos pirkliams, 
pasukti kitu keliu, per Lovatę ir Ilmenio ežerą? 

Išvydęs ant pirklio rankos platų auksinį žiedą su antspaudu, 
valdininkas nuleido balsą, net kiek apsigando. Gal iš tiesų persis- 
tengta? Su prasčiokais jis buvo pratęs elgtis kaip tinkamas, bet 
kilmingųjų prisibijodavo. Ypač svetimšalių. 

- Atminkite, kad Ordino žemėje neturite teisės į savo laivą 
priimti jokių keleivių! - pagrasino, eidamas prie borto, ilganosis 
valdininkas. - Jūsų laivą dar ir kiti tikrins... Jei koks įtartinas šlubis 
apie laivą šlaistysis, tučtuojau praneškite į pirmąją Ordino pilį, pro 
kurią plauksite! 

Neprašyti svečiai, taip ir nesulaukę vaišių, vienas po kito nusi- 
leido į valtį. 

- Laimė, kad neužkliuvote tiems pusgalviams, - lengviau atsidu- 
so Krutila. - Ordino žemėje tikrai uždrausta imti keleivius į kitos 
šalies laivus. 

- Mes ne keleiviai, -nusijuokė Uvis. - Mes upeiviai... 

- Čia visai ne Ordino žemė! - piktai nusispjovė Zervis. - Ar jei kas 
sugeba pavogti, tai jau jo? 

- Netaip garsiai, - pritildė jį Krutila. Prieš audras ar kitus upeivius 
smuklėse jam drąsos išties netrūko, tačiau karti patirtis išmokė su 
Ordino žmonėmis elgtis atsargiai. - Jie netoli. Dabar į kitus laivus 
kraustysis. 

- Bet juk čia latgalių ir sėlių kraštas... - nenurimo Zervis. 

- Jaunasis bičiuli, - tyliai įsiterpė pirklys Anapas ben Erachas, - 
kieno galia, to ir valia. O galia dabar jų. 

Jis nutilo, nes per strėlės skrydį nutolusiame nuo jų laive po 
šūkaliojimų buvo pagaliau nuleistos virvinės kopėčios. Deglai kilo 
į viršų, apšviesdami laivo stiebą ir apsiblausiusius veidus. 

- Ei, ar girdėjai? - paklausė Uvis. - Ar tik nepliaukštelėjo vanduo? 

Krutila turėjo gerą klausą ir neblogesnę nuovoką. 

- Ten kažkas įšoko į upe, - tarė jis. - Suspėjo pačiu laiku. 

Uvis nusileido į kajutę ir atsigulė. Iki aušros statinę saugos 
Zervis. Žvorūnė vėl juos išgelbėjo! Įkišęs ranką į užantį, jis užčiuopė 
odinį pasaitėlį, ant kurio buvo užvėręs Žvelgotės lobyje rastą keistai 
įtvertą šerno iltį ir auksinį žiedą su vyriausio krikščionių žynio 
atvaizdu. Po derybų su Grigaliaus Devintojo pasiuntiniu Uvis buvo 
užmezgęs ant raištelio dvidešimt vieną mazgą. Tik trys savaitės liko 
iki tos dienos, kai Kuoknesės pilies kieme turėjo suliepsnoti laužas! 

Tris dienas smėlingoje Dauguvos pakrantėje jie laukė laivo, tačiau 
upė buvo lyg išmirusi. Uvis žinojo, kad tomis dienomis Dauguva 
keliavo pats Kuoknesės komtūras Haseldorfas, todėl kitiems lai- 
vams, kad komtūras būtų saugus, buvo uždrausta plaukti. Kad ir 
kaip ten būtų, kiekvieną vakarą Uvis atrišdavo vieną savo raištelio 
mazgą ir pagalvodavo, kad diena buvo praleista veltui, kad gal vis 
tiek vertėjo, nepaisant pavojų, pakrauti statinaitę į luotą ir patiems 
leistis pasroviui. Tik nelaukta audra padėjo jiems patekti į Krutilos 
vytinę. Šią naktį, atpalaiduodamas dar vieną raištelio mazgą, Uvis 
su palengvėjimu atsiduso: vytinė plaukia greitai, neprabėgs nė 
savaitė, kai jie atsidurs Kuoknesėje! 

Į lentinį stogą vėl ėmė barbenti lietus. “Visur teška, - pamąstė 
migdamas Uvis. - Ir viršuje, ir apačioje. Upe pasiklojome, dangumi 
užsiklojome. Ačiū tau, Žvorūne!" 


omtūras Haseldorfas, nusisukęs į didžiuosius, viršun 

smailėjančius menės langus, įtemptai galvojo. Tai, kątas 

sudžiūvęs kaip mumija, jo nekenčiamas vienuolis kalbė- 

jo, keitė visą padėtį. Kokčiausia, kad iš vyskupo patikė- 
tinio brolis Steponas buvo iškopęs net iki popiežiaus pasiuntinių. 
Kada ir suspėjo? Juk tik prieš mėnesį išjojo ant savo ilgaausio iš 
Kuoknesės į Rygą! Ir ten beveik neužsibuvo, o lakstė po visas 
Dauguvos pilis... Sako, kad popiežius pavedes jam ruošti savo 
legato, Modenos vyskupo, kelionę į šiuos Dievo užmirštus kraštus. 
Netrūko trikdžių ir anksčiau, tačiau dabar su vienuolio nuomone 
reikėjo ne tik sutikti, bet ir padaryti tai kuo mandagiau. Vyskupo 
galia baigėsi prie jo tvirtovės mūro sienų, o popiežiaus valia siekė 
visur. 

-Irjūs tvirtinate, kad jie sugebės laiku užmokėti išpirką... - lėtai, 
pasverdamas kiekvieną žodį, tarė komtūras. Stigo laiko sugalvoti 
kokią nors priimtiną popiežiaus patikėtinio ausiai kliautį. - Tai 
garbė Dievui aukštybėse... 

- Garbė Dievui, o jo bažnyčioms neabejotina nauda. Nes, kaip 
sakiau, tai buvęs pirmųjų bažnyčių šiaurėje turtas. Ten jis turi ir 
grįžti. - Brolis Steponas ką tik nulipo nuo savo ištvermingo asiliuko, 
kuriuo jojo keturias dienas, sustodamas tik nakvynei, tačiau nuo- 
vargio pėdsakų jo veide nesimatė. Atrodė, kad jis net nepraalko toje 
ilgoje kelionėje. Atsiriekė juodos duonos, bet valgyti neskubėjo. 

- Taip. Sakėte... - numykė komtūras. Pridurti nieko negalėjai, 
nes brolis Steponas ir pats puikiai žinojo, jog dabar tos bažnyčios 
yra Danijos karaliaus valdoje, todėl, gražindamas joms turtą, iš 
tiesų remsi priešą. Jis žinojo, ir ką brolis Steponas pasakytų, jei tai 
būtų jam priminta. 

- Suprantu, kas jus neramina, broli komtūre. Kad šiaurės bažny- 
čios dabar Danijos karaliaus valdžioje, - tuo prakeiktai švelniu 
balsu dėstė brolis Steponas. - Dėl šito susimąstėte, ar ne, broli 
komtūre? 

- Ne... Vadinasi... Taip, ir apie tai pagalvojau. 

- Pagalvoti galima. Bet priminsiu jums, broli komtūre, kad 
šventoji Motina Bažnyčia visur ta pati. Ir teisybė turi būti atstatyta. 

- Be abejo, taip, - atsiduso Haseldorfas. 

- Privalo būti atstatyta! - pabrėžė brolis Steponas. - Jo šventeny- 
bė popiežius Grigalius Devintasis tai ypač pabrėžia. Visur ir visada 
atstatyta. Tam jo šventenybė ir siunčia į šiuos kraštus savo legatą. 
- Brolis Steponas patylėjo ir tęsė: - Deja, netgi pačios didžiosios 
nuodėmės, pasirodo, nėra svetimos bažnyčios tarnams. Didžiausia 
iš jų - puikybė. Nenoras nulenkti galvą teisėtam bažnyčios... 

- Supratau, - atsisuko į stalo pusę Haseldorfas. Šį pamokslą jis 
jau buvo girdėjęs ne kartą. - Bet dabar laikas kalbėti dalykiškai. 
Gerai. Tie jūsų pagonys sakosi, kad turi pagrobtą bažnyčių turtą ir 
kad atvyks čia derėtis dėl belaisvių perdavimo. Brolio Stepono 
manymu, tai tiesa? 

- Kieliką matote? 

Kielikas stovėjo ant stalo šalia juodos duonos kepalo ir varškės 
sūrio gabalėlio. Komtūras Haseldorfas per gerai pažinojo brolį 
Steponą, kad siūlytų jam ką daugiau. 

- Gerai. Bent kieliką jie turi. Nesiginčiju, gal ir daugiau. Ateis 
derėtis, tada ir išsiaiškinsim. Bet kaip man juos pažinti? Pagonių 
miškuose daug, ir visi panašūs. 

- Tiesą sakote, broli komtūre, tačiau pagonių ir jūsų pilyje 
netrūksta... - Brolis Steponas atsižnybo iš šalia padėtos riekės 
gabalėlį ir, sumaiges gumuliuką, įsikišo į burną. - Tie pagonys, apie 
kuriuos šnekėjau, turės žiedą. Nedidelį auksinį žiedą su Grigaliaus 
Devintojo atvaizdu. 

- Jie pagrobė ir žiedą? 

- Ne... - brolis Steponas kramtė ilgai, tarytum tai būtų visa 
duonos riekė. Pagaliau nurijo ir tik tada pakėlė akis. - Aš pats jiems 
daviau tą žiedą. Tai mano žiedas, kurį man įteikė jo šventenybė. 
Popiežiaus vardu juos užtikrinau, kad bus saugūs, kai ateis 
derėtis... Kažkodėl jie buvo nutarę, kad jūsų žodžiu pasitikėti 
negalima. Negi toks gandas net iki Žemaitijos eina apie komtūrą 
Haseldorfą? 

- Ką jie sakė?.. Ką? - pasviro į priekį Kuoknesės valdovas. 

- Ką sakė?.. Tiek to. Popiežiaus vardas... 

- Tai šmeižtas! Mes neatlaidūs tikėjimo priešininkams, todėl ir 
visokios paskalos. Bet nesirūpinkit, broli Steponai, jei jie tikrai tie, 
kas sakosi esą, jiems nė plaukas nenukris nuo galvos, kai parodys 
man jūsų žiedą. Patikėkit, aš ir pats tomis kalinėmis atsikratyti 
noriu! 

Brolis Steponas buvo jautrus žmonių kalbai. Dabar jis Haseldor- 
fo balse pagavo nuoširdumo gaidą. 

- Atsikratyt norite, bet nebūtinai atiduoti. Ar ne taip, broli 
komtūre? 

- Ta vyresnioji, ji iš tiesų ragana. O ta jaunoji... 

- Taip, komtūre?.. - paklausė brolis Steponas, nes Haseldorfas 
atsiduso ir nutilo. 

- Ta jaunoji turi grožio nuodėmę. 

- Grožis - Dievo dovana. 

- Ne toks. Juk jos abi pagonės. Tas grožis - iš velnio. Ir pilyje, kur 
visa Ordino brolių jėga privalo būti pašvęsta tikėjimo gynimui... 
Toks grožis kliudo, jis naikina. 

- Suprantu. - Brolis Steponas dar atsilaužė duonos, pažvelgė į 
gabalėlį rankoje, bet nevalgė. Padėjo atgal į lėkštę. - Jau keturis 
kąsnius suvalgiau. Pakaks. 

- Taip. Aš noriu jomis atsikratyti. - Haseldorfas vėl žvelgė pro 
atvirą langą. Po to atsigręžė į vienuolį. - Tas teisybė! 

- Žinau. - Brolis Steponas žvelgė komtūrui į veidą įdėmiai, tarsi 
bandydamas užčiuopti, kas glūdi akių dugne. - Aš jiems, tiems 
pagonims, pasakiau, kad turi suspėt iki švento Bernardo dienos. 
Jie, atrodo, suprato... Vienas jų labai gerai kalba vokiškai. Neatskir- 
si nuo vokiečio. 

- Manote, kad jie suspės? 

- Ryžtingi tie pagonys. O taurė - tikriausiai iš jų karaliaus 
Žvelgotės grobio, kuris taip tada ir nebuvo surastas. Išgaravo, lyg 
jų dievai būtų į dangų pasiėmę. - Brolis Steponas gūžtelėjo pečiais. 

- Tiek to. Svarbiausia, kad relikvijos grįžtų į savo vietą. Tikiuosi, 
komtūre, jūs laikysitės žodžio? 

Haseldorfas norėjo įsižeisti, bet nutarė, kad neverta - per didelė 
jėga slypėjo už menkų šio džiūsnos pečių. Todėl jis tik oriai 
linktelėjo ir neskubėdamas paliko mene. 


Smilkstančių žolių kvapas beveik svaigino. Medeina įdėmiai 
stebėjo, kaip ant įkaitinto akmens padėti žolių stiebeliai raitėsi ir 
anglėjo. Paėmusi iš puokštės, kurią Gailė laikė rankoje, ji atrinko 
dar kelis stiebelius ir padėjo ant akmens. Vienas iš jų staigiai 
užsiplieskė mėlyna liepsna. Šitą Medeina paėmė dviem pirštais ir 
įmetė į židinį. 

- Pelenų juk būna, jei ir užsiliepsnoja... - nustebo Gailė. 

- Bet ne tokių, vaikeli. Tada žolės jėga išlekia su dūmais. Ji turi 
pasilikti pelenuose. 

Medeina įdėmiai dar kartą apžiūrėjo žoles, kurias Gailė laikė 
rankose, bet daugiau tinkamų nerado. Žąsies plunksna sušlavė 
suanglėjusius pelenus ir sužėrė juos į vamzdeliu susuktą beržo tošį. 
Anglimi pažymėjo tošį trim stačiais brūkšniais ir vienu įžambiu, o 
po to padėjo į lentyną, kur rikiavosi jau daugiau kaip tuzinas tokių 
vamzdelių. 

- Žinai, kam reikės šitų? 

Gailė suraukė savo lygią kaktą, pagalvojo. Paskui, nedrąsiai 
žvelgdama į motiną, tarė: 

- Naudojai tepalui, kuriuo gydei to juokingo raštininko Kalato- 
zio koją. 

- Teisingai. Nors tepalas būna geresnis, jei sumaišai su bebro 
sruogliais. Meškos taukai irgi neblogai, bet jau ne tas. Išties daug 
man čia ko trūksta... Daug ko... 

Ji apsižvalgė po nedidelę kamarėlę, kurioje abi dabar gyveno, ir 
atsiduso. Nenorėjo, kad balse suskambėtų nuoskaudos gaida. 
Tačiau net Medeina ne visada sugebėjo to išvengti. Jau trys 

mėnuliai nuo pavasario, kai jodvi su dukra įkalintos tarp Kuoknesės 
tvirtovės mūrų. Tiesą sakant, pirmaisiais dviem mėnuliais buvo kur 
kas blogiau - tada belaisves laikė uždarytas viename iš bokštų. Jas 
pasikeisdami stropiai saugojo sargybiniai. Tik Gailei kartą per 
dieną leisdavo išeiti prie šulinio pilies kieme pasisemti vandens. Bet 
ir ten ją it pavojingą galvažudį lydėdavo sargybinis su ietimi ir 
kalaviju. Tiesa, tai truko ne taip jau ilgai, tik iki tos dienos, kai 
Kuoknesės pilėnus pasiekė gandas, kad kilmingoji belaisvė - ne 
paprasta nuošalios Žemaičių pilies gyventoja, bet garsi žiniuonė, 
mokanti ne tik atnašauti pagonių dievams, bet ir gydyti žmones. 
Pirmasis jos pagalbos pasiprašė sargybinis, krikštytas žiemgalis 
Johanas, atvedęs savo nepagydomai sergančią žmoną Ilzę. Medei- 
na neatsisakė padėti. Koks buvo visų pilėnų nustebimas, kai Ilzė 
pagijo! Garsas apie Medeinos sugebėjimus pasiekė ir patį komtūrą 
Haseldorfą. Jis nekentė savo belaisvės pagonės, tačiau, kai mirtinai 
susirgo jo sekretorius Kalatozis, žmogus, be kurio komtūras tiesiog 
negalėjo išsiversti, neturėdamas kitos išeities, pasiūlė jai išgydyti 
savo ištikimą tarną, mainais pažadėdamas kalinei daugiau laisvės. 
Savo pažadą Haseldorfas ištesėjo. Dabar Medeina jau galėjo - tiesa, 
su ginkluota iki dantų palyda - išeiti į aplinkines lankas ir girias 
pasirinkti vaistams žolių. Komtūras net pasiuntė žmones į pačią 
Rygą, kad pargabentų sekretoriaus gydymui reikalingo geltakmenio 
ir kitų svarbių priedų. Laimei, sekretorius Kalatozis pasveiko. Tada 
Haseldorfas jas abi iš bokšto ir perkėlė į šią stropiai saugomą 
kamarą su židiniu pirmame aukšte, netoli virtuvės. Žinoma, jos 
tebebuvo kalinės, tačiau dauguma pilėnų jas gerbė, o kiti prisibi- 
jojo. 

- Ko taip susirūpinai, mama? - paklausė Gailė, nes Medeina vis 
dar sėdėjo susimasčiusi. 

Medeina papurtė galvą ir pažvelgė į savo jauniausią dukrą. Nors 
jas kartais ir išleisdavo iš pilies, dukra vis tiek buvo pablyškusi, nes 
saulės ji tematė tiek, kiek jos spinduliai pasiekdavo gilų pilies 
kiemą. 

- Kaip nesirūpinsi, vaikeli. Greitai jau bus trys mėnuliai, kai 
mudvi čia uždarytos. Jei dar negrįžo, tai netrukus grįš iš žygio tėvas 
ir Daubaras. 

Pablyškę Gailės skruostai truputį paraudo. Ji nusišypsojo ir 
sušnibždėjo: 

- Bet tada jie išgelbės mus! Juk tikrai taip, ar ne? 

Medeina palingavo galva. 

- Stengsis išgelbėti, tas teisybė. Todėl ir rūpinuos. Nujaučiu, kad 
šito ir laukia komtūras. 


vis pradėjo nerimauti. Visą dieną Ordino sargybiniai, 

užtvėrę Dauguvą, nėvienam vienam laivui neleido plaukti 

pasroviui. Po to dvi dienas vytinė plaukė iki Krustpilio, 

kur vairininkas Krutila buvo numatęs gerai apžiūrėti ir 
sutaisyti audros aplamdytą laivą. Visa tai turėjo užtrukti dar kelias 
dienas. 

Kai vytinė pagaliau atgirgždėjo prie sandėlių, kur vyko prekyba 
rąstais, dilėmis, lentomis ir kita padarine mediena, saulė jau 
leidosi. Todėl Krutila nutarė atidėti darbus rytojui. 

- Buvai žadėjęs parodyti, ką tavo paukšteliai sugeba, - tarė jis 
sakalininkui Murliukui. 

- Murliukas veltui žodžiais nesišvaisto! - išdidžiai atsakė šis. - 
Kviečiu visus į medžiokle! Ir paskubėkite, kol saulė nenusileido... 

Murliukas oriai užsimovė ant rankos odinę pirštinę, patupdė ant 
jos didįjį sakalą. Paukščiui ant galvos užmovė kepuraitę, po to 
išdidžiai nulipo nuo vytinės borto padėta lenta į krantą. Ant 
Murliuko rankos suposi sakalas. Raibos jo plunksnos žvilgėjo 
saulėje. 

Netruko susirinkti ir žioplių. Be Krutilos vytinės, prie kranto 
buvo pririšti dar trys įvairaus dydžio ir senumo laivai. Vienas jų 
buvo visai sukežęs, su aprūkusiais šonais ir įtartina, gerokai 
apdriskusia įgula. Tačiau tokiu atveju žiūrovų nepasirinksi. Jie 
būriu apsupo Murliuką ir visi drauge patraukė į netoliese plytinčią 
padauguvio lanką. Čia, tarp aukštų, beveik iki krūtinės žmogui 
siekiančių žolių, šmirinėjo putpelės ir tilvikai, pakrantės šven- 
drėse turškėsi antys. Paskui Murliuką žygiavo pora tuzinų žiūrovų, 
tad netruko ir pabaidyti paukščius. Vienas putpelių pulkelis birte 
pabiro jiems iš po kojų. Iš pradžių jos sklendė pažeme virš pievos, 
po to pakilo į viršų, matyt, pasiruošusios smukti į pakrantės 
mišką. 

Murliukas jau spėjo nuimti sakalo galvą dengiančią kepuraite. 
Kilstelėjo ranką, ir sakalas šaute šovė viršun. Paukštis beveik 
statmenai kilo į upės pusę, atrodė, tarsi visai nekreipdamas dėme- 


56 


sio į glaustu būreliu skrendantį putpelių pulkelį, tada apsisuko ir 
suglaudė sparnus. 

Tarsi pilkas žaibas trenkė tarp putpelių! Paukšteliai pasklido į 
visas puses, tik vienas kaip akmuo krito į pievą. Sakalas nesivijo 
putpelės. Keliais galingų sparnų mostais vėl atsidūrė virš dabar jau 
paskirai sprunkančių paukščių ir suglaudė sparnus. 

Dar viena putpelė apsivertė ore ir krito žemyn. Už jos ore lėtai 
suposi besileisdamos kelios smūgio išpeštos plunksnos. 

- Dvi išsyk! 

- Oo, tai paukštukas... 

- O antį? Ar antį nutrenkti gali? 

Sakalas, apsukęs nedidelį ratą, grakščiu lanku smigo žemyn ir 
jau suposi ant pirštinėtos Murliuko rankos. Šeimininkas tučtuojau 
padavė jam žalios mėsos gabalėlį. Paukštis kaptelėjo, užvertęs 
galvą prarijo ir ėmė žvalgytis aplinkui, sukiodamas galvą. Jo 
skvarbios geltonos akys blizgėjo įniršiu. 

- Va, matot... - paaiškino Murliukas. - Savo grobio jis nelesa, 
medžioja tik šeimininkui. O dėl anties, tai nėra ką ir kalbėti! Tik 
plunksnos parūks. Matysit... 

Netrukus jie gavo progą įsitikinti, kad Murliukas ir čia nesume- 
lavo. Žiūrovai vėl aikčiojo ir gėrėjosi sakalo sugebėjimais. Ypač 
vienas podrūtis,kiek praplikęs vyras net išsižiojo, sekdamas sakalo 
skrydį, kratė galvą ir stebėjosi. Trynė delnu savo neskustą smakrą 
ir kažką pusbalsiu murmėjo. Jo gelsvos, apvalios kaip katino akys, 
kai jis žiūrėjo į sakalą, žvilgėjo godumu. 


“ 


Trečią stovėjimo Krustpilyje dieną pagrindiniai darbai vytinėje 
buvo baigti - plyšiai užkimšti pakulomis ir uždervuoti. Teliko 
sulopyti atsarginę burę, ir būtų galima tęsti kelionę. Upeiviams, 
išskyrus burininkus, laive darbų nebeliko, o diena pasitaikė nejti- 
kėtinai karšta. Vėjas visai nurimo, ir Dauguva tekėjo rami, nuo 
vandens sklido gundanti vėsa. 

- Taiką, vyrai, gal verta nusiplauti prakaitą? - pasiūlė Krutila, per 
galvą nusivilkdamas drobinius marškinius. 

- Ne tiek jau daug prakaitavom... 

- Oo, dar bus darbo, dar paprakaituosim! Reikia iš anksto 
nusimazgoti. | 

Krutila užmetė marškinius ant borto, nusimovė drobines kelnes, 
nusispyrė nagines ir, nelaukdamas vyrų, pūkštelėjo į upę. Jo 
pavyzdžiu skubėjo pasekti ir kiti. 

- O tu, Uvi? - šūktelėjo jau vienmarškinis Zervis. 

Nelaukdamas atsakymo, jis nėrė nuo borto ir, prisijungęs prie 
besitaškančių upėje, šūktelėjo: 

- Ko lauki? Vanduo šiltesnis nebus! 

Uvis lėtai nusivilko odinę striukę, po to marškinius. Truputį 
delsė, nes po kaklu, kartu suiltimi iš Žvelgotės lobio, nešiojo liesojo 
vienuolio duotą žiedą su vyriausiojo krikščionių žynio atvaizdu. 
Žiedo prarasti jokiu būdu nebuvo galima, nes jis turėjo motinos ir 
sesers gyvybės kainą. Uvis trumpai pasvarstė - gal palikti jį su 
drabužiais? Tačiau lenta į krantą buvo permesta, o aplinkui žmonių 
netrūko. Žiedas buvo pririštas tvirtai suvyta šikšnine virvele, tad 
saugiausia vieta jam vis dėlto buvo ant kaklo. Uvis suskaičiavo, kiek 
liko mazgelių ant šikšninės virvutės, ir giliai atsiduso: tikvienuolika 
naktų skyrė juos nuo tos krikščionių šventės, iki kurios jie turi įteikti 
išpirką Kuoknesės komtūrui... 

Nusirengęs nuėjo į laivo paskuigalį, toliau nuo besitaškančių 
upėje vyrų. Geriau būtų, kad apie tą žiedą jo niekas nepaklaustų.... 
Vanduo visur tas pats. Uvis žemyn galva šoko nuo borto, paniro iki 
pat dugno ir ilgai, kol užteko kvapo, yrėsi prieš srove. Švelnios 
vandens žolės vos juntamai kuteno kūną, į šonus spruko mažų 
žuvyčių spiečiai. Uvis išlaikė kvapą, kol pasiekė gana toli stovintį 
svetimą laivą, apsisuko po vandeniu, atsispyrė nuo laivo šono ir 
iškilo. 

Kai nubraukė nuo veido vandenį, pastebėjo, kad nuo laivo denio 
jį stebi dvi apvalios gelsvos akys raupų paženklintame veide. 

- Ko nesimaudai? - vokiškai šūktelėjo jam Uvis. Vyriškis susirau- 
kė ir paniekinančiai mostelėjo ranka: 

- Zu kalt! * 

- Užtat smagu! Žiūrėk, ir tavo draugai susigundė. 

Išties, gal tai sekdami jų vytinės vyrais, gal patys nutarę, tolėliau 
pririšto laivo upeiviai jau visu būriu šoko į vandenį. 

- Et, prisimaudžiau prieš porą dienų...- metė vyriškis ir spjovė į 
kitą laivo pusę. - Dignojoj, kai Ordinas krėtė laivą. 

- Šit kaip? - Uvis pažvelgė jau įdėmiau. 

Vokiškai vyriškis kalbėjo sunkiai, bet va nepabijojo prisipažinti, 
jog bėgo nuo Ordino sargybos per laivo patikrinimą. 

- Negi tavęs Ordinas ieško? 

- Gal taip, o gal ir kitaip... - mįslingai pridėjo vyriškis, nežymiai 
šyptelėjęs į retus ūsus. Dabar jis atrodė truputį panašus į nušiurusį 
girinį katiną. 

Nardydami po raibuliuojančias Dauguvos bangeles, kaimyninių 
laivų vyrai netruko susipažinti. Šalia vytinės prisišliejęs aprūkęs 
laivas pasirodė esąs iš Daugpilio. Jo įgula buvo atsargi, kalbėjo 
nedaug, tačiau upė turbūt visus suartina, nes laivo škiperis, drūtas 
vokietis Brandefontas, pasikvietė polockiečius į savo erdvią kajutę, 
net paliepė atkimšti statinaitę midaus. Užstalėje prie Uvio netrukus 
prisėdo tas kukulakis vyriškis su katino ūsais, su kuriuo jie jau buvo 
persimetę keliais žodžiais. Netyčia perpylęs iš kaušo midų, jis 
žemaitiškai nusikeikė: 

- Rupūžėle, tai nuostolis! 

- Tu moki žemaitiškai? - nustebo Uvis. 

- Nagi būta ko nemokėt. Ten gimęs, ten augęs, - atsipalaidavusiu 
nuo midaus liežuviu ėmė malti kukulakis. - Vokiškai dar nelabai 
sekasi balbatuoti, nors jau susišneku. 

- O kaip pakliuvai į Daugpilio komtūro laivą? 

- O kas tau darbo? 


* Per šalta! (Vok.) 

Uvis truktelėjo pečiais: 

- Nieko... Bet kad saviškis, tai, maniau, paklausiu... 

- Et, man tai visi saviškiai, kas midaus įpila...- Vyras, primerkęs 
apvalias akis, patyrinėjo Uvio veidą, kreivai šyptelėjo ir pakratė 
galvą: - Man atrodo, kad tu dediesi... 

- Kuo deduosi? 

- Upeiviu apsimeti... Toks tu ir upeivis! Iš snukio matau, kad esi 
rikio sūnus. Pažįstu žemaičius kaip nuluptus, rupūžėle mieliausia! 

- O kuo tu vardu? 

- Johanas! - tarė kukulakis ir, pamatęs nuostabą pašnekovo 
akyse, paaiškino: - Aš krikštytas... 

- Žemaitis - ir krikštytas?! - gūžtelėjo pečiais Uvis. - Iš kokios 
pilies? 

- Iš sudegusios... - nutęsė kukulakis Johanas ir savo ruožtu 
paklausė: - O tu kuo vardu? 

- Jei tu Johanas, tai aš Agafonas! - šyptelėjo Uvis. - Tvarkoj? 

- Tvarkoj, tvarkoj... Verčiau išgerkim. - Kukulakis vėl įsipylė 
sklidiną kaušą ir užsivertęs ištuštino. - Būk sau Agafonas... O kokius 
pakabeklius ant kaklo nešioji, kokių dievų garbei, man irgi nė 
motais... Na, negersi? 

“Visai ne pakabeklius", - norėjo atsakyti jam Uvis, tačiau susilai- 
kė. Tas kukulakis vis dėlto ne toks žioplas, jei Uviui besimaudant 
pastebėjo ant jo kaklo žiedą. O kad niekuo nepasitiki, tai, matyt, 
turi tam priežasčių. Ne iš gero gyvenimo žemaitis bus patekęs į 
Ordino žemes ir tarnybą. Ir net apsikrikštijęs. Tiesą sakant, Uviui 
pirmą kartą pasitaikė sutikti savo dievus išdavusį žemaitį. Kas 
galėjo jį priversti taip pasielgti? 

- Tai gersi, ar negersi? - pamosavo tuščiu kaušu Uviui prieš nosį 
naujasis pažįstamas. 

- Paragaukim, - sutiko Uvis ir vėl palietė lūpomis liepinio kaušo 
kraštą. Prisiminė tėvo žodžius: “Midus liežuvį atriša, bet protą 
užriša." Tuo labiau dabar, kai jiedu su Zerviu veža išpirką, pasigerti 
būtų nuodėmė. Nors Zervis ir sėdi jų kajutėje prie statinaitės su 

lobiu, Uviui greitai teks jį pakeisti. - Daugiau nieko neklausiu. Ir 
žinot nenoriu, - pridūrė, - bet jei reikėtų kokios pagalbos... Pats 
žinai, visko gyvenime būna! 

- Būtent! - sukrizeno Johanas. - Kai ko iš tavęs reikia, tai visi 
saviškiai... O kai tau ko prireiks, tai gumbą į kaktą gausi, ir tai ne 
už ačiū. 

- Visokių žmonių pasitaiko... - numykė Uvis. Žemaitis Johanas 
jam jau spėjo nusibosti, ir jis užkalbino kitoje pusėje sėdintį 
blaivesnį upeivį. 


O vis dėlto krikštytam žemaičiui Johanui pagalbos iš Uvio 
prireikė - ir palyginus greitai. 

Pirmoji sargyba tą naktį atiteko Uviui. Netoli Krustpilio pilies 
sienų, kitų laivų apsuptyje, pavojus negrėsė, tad ir sargybą Krutila 
išstatė daugiau iš įpročio, negu išreikalo. Upeiviai traukė burtą, nes 
nesmagiausia būna sargyba prieš rytą. Uviui tuo požiūriu, galima 
sakyti, pasisekė. Jam teko budėti vos sutemus. 

Po šiltos dienos, po maudyklės ir miegas neblogai ima, tad 
netrukus visi jau knarkė kajutėje. Uvis, bijodamas užmigti, lėtai 
žingsniavo laivo deniu. 

- Agafonai... - staiga išgirdo jis tylų balsą. Matyt, vis tiek truputį 
snudūriavo žingsniuodamas, nes iš pradžių pagalvojo - kas čia 
naktį galėtų šaukti kažkokį Agafoną? 

- Agafonai... žemaiti... - pakartojo balsas truputį garsiau, ir 
dabar nebeliko abejonių, nei į ką kreipiamasi, nei iš kur šis balsas 
sklinda. Uvis persisvėrė per bortą. Iš kranto pusės, įbrides virš kelių 
į vandenį, stovėjo krikštytas žemaitis Johanas. Pakako mėnulio 
šviesos, kad jį atpažintų. 

- Kas nutiko? - taip pat tyliai paklausė Uvis. 

- Svarbus reikalas... 

- Koks? 

- Negaliu čia... 

- Tai kur? 

- Įleisk. Pasakysiu. 

Kaip ir priderėjo, nakčiai lenta, kuria upeiviai vaikščioja į krantą, 
buvo nuimta. Uvis dar svarstė, ar permesti lentą į krantą, o Johanas 
jau brido gilyn į vandenį, artėdamas prie laivo. 

- Tik paduok ranką. Užsikeberiosiu. 

Prie pat laivo vanduo siekė juosmenį. Persisvėręs per bortą, Uvis 
padavė ranką, ir Johanas vikriai kaip katinas užsiropštė į viršų. 

- Tai koks gi reikalas? - paklausė Uvis. 

- Tuoj pasakysiu... Čia vienas toks žmogus... Bet veizėk, kas ten 
laivo gale? 

Uvis atsigręžė pažiūrėti, bet tą patį akimirksnį mėnulis aptemo 
ir pavirto aklina juoduma. 

Praradimas 


alva ūžė, spengė ausyse. Duslus skausmas pakaušyje 
laikė jį prispaudęs prie denio. Uvis stengėsi praplėšti 
akis, jas truputėlį pravėrė, tačiau skausmas pakaušyje 
tapo nebepakeliamas, ir jis vėl užsimerkė. 

- Gyvas... 

- Jau atsimerkė! 

- Vandens, greičiau neškit vandens! 

Balsai buvo lyg svetimi, lyg pažįstami. Uvis negalėjo atspėti, kas 
šneka, nes garsai pasiekdavo jo sąmonę tarsi per kokį keistą šydą. 
Kai vėl prisivertė atplėšti akis, deglo šviesoje pamatė Zervio veidą. 

- O dievai, tu gyvas! 

“Matyt, gyvas... - pro skausmo gūsius atplaukė mintis. - Bet kur 
aš? Kur?" - Uvis vėl užsimerkė. 

Kažkas jam prikišo prie lūpų indą, ir jis pasistengė nuryti 
vandenį, nes kitaip būtų užspringęs. 

- Svarbiausia, kad gyvas... - kartojo susirūpines Zervio balsas. - 
Viskas bus gerai. Viskas bus gerai. 

“Niekas nebus gerai..." - galvojo Uvis. Kažkas tikrai buvo negerai, 
kažko labai trūko... 

- Mano sakalai! - išgirdo jis kitą, išsigandusį balsą. - Kur mano 
sakalai? Nejaugi pavogė? 

“Sakalai?" - Uvis užsimerkė, ir pro skausmo ratilus į jo sąmone 
prasiskverbė gelsvos, nemirksinčios akys. 

Taip... Sakalai... Laivas... Žvelgotės lobis... 

Ir žiedas! Jis privalo turėti žiedą! 

Uvis pasisuko ir pabandė atsisėsti. Sekėsi sunkiai. Jį parėmė 
Zervio ranka. Vos tik atsisėdo, dešinę ranką pakišo po marškiniais. 
Kūnas, kurį Uvis apčiuopė, buvo prakaituotas, karštas ir svetimas. 
Ne jo kūnas! Ir ant kaklo nebuvo žiedo... 

Jokio žiedo, tik nupjauta, prakaitu permirkusi šikšninė virvutė 
su dvidešimt vienu mazgelių. 

Ne! Ten dabar tik vienuolika mazgelių, ant tos virvutės. Vienuo- 
lika dienų ir naktų! 

Kai jis atsibudo antrą kartą, jau buvo šviesu ir, nors galvą 
smarkiai gėlė, dar nepraplėšęs akių, Uvis jau žinojo, kas buvo 
nutike. Žinojo, tačiau vis tiek reikėjo dar kartą įsitikinti, kad ir kokia 
baisi būtų tiesa. Jis pakišo ranką po marškiniais. Žiedo nebuvo. 

- Kur virvutė? - paklausė jis šalia sėdėjusio Zervio. - Ir ką ten sakė 
apie sakalus? 

- Kam tau virvutė? Tau galvą, ko gero, praskėlė kaip reikiant. 
Stipriai tvojo. 

- Johanas... Žemaitis Johanas man tvojo... O dievai, aš pats jį 
įsileidau į laivą. 

- Ar žinai, kad kliedėjai? - atsidudo Zervis. - Galvojau, kad mirsi. 
O žiedą atgausim! 

Nebodamas draugo draudimo, Uvis atsistojo. Susverdėjo ir vos 
nenugriuvo. Teko pasilaikyti už sienos. Pasirodo, jį buvo įneše į 
kajutę ir paguldę. Galva ūžė, tarsi į ją būtų įsimetęs įsiutusių bičių 
spiečius. Tvinkčiojo kaklas, gėlė pakaušį. Uvis palietė skaudančią 
vietą, užčiuopė sulipusius plaukus. Atsistojus aptemo akyse, bet tik 
trumpam. Kai vėl atsimerkė, galėjo eiti net nesvyruodamas. 


Trijų sakalų kaip nebūta! Liko tik vanagas - jis buvo labai piktas 
ir svetimiems į rankas nesiduodavo. Saugodamasis nuo paukščių 
nagų, vagis buvo apsimovęs storomis kumštinėmis pirštinėmis, nes 
viena mėtėsi palikta narvelyje. Kiek atokiau vairininkas aptiko 
virvutę, kokiomis paprastai užrišami maišai. Vagis, matyt, baisiai 
drebino kinkas - sukišęs į maišą paukščius, net užrišti jo nebespėjo. 

- Galas man, galas! - blaškėsi paklaikes, nepanašus į save 
Murliukas. - Mane rykštėmis užkapos! Arba kniazius pasakys: “Eik 
ir pasikark!" 

Sakalininkas prisiminė ne vieną atsitikimą Polocke, kai nusižen- 
gusieji visagaliui kunigaikščiui, nenorėdami mirti plakami, pasi- 
rinkdavo virvę ant kaklo. 

Rudi Murliuko ūsai nukaro šlapi nuo ašarų. Vargšelis sakalininkas 
jau matė savo našlaičius vaikus, kuriems teks prašyti išmaldos. Ne 
mažiau krimtosi ir karaimas Anapas ben Erachas. Juk sakalai - jo 
prekė, kurią Murliukas turėjo saugoti, kaip savo akį, ojis - pelningai 
parduoti. 

„- Daugpiliečių darbas! - gniaužė kumščius Murliukas. - Pasikvie- 
tė į savo geldą, paskui patys pas mus užsuko, apžiūrėjo kas kur. Ir 
griebė pačią vertingiausią prekę - už kiekvieną sakalą susišluos 
krūvelę aukso. 

- Aš tai netikiu, kad tie vyrukai visi vagys, - susimąstęs prabilo 
vairininkas. - Gal tik keli iš laivo į tą reikalą įsipainioję. 

- Škiperį Brandefontą pažįstu, - įsiterpė Anapas ben Erachas. - 
Gana atsargus Žmogus. 

- Tai tas kukulakis Johanas! - tarė Krutilai Uvis. - O kad įsibrovė, 
tik mano kaltė. Pasitikėjau saviškiu. 

- Jis buvo vienas? 

- Nebent po to dar koks bendras užlipo. Bet trenkė man per 
pakaušį Johanas. Greičiausiai pamanė, kad užmušė, užtat nepri- 
baigė. 

Apie dingusį žiedą Uvis nutylėjo. Buvo aišku, jog auksinį žiedą 
Johanas pagriebė tik tarp kitko, pasitaikius progai, - pagrindinis 
masalas buvo sakalai. | 

- Na palauk, niekše, nudobsiu tave! - pašėlo Murliukas, čiupda- 
mas ilgakotį kirvį. - Sukaposiu kaip blakę! - Sakalininko ašaros jau 
išdžiūvo, o paraudusios akys svaidė žaibus. 

- Atsargiai su kirviu! - pasitraukė atatupstas Krutila. - Mes gi čia 
niekuo dėti! 

- Vistiek sukaposiu! - riktelėjo Murliukas, tačiau pakluso vairi- 
ninkui ir padėjo kirvį į vietą. 

- Manai, kad jis tuos sakalus laive laikys? - bandė atvėsinti 
Murliuko įkarštį visuomet ramus, kiekvieną žingsnį apskaičiuojan- 

ris ir kiekvieną Žodį pasveriantis Anapas ben Erachas. Tačiau 
sakalininkas nutarė negaišdamas nė akimirkos pradėti paieškas. 
Uvis vaikščioti dar nelabai galėjo, tad su polockiečiu teko eiti 
Zerviui. 


Daugpilio vytinė ruošėsi išplaukti. Po denį zujo upeiviai, keli jau 
įlipo virvinėmis kopėtėlėmis į stiebą ir sutūpė ant skersinio, pasi- 
rengę išvynioti burę. Škiperis Brandefontas, pasipuošęs keista 
kepure su iki pečių nuleistais bryliais ir susiveržęs liulantį pilvą 
auksu atausta juosta, rėkavo užkimusiu balsu, siuntinėdamas kitus 
įgulos vyrus nuo vieno borto prie kito. 

Kai Murliukas su Zerviu priėjo prie aprūkusios vytinės su 
aplopytais šonais, plati stora lenta, kuria vakar jie visi buvo suėję 
į Daugpilio komtūro laivą, jau buvo įtraukta per bortą. Todėl ir 
šneka su škiperiu buvo trumpa. 

- Nėra to išverstakio! Nėra! - aiškino tas, besidairydamas į šalis 
ir tarsi pats ieškodamas akimis Johano. - Po nakties kažkur išgara- 
vo! Vargas man su tokiais, atsiprašant, upeiviais. Komtūras į laivą 
atsiuntė man kelis pašlemėkus, kurie Daugpilyje prisivirė košės. Ar 
aš kaltas, kad ant manes krauna? 

- Mes juk nesakom, kad jūs kaltas, - užtikrino jį Murliukas. - Bet 
gal tas vagis čia kur nors slapstosi? 

- Nuo mano akių niekas nepasislėps! -išdidžiai pareiškė Brande- 
fontas. - Į turgų nusidangino, ne kitaip. Paskubėkit, jei norit jį 
surasti. 

Daugpilio škiperis, atrodo, kalbėjo nuoširdžiai. Murliukas, žino- 
ma, mielai būtų apieškojęs laivą, tačiau Brandefontas, taip ir 
nepasiūlęs permesti į krantą lentos, nusisuko ir oriai nužygiavo 
prie kajutės, mostelėjęs savo vyrams, kad atrištų lynus, siejančius 
Vytinę su krantu. Neliko nieko kito, kaip ieškoti sakalų turguje. 

Per gerą varstą nuo prieplaukos, prie niūrių Krustpilio tvirtovės 
sienų šliejosi kelios smuklės, amatininkų dirbtuvėlės, pirklių na- 

mai. Negrįstomis kreivomis gatvelėmis girgždėjo dviašių vežimų 
ratai. Nuo Dauguvos dvelkė vėsa ir pašvinkusia žuvimi. Daugiausia 
žmonių zujo turgaus aikštėje. Šioje gausiai lankomoje vietoje 
kasdien vyko prekyba. Prakutę prekeiviai, plačiai atvėrę namelių 
duris, išsijuose gyrė savo prekes. Kiti, dar tik pradėję verslą, skirtus 
parduoti daiktus buvo susikrovę tiesiog ant rėčkų ar rąstgalių ir 
stengėsi įpiršti kokį blizgutį ar užjūrio skanėstą. Stora rau- 
donskruostė moteriškė kvietė pasivaišinti virtomis pupomis, o jos 
liesas kaip šiekštas vyras iš kubilo pilstė ištroškusiems girą. Kad 
neprikristų musių ir nepridulkėtų, girą dengė storas ruginių šiaudų 
sluoksnis. Gelda su pupomis buvo užklota pakuliniu maišu. Murliu- 
kas pribėgo prie šios prekeivių porelės. 

- Gal kas siūlė pirkti sakalus? - viltingai pažvelgė jis į rudas pupų 
pardavėjos akis. 

- Aa? - nesuprato moteriškė. - Kokius šakalius? 

- Sakalų, medžioklinių sakalų ieškom... - kantriai paaiškino 
Zervis. 

Murliukas tuo metu iš nevilties pakėlė dulkiną pakulinį maišą, 
kuriuo buvo uždengtos pupos, tarytum po juo galėtų tupėti paukš- 
čiai. 

- Manjokie sakalai-makalai ne galvoj! Kur rioglini tiesiai į geldą! 
- storu balsu riktelėjo moteris, o jos vyras krūtine užgulė kubilą su 
gira, tarsi jame iš tiesų būtų paslėpti medžiokliniai paukščiai. - Akių 
neturi! Dar man pupas sumaigysi! Vyrui girą priterši! Sakalų 
užsigeidė, mat! 

Išsigandes Murliukas pasitraukė atatupstas irvos neužkliuvo už 
išdėliotų tiesiai ant žemės spragilų, kultuvių, verpsčių ir medinių 
šaukštų. 

- Atsargiai! - riktelėjo senukas, sėdėjęs ant kaladės prie savo 
prekių ir skaptaves šaukštą. - Čia tau ne pupos, brač! 

Murliukas turbūt vėl prisiminė, kas jo laukia, grįžus į Polocką, 
nes tik patrynė kumščiais akis ir tarė Zerviui: 

- Einam geriau į laivą, vis tiek sakalų nerasim. 

- Kokių sakalų? - paklausė senukas. - Ar medžioklinių? 

- Medžioklinių... - sukluso Murliukas. 

- Mačiau anksti rytą, - pakėlė šaukštą senukas. - Vienas toks 
drūtas vyriškis parodė maiše ir klausė, ar ką nors galėtų mūsų 
turguje medžiokliniai sakalai dominti. Sakiau, kad mūsiškiams 
turčiams jie per brangūs. Sakiau, tegu veža į Rygą ar bent į 
Kuoknesę. 

- O kaip tas... tas pardavėjas atrodė? 

- Sakiau gi, toks drūtas, galva beveik be kaklo ant sprando 
įtupdyta. Geltonomis katino akimis, veltinine kepure ir dryžuotais 
trinyčiais. 

- Ar neapsirinki, žmogau? - paklausė Zervis. 

- Štai bičiulis, kuris molinėmis švilpynėmis prekiauja, neduos 
sumeluoti. Jis iš laivo. Mačiau, kaip į prieplauką nuėjo. Berods į 
Kuoknesę tas laivas plaukia. 

Švilpynininkas pritardamas palingavo galvą. 

- Kieno tas laivas? 

- Daugpilio komtūro. Tą laivą gerai pažįstu, nes jis kelis kart per 
vasarą pro mus praplaukia... 

- Kad jis kur prasmegtų, tas Brandefontas! - visa gerkle suriko 
Murliukas, galutinai išgąsdindamas pupų pardavėją. - Šitaip mane 
apmauti! 

Jis pasisuko ir bėgte leidosi į prieplauką. Zerviui neliko nieko 
kito, kaip kulniuoti iš paskos. Kaijiedu iš gatvelių raizgalynės išniro 
į Dauguvos pakrantę, abu dar spėjo pamatyti prie upės vingio pilką, 
daug kartų lopytą Daugpilio vytinės burę. Murliukas iš nevilties 
sugniaužė kumštį ir pagrasino tolstančiam laivui. Tačiau šis buvo 
per toli, kad jo denyje kas nors būtų sugebėjęs įžvelgti išraiškingą 
sakalininko mostą. 

Uždusę abu atbėgo prie savo vytinės. Uvis sėdėjo ant gulto 
kajutėje ir sudrėkintu rankšluosčiu stengėsi apmalšinti galvos 
skausmą. 

- Vis vien mano kaltė... - tarė jis, kai Zervis papasakojo, ką jie 
sužinojo. 

Polockiečių vytinė jau ruošėsi tolimesnei kelionei. Upeivius 
skubino Murliukas ir Anapas ben Erachas. Dėl sakalų praradimo 
kaltas jautėsi ir Krutila. Tad stengėsi visi iš paskutiniųjų ir netrukus 
atsistūmė nuo krantinės. 

Pūtė palankus vėjas, vyrai iškėlė burę. Pro šalį praslinko ant 
skardžio kūpsanti smuklė, kitame krante - Pyplės kalvynas. Buvo 
vaiski, rami, su pirmomis besidraikiančių voratinklių gijomis die- 
na. Dar ne ruduo, bet jau nebelikę kankinančių vasaros karščių. 
Tokią dieną tik grožėtis praplaukiančiais pro šalį vaizdais! Tačiau 
Murliukas stovėjo laivo priekyje ir įsitempęs žiūrėjo į priekį - ar 
nepamatys pilkos, daug kartų lopytos burės. 

Vitebsko pirklio 
dukra 


avyti škiperio Brandefonto laivą vis nesisekė. Ir vėjas, ir 
upės srovė visiems buvo vienodai palankūs, o daugpilie- 
čiai išplaukė gerokai anksčiau. Ir pakrautas jų laivas buvo 
kur kas mažiau... 

Krutila stengėsi vairuoti pačia sraunuma, iškėlė naująją burę, 
bet viskas buvo veltui. Įtempes akis, Uvis žvelgdavo į tolį, kai laivas 
apsukdavo naują upės vingį, tačiau pilkosios Daugpilio laivo burės 
vis nesimatė. Išvydęs plaukiantį prieš srovę laivą, Krutila klausinė- 
davo apie daugpiliečius, tačiau atsakymas būdavo vienas: Daugpi- 
lio laivas yra aplenkęs juos bent pusdieniu kelio. Jei vijimasis būtų 
priklausęs nuo Uvio ar nuo Murliuko, jie būtų plaukę ne tik dieną, 
bet ir naktį. Tačiau laivą valdė prityręs vairininkas Krutila, kuris 
gerai žinojo, jog su didele vytinės grimzle tamsoje jie nenuplauktų 
nė pusės mylios. 

- Jei luotą turėtum, - aiškino jis nekantraujančiam Murliukui, - 
ar kokią geldą, tai galėtum sau plaukti į sveikatą. Bet čia ne gelda, 
čia vytinė! Yra grimzlė, yra kilis... Kaipmat užsikabintum už kokio 
akmens ar užčiuožtum ant seklumos. Nesirūpink, ir jie nakčiai turi 
išmesti inkarą. Mums tik reikia nesnausti ir keltis vos prašvitus. 
Pasivysim! Į šoną nepasuks! Bent jau prieš Rygą tai juos tikrai 
nutversim. 

- Lengva tau kalbėti! Ne tavo sakalai, ne tavo kailis... O jei tas 
kukulakis kur pakrantėje išlipo su visais mano paukšteliais? 

Krutilai teliko skėstelėti rankomis. 

- Sakalai - ne adata, neprapuls, - drąsino jis Murliuką. - Neišleis 
juk jų į girią. Neiškeps vakarienei. Vis vien parduot bandys! 

Tai ir buvo vienintelė viltis. Sakalų medžioklė - didžiūnų užsi- 
ėmimas, medžiokliniais paukščiais domisi net prasčiokai, tad kiek- 
viena proga - ir sustoję nakčiai, ir prasilenkdami su kitais laivais - 
jie klausinėjo, ar niekas negirdėjo, kad kas nors pardavinėtų 
sakalus. 

Ir upeiviai, ir keliaujantys pirkliai tik pečiais gūžčiojo: tokie 
paukščiai - retas dalykas! Šiuose kraštuose, jei kas ir turi, niekam 
neparduos... 

Vyrai iš prasilenkiančių laivų pasidalindavo paskutinėmis nau- 
jienomis, permesdavo vienas kitam obuolį, kriaušę ar kokią rūkytą 
žuvį. Didelių ir mažesnių Žuvų Dauguvoje netrūko. Ir lašišos, ir 
sterkai, ir unguriai, jau nekalbant apie ešerius ir kuojas. Meškerioti 
iš plaukiančio laivo buvo nelengva, bet kai vėjas pasitaikydavo 
nepalankus ir laivą nešė vien tik srovė, turint kantrybės ir laimės, 
šį tą pagauti pasisekdavo. Truputėlį atsigavęs ir dar negalėdamas 
padėti tvarkyti burių, Uvis paprašė Krutilą meškerės. Gal pavyks 
pagauti kokią lydekaitę įgulos pietums? Uvis merkė savo meškerę 
gerą pusdienį, kol plūdė paniro ir daugiau nebeiškilo. Meškerykotis 
netsulinko nuo sunkaus laimikio. Pasirodė, kad tai dviejų sprindžių 
ilgio žiobris. Jų paskui laivą plaukė, matyt, visas tuntas, nes 
netrukus tuzinas įmitusių žiobrių jau blaškėsi kubiliuke. Betrau- 
kiant paskutinį, itin stambų žiobrį, jį užkalbino barzdotas senyvas 
pirklys iš gretimo, ta pačia kryptimi plaukiančio laivo. Abu laivus 
nešė ta pati srovė, tad jie jau senokai judėjo vienodai nutolę, tarsi 
būtų surišti nematomu lynu. Pirklys vilkėjo aksominiu durtiniu su 
žvilgančiomis kaulinėmis sagomis ir ilgomis, beveik iki žemės 
nutįsusiomis rankovėmis. Dviejų tarnų padedamas, iš talpios skry- 
nios jis traukė žvėrių kailius ir kabino ant ištemptų nuo stiebo iki 
kajutės virvių. Matyt, bijojo, kad nesukapotų kandys. 

- Vaikine, parduok kelias Žuvis! - paprašė senyvas pirklys Uvio. 
- Mano dukrelė susirgo, sūdytos mėsos širdis nepriima. 

- Yra to gero... Prašom! 

Uvis nutvėrė didžiausią žiobrį už uodegos ir, apsukęs aplink 
galvą, švystelėjo į kaimyninį laivą. Paskui antrą, trečią... 

- Gana, pakaks jau!.. - sumosavo rankomis barzdočius. - Tai kuo 
gi tau atsilyginti? 

- Ko man reikia, kažin, ar turit... - šyptelėjo Uvis. 

- Ne taip greit spręsk. Vežamės visko! 

- O sakalų turit? 

- Aš pirklys, - palingavo galvą barzdočius. - Medžioklei neturiu 
laiko. Bet kai sustosite Sėlpilyje, užsuk į mano laivą! Nors Vitebsko 
midumi pavaišinsiu. 

Pakilęs vėjas atbloškė Vitebsko vytinę tolyn, prislopino pirklio 
kalbą. Nuo kranto atvilnijo dusli, į aimaną panaši daina. Ji lyg 
sengirės ošimas liejosi virš Dauguvos vandenų. Prisidenges ranka 
nuo besileidžiančios saulės akis, Uvis išvydo vilkstine žmonių, prieš 
srovę tempiančių strugą - dvigubai ilgesnį už jų vytine sunkiai 
pakrautą laivą. Užsimovę pačių pasigamintus pakinktus, lyg nu- 
sikamave arkliai, jie klampojo per pažliugusią pievą. Ilgi, bemažiki 
kelių drobiniai marškiniai buvo pajuodę nuo prakaito, ant sprandų 
išsišovusios už kumeldėlę storesnės gyslos. Sulinke per puse, vyrai 
ėjo raudonai nušvitusiu vakarės saulės taku ir traukė jai skirtą 
giesmę. 

- Vargdieniai maloičiai atkūprina! - suklego upeiviai. - Mat kokį 
sunkų laivą tempia. Toks būrys, o vos kruta. 

Ne kartą Uvis buvo girdėjęs, jog šiurpesnės dalios už maloičių - 
laivavilkių - dar niekam neteko patirti. Per rudens darganas ir 
vidurvasario karščius, kruvindamiesi basas kojas į aštrius akmenis, 
šie Žmonės šimtus mylių tempia laivus prieš srovę. Neretai ir galą 
paupy suranda. 


Tilo nutilo, ištirpo žalioje lankoje sunkų darbą ženklinanti 
laivavilkių daina, nugrimzdo į kuplių alksnynų giraites ir vakarop 
slenkanti saulė. Beveik tuo pat metu pakvipo ir Sėlpilio trobų 
dūmais, pasigirdo nepiktas miesto šunų ambrijimas. Uvis žvelgė į 
artėjančią prieplauką. Atrodė, kad Sėlpilis - kol kas stambiausia iš 
jų aplankytų vietovių. Beveik miestas! Vos galėjai įžiūrėti krantinę 
pro susigrūdusius, braškančius, linguojančius laivus. Uvis pabandė 
juos suskaičiuoti. Vienas, du... penki, dešimt... Keliolika laivų 
susitelkė nakčiai ties Sėlpilio prieplauka, tačiau tarp jų vėl nebuvo 
Daugpilio komtūro vytinės... 

Šiaip taip suradę laisvą tarpelį, Krutilos upeiviai įspraudė savo 
vytinę tarp kitų laivų, o patys leidosi pramankštinti kojas. Jau temo, 
tačiau, nusistovėjus šiltiems orams, niekam nesinorėjo miegoti. 

pakrantėje šmirinėjo vaikigaliai, slankiojo elgetos, tikėdamiesi iš 
atplaukusiųjų ką nors iškaulyti. Vagišiai sekiojo paskui apgirtusius 
smuklės lankytojus, tarp kurių pasitaikydavo ir pinigingų pirklių, iš 
nuobodulio nutarusių praplauti gerklę. Murliukas nuolat dairėsi į 
sutiktuosius - bene kur blykstelės gelsvos žemaičio Johano akys? 
Buvo galima pasikliauti, kad sakalininkas nepražiopsos nė vieno 
bent truputį panašausį Johaną žmogaus, tad Uvis nutarė nueiti prie 
pilies, kai staiga ties laivų dervavimo pašiūrėmis jam ant peties 
nusileido kažkieno delnas. Atsigrežes vaikinas išvydo barzdotąjį 
pirklį, apsirengusį rusinų drabužiais - ilgais iki kelių marškiniais, 
plačiomis kelnėmis, suleistomis į raudono tymo batus. Ant pečių jis 
buvo užsimetes dygsniuotą durtinį. 

- Kviečiu į savo laivą, - priglaudęs midumi kvepiančią dvišaką 
barzdą prie pat Uvio ausies, kažkodėl pašnibždomis pakvietė 
pirklys. Kalbant senioko liežuvis juokingai kyščiojo pro išretėjusius 
dantis, o barzdos plaukai kuteno Uvio skruostą. - Tavo Žuvys turbūt 
stebuklingos. Jų paragavusi, mano brangioji dukrelė Taisa iškart 
atsigavo, net pašviesėjo. 

- Jau temsta, - nustebo Uvis. 

- Eikš, nesispyriok, - tempė Uvį paskui save pirklys. 

- Na gerai, bet neilgam, - nenorom sutiko Uvis. 

Zervis, likęs laive, vienas saugo statinaitę su lobiu. Jį seniai 
reikia pavaduoti. Be to, pusdienį pamosavus meškerykočiu, stipriai 
įsiskaudo sumušta galva. 

Iš tolimojo Vitebsko atlingavęs laivas stovėjo po mieguistu 
Sėlpilio dangumi. Jo mėlyna su raudonais apvadais vėliavėlė 
plevėsavo ant stiebo tarp kitų miestų vėliavų. Daug buvo tų 
vėliavėlių, tačiau Daugpilio juodai raudonos, deja, nesimatė. Jie 
užkopė ant švariai nuplauto denio ir pravėrė kajutės duris. Nedide- 
liame, malksnomis dengtame būste jautėsi rūpestinga moters 
ranka: prie ugniakuro kabojo švariai nušveisti žalvariniai puodai, 
mažytį, užšaunamą nakčiai lenta langelį dengė nertinės užuolaidė- 
lės. Netrukus pasirodė ir pati šeimininkė. Aukšta, prinokusių kvie- 
čių spalvos plaukus prisidengusi šilkine skarute, ji dėvėjo keistą 

drabužį, panašų į aukštai, beveik iki pat pažastų užtemptą sijoną, 
prilaikomą dviem raišteliais. Panašų apdarą Uvis buvo matęs 
Raktėje per nenusisekusias savo sesers Jundos vestuves. Jį dėvėjo 
iš Pskovo kilusi pilies valdovo žmona. Tiesa, Raktės valdovo žmona 
Marfa buvo kresna, juodbruvo gymio, o liekna laivo šeimininko 
dukra su šiuo keistu mėlyno šilko apdaru ir rausvais siuvinėtais 
marškiniais po juo priminė ką tik pražydusią piliarožę. 

- Čia Taisa, mano dukrelė, - storomis lūpomis palietė merginos 
skruostus pirklys. - O mane gali vadinti tiesiog Onufrijumi. Mūsų 
giminė pirklio amatu verčiasi nuo šventojo Vladimiro laikų. 

Pirklys nusimetė ilgąjį durtinį, nusimazgojo rankas. 

- Taisa, sodink svečią užstalėn! 

Mergina norėjo į žibinčių įsprausti balaną - vakaras gerokai 
patamsino upės vandenį, - bet Onufrijus ištraukė iš stovinčios 
kampe skrynios storą, geltoną kaip medus žvakę, taupomą tik 
svečiams. 

- Taisa užaugo viena, be seserų, brolių, - prisėdęs ir kiek palinkęs 
Uvio pusėn, porino pirklys. - Vaikystėje ją buvo paėmę įkaitu 
totoriai ir išsigabenę į savo stepes. Įsivaizduoji, koks likimas 
mergaitei? 

Uvis įdėmiai pažvelgė į merginą. Taisa tvarkėsi kajutės gale ir 
tarsi negirdėjo, kad kalbama apie ją. 

- Nepavydėtinas likimas... - atsidusęs toliau dėstė pirklys. - Ten 
jinai ir išmoko skraidyti raita ant žirgų, valgyti žalią mėsą, net ir 
kariauti jai teko. Kai ją iš nelaisvės išpirkau, buvo bemaž pamiršusi 
gimtąją kalbą... Ar teisybe sakau, Taja? 

Mergina suraukė nosį ir pabėrė į liepinį dubenėlį krūvą geltonų 
riešutų. 

- Nebuvo taip jau blogai, - nusišypsojo ji. 

- Nebuvo blogai! Tik paklausykit! O kad vargšo tėvo širdis plyšta 
iš nežinios? Bet, Taja, o kurgi midaus ąsotėlis? 

Taisa griežtai pažvelgė į tėvą: 

- Tau, tėve, jau pakaks, o svečias dar per jaunas midų gerti. 

- Visa į motiną, duok, Visagali, jai lengvą žemelę, - atsiduso 
Onufrijus, imdamas iš dubenėlio riešutą. Uvis irgi nutarė paska- 
nauti Vitebsko riešutų. Trim pirštais spustelėjęs, lengvai sutraiškė 
kevalą. Taisa akimirkai dirstelėjo į vaikiną savo didelėmis akimis, 
bet kai jų žvilgsniai susitiko, skubiai jas nuleido. 

- Ar gali įsivaizduoti, - mostelėjo Onufrijus, - kad jai arklio netgi 
plaukiant upe reikia?.. 

- Ne arklys tai, o žirgas, tėve. Apie laivus tėvas nusimano, bet 
apie žirgus - nė truputėlio. 

- Žirgas? - nustebo Uvis. - Iš kurgi laive žirgas? 

- Ai, mat, kai stepėse augusi, tai kitaip negali. O man tik vienas 
vargas! 

- Tik neklausyk, ir tėvui mano žirgas patinka! 

Onufrijus pasiglostė dvišake žilą barzdą: 

- Tai kas, kad patinka. Bet kiek kailių vietoj jo galėčiau pasikrau- 
ti! Be to, kailiai ir ėsti neprašo. Na, bent parodyk jį svečiui... 

- Jei tik svečias nori... 

- Žinoma, noriu! - užtikrino Uvis. 

- Eiva, parodysiu, - stačiokiškai nutvėrė Uvį už alkūnės pirklio 
dukra. 

Laivugalyje stūksojo neaukšta pašiūrė, prie kurios besiartinant, 
pasigirdo tylus žvengimas. Taisa su deglu pakvietė į vidų, ir Uvis 
išvydo trumpakartį arkliuką, spalva primenantį laukų pelėną - 
pilkšvai rusvą, su tamsia juosta per nugarą. Taisa meiliai paglostė 
Jo kaklą, padavė žiauberę duonos. | 

- Čia tarpanas. Laukinis arklys, - paaiškino. - Jį visai mažą 
stepėse sugavo. 

- Musų giriose irgi panašių yra, - tarė Uvis. - Atrodo, jaukus. 

- Užaugo iš rankų šeriamas, prie balno pati pripratinau. O jau 
koks eiklus! Joks naminis ištverme jam neprilygtų!.. Su tėvu 
leisdamiesi į kelionę, nutarėme jį pasiimti. Tėvas tik taip sako, jis 
irgi nenori su tarpanu ilgam išsiskirti. Naktį, kai laivas prie kranto, 
aš jį pievose ganau ir prisijodinėju iki valiai... Daugpilyje už tarpaną 
man didelius pinigus siūlė, bet nepardaviau. 

- Saugok, kad tavo žirgelio kas nenujotų, - perspėjo merginą 
Uvis. - Mūsų vytinę jau apiplėšė. 

- Jis man kaip akies vyzdis. O ką jums pavogė? 

- Tavo tėvui jau pasakojau. Sakalus. 

Užmovusi kamanas, mergina nusivedė žirgelį į krantą. Vakaro 
tamsoje po prieplauką šmirinėjo šešėliai, sklido prislopinti balsai. 
Tai iš smuklių grįžo prisivaišinę upeiviai. Uvis dėl viso pikto 
suspaudė prie diržo prikabintą Anapo ben Eracho dovanotą durklą. 
Tai pastebėjusi, Taisa įkišo ranką į savo keisto rūbo iškirptę ir 
staigiu mostu ištraukė ant pasaitėlio pakabintą ilgą peilį odinėse 
makštyse. 

- Aš - tėvo sargybinis, - tarė ji rimtai. - Manai, nemoku su šituo 
apsieiti? 

- Tikiu, tikiu... 

- Bet tu taip nusišypsojai, - Taisa vėl įleido ginklą į rūbo iškirpte 
taip, kad jo nebesimatė. - Čia visi mano, kad moteris nieko negali. 
Bet kai augau pas totorius, tai buvau stipresnė už jų bernus. Ir joti 
ne blogiau mokėjau. Tiesą pasakius, tebemoku. Netiki? 

- Tikiu, - vėl nusišypsojo Uvis. - Turiu seserį. Junda vardu. Jai 
labiau patinka arbaletai, negu vaikinai. 

- Na, man tai... - Taisa nusigręžė, nors vakaro prieblandoje Uvis 
negalėjo pastebėti, kad ji nuraudo. - Aš nesakiau, kad man... Ar ji 
tikrai panaši į mane? 

- Junda? - Uvis papurtė galvą. - Ne visai. Na, ji aukštesnė. Beveik 
lygi su manim. O tu... Na, švelnesnė, manau... 

- Švelnesnė?.. - nusijuokė Taisa, tačiau pašaipos juoke nebuvo. 
Ji minkštai kaip katė įsliuogė į tarpano balną ir dabar sėdėjo jame 
tvirtai, tarsi suaugusi su savo žirgeliu. - Gaila, kad tamsu... Parody- 
čiau, kaip mes mokam ir per tvoras šokinėti... Nuo! Nuo! Parodyk, 
ką moki... 

Sušmėžavo merginos apsiaustas, ir ji nušuoliavo į balzganomis 
bangomis liulančią paupio miglą. Uvis pasuko galvą, stengdamasis 
įsižiūrėti, kur nujota, ir staiga susiraukė. Pakėlęs ranką, palietė 
savo pakaušį. Karaimas Anapas ben Erachas anksti rytą kvepiančiu 

tepalu ištrynė jam galvą, sutinimas atslūgo, tačiau staigiai pasisu- 
kus žaizdą vėl užgėlė. 

Minkštą paupio pievų žemę kapojančių kanopų garsas nutolo, 
po to vėl priartėjo. Taisa išniro iš miglos ir pristabdė savo tarpaną. 

- Joji kaip vyras! - pagyrė Uvis. - Ir Žirgas reto eiklumo. 

- Gal nori pabandyti? 

- Aš? Mielai norėčiau, bet... - Galva vis dar tvinkčiojo. Pašuolia- 
vus, ko gero, įsiskaudėtų kaip reikiant. - Gal kitą kartą... 

- Jėi ne, tai ne... Tada būk sveikas, tarpanui būtina pramankš- 
tinti kojas. 

- Ei... Palauk!.. 

Taisa pristabdė žirgelį ir atsigręžė. 

- Norėjau pasakyti, kad dabar negaliu... O mano draugas, tas tai 
mielai pajodinėtų... 

- Ak, draugas... - Net tamsoje matėsi, jog Taisa nusišypsojo. - 
Pagalvosiu! Būk sveikas! 

- Lik sveika... - Uvis kilstelėjo ranką, ir Taisa vėl išnyko migloje. 
Dunksėjo greit tolstančio žirgelio kanopos, kažkur pievoje smagi- 
nosi griežlė. Nykus paukščio balso aidas sklido virš nematomos, bet 
vėsiu drėgnumu dvelkiančios upės. 

Uvis pasuko atgal prie laivo. Reikėjo pavaduoti Zervį. 


80 


11 


Zervis Išioja 


araimas Anapas ben Erachas stebėtinai švelniais pirštais 

ant Uvio ištinusio pakaušio ir sprando uždėjo lipnaus, 

svaiginančiai kvepiančio tepalo ir įtrynė jį pirštų galiu- 

kais. Švelniau tai vargu ar būtų padariusi net pati Uvio 
motina Medeina. 

- Gyja neblogai, jaunuoli... - nusprendė jis patenkintas. - Bet ir 
ta tavo galva tarsi kaladė. Taip tvota! Tvirtą ranką turėjo tas 
bjaurybė... 

“Nebūtų žemaitis," - tyliai saumurmėjo panosėje Uvis. Po vakar 
nakties, kai pirklio Onufrijaus dukra parodė savo laukinio žirgo 
eiklumą, jį kamavo viena mintis. 

Vairininkas Krutila, dar nepriplaukus Sėlpilio, ėmė skųstis, kad 
vytinė vėl praleidžia vandenį ir teks dar porą dienų sustoti - kamšyti 
pakulomis, ko gero, net dervuoti dugną. Vien pagalvojus apie tai, 
Uvį nukrėtė šiurpas. Mazgeliai ant odinės virvelės tirpo kas vakarą, 
jų jau buvo likę tik devyni iki tos baisios dienos, kai motinai ir 
seseriai Kuoknesėje bus užkurtas laužas. Kartais Uviui atrodydavo, 
kad žmonės ir dievai susimokė prieš juos ir ryja dieną po dienos, 
neleisdami priartėti prie išganingo tikslo. Dvi dienas Sėlpilyje jie 
tikrai užtruks! 

- Klausyk, Anapai, ar tu pažįsti tokį pirklį Onufrijų? - paklausė 
Uvis. 

- Iš Vitebsko, taip? Su dvišake barzda? Nors, tiesą sakant, 
Vitebske beveik visi pirkliai tokias barzdas užsiaugine. - Jis užvožė 
apvalios sidabrinės dėžutės, kurioje laikė žaizdoms skirtą tepalą, 
dangtelį. - Pažįstu. Esu su juo ne vieną sandorį sudaręs. Kietai 
derasi, bet po to tvirtai laikosi žodžio. Ir žento ieško. Nors gal jau 
rado?.. 

- Nerado... 

Anapas ben Erachas nusišypsojo, jo tamsios akys sublizgėjo 
linksmomis liepsnelėmis: 

- Dukros, tiesa, nemačiau. Bet turto Onufrijui tikrai netrūksta. 
Jei nežvaira ir nosis viduryje veido, tai tavim dėtas susigundyčiau. 
Mačiau, kaip tave pasikvietė į savo laivą. 

- Nežvaira. Ir nosis ten, kur nosiai vieta. Bet aš ne apie tai. Ji turi 
Jaive žirgą. Ir gerą. 

Karaimas truktelėjo pečiais. 

- Dėl vieno gero žirgo vargu ar apsimoka vesti. Bet kraitis būtų 
kur kas didesnis... Laivas, tarp kitko, jo paties, o ne Vitebsko 
kniaziaus. Labai turtingas pirklys. 

Uvis nekantriai mostelėjo ranka: 

- Žmonos neieškau, jau sakiau. Tu nesupratai, ko aš noriu. Juk 
Dauguvą pažįsti. Krutila man minėjo, kad upė dabar suka didelį 
vingį. Pirma kairėn, paskui atgal, po to kairėn, otiktada vėl pirmyn. 

- Krutila žino, ką šneka. 

- To Daugpilio laivo tikrai nepavysim, jie taip ir liks kokią pusę 
dienos priekyje. Bet jei lanką nukirstume sausuma, galėtume 
užbėgti jiems užakių. Ojei rastume tą laivą, tai galėtume patikrinti, 
ar dar yra ten tas Johanas... 

- Gal ir taip, - sutiko karaimas ir patylėjęs paklausė: - Tau labai 
svarbu pagauti tą Johaną, ar ne? 

- Murliukui svarbu. 

- Murliukui - be abejo. Nors jau kelinta diena matau, kad ne 
mažiau svarbu ir tau. Bet jei manai pats joti, tai aš savo tepalo 
daugiau neeikvosiu. Gaila gero daikto, nes galvą vis tiek pakratysi. 
Tepalas iš pačios Indijos per dykumas vežtas, per jūras plukdytas! 

- Nebijok, nekratysiu aš galvos, - Uvis ir dabar galvą laikė kiek 
galėdamas tiesiau. Tepalas skverbėsi gilyn, pakaušį ir sprandą tarsi 
apėmė ugnis. - Zervis - geras raitelis. Ir į žentus pirkliui Onufrijui jis 
kur kas labiau tiktų. 


Zervis net pats nustebo, kad jam taip pasisekė! Kai Uvis papasa- 
kojo apie dosnų ir turtingą rusų pirklį Onufrijų, apie jo žavią dukrą 
ir apie tai, kad Vitebsko laive jo laukia vakarienei, Zervis pamanė, 
Jog iš jo juokiamasi. Visą dieną jis plušėjo su kitais įgulos nariais, 

kamšydamas plyšius vytinės dugne, tačiau vakare, kai buvo baigti 
svarbiausieji darbai, prie laivo trapo iš tiesų priėjo plačiabarzdis 
pirklys ir pakvietė jį į savo laivą! Zervis ne juokais susirūpino, kur 
čia galėtų būti šuo pakastas... O pasirodo, kad rūpinosi be reikalo. 
Vakarienė buvo kaip reta skani, ne Krutilos virėjo, o moteriškų 
rankų gaminta, be to, ir apie pirklio dukrą Uvis nepasakė net pusės 
teisybės! 

Nuostabi mergina ta pirklio Taisa, kitaip jos nepavadinsi. Prino- 
kusių kviečių spalvos plaukai, skruostai raudoni kaip prisirpe 
obuoliai, akys taip ir žaižaruoja!.. Na, gal kiek smarkoka... 

Pasirodo, kaip Uvis sakė, net žirgą laive turinti. Ir ne bet kokį! 
Gal net smarkesnį už ją pačią! 

- Pats tėvas pasiūlė jam pasijodinėti... Žirgas išties kaip ugnis. 
Jam per naktį nurisnoti ir dešimt, ir antra tiek mylių - vieni juokai. 

- Žinai, tokiu tai galėčiau joti visą naktį! - šūktelėjo jis Taisai, 
apjojęs nedidelį ratą pakrantės lankoje. - Atrodo, tuoj ims ir nuskris 
su visu raiteliu! 

- Tavo bičiulis sakė, kad norėsi truputį pajodinėti nakčia, - 
susimąsčiusi tarė Taisa. - Ar tik dėl to atėjai svečiuosna?.. 

- Oi ne! Jokiu būdu! Net neįsivaizdavau, kad tu... - Zerviui 
užsikirto balsas, nes su merginom jis nebuvo pratęs kalbėtis. - Kad 
tu tokia puiki... - užbaigė jis tyliai. 

- Ką tu sakei? 

- Kad tu puiki, bet... bet nemoku to gerai pasakyti... 

Užuot atsakiusi, ji sukikeno ir delnu užsidengė burną. Gerai, kad 
buvo tamsu, naktis paslėpė raudonį skruostuose - ir Zervio, ir 
Taisos. 

- Taigi sakiau, kad nemoku šnekėti, - sulemeno Zervis. - Et, gali 
juoktis, kiek tik nori... 

- Oi, aš ne dėl to! Tikrai iš taves nesijuokiu. - Ji papurtė galvą ir 
atsiduso. Kurį laiką abu tylėjo. Tarpanas suprunkštė ir mostelėjo 
galva. Jis visą dieną stovėjo ankštoje pašiūrėje ir dabar nerimavo, 
norėdamas dar pašuoliuoti. Taisa paglostė jo sprandą. 

- Žinau, žinau... Tu pasilakstyti nori, mano mažasis žirgeli. 
Gerai! Žirgeliui reikia mankštos. Ar labai toli josi? 

- Apie penkias mylias, na ir atgal... 

- Et, jam tai vieni niekai... Skubėk sugrįžti, žirgeli, aš lauksiu, - 
tarė ji ir pabučiavo savo tarpaną į šnervę. 


Mėnulis nespėjo įveikti net pusės dangaus skliauto, kai Zervis 
atsidūrė kitoje Dauguvos vingio pakrantėje, į kurią vandeniu tektų 
keliauti beveik visą dieną. Atsidūrė taip greitai, kadangi žirgas 
tikrai buvo eiklus, o kelias tiesus kaip strėlės skrydis. Turbūt 
daugelis tokiu būdu trumpino savo kelionę. Prieš dvi naktis buvo 
pilnatis, tad ir dabar vos pradėjęs dilti mėnulis net ir pro retus 
debesis pakankamai ryškiai apšvietė pilkšvą kelio juostą. 

Dabar tereikėjo pasukti pakrante ir joti padauguviu prieš srovę. 
Čia žirgelis risnojo lėčiau, nes laivavilkių ištryptas takas buvo 
klampus, o kai kur netgi dingdavo vandeny. Prajojo tris panašius į 
ieškomą prie kranto pririštus laivus. Visus juos iš toliau Zervis 
atsargiai apžiūrėjo ir, įsitikinęs, kad čia ne Daugpilio vytinė, 
patraukė toliau. O ketvirtąjį būtų ir pražiopsojęs, nes čia Dauguvos 
krantas buvo užpelkėjęs, iš vandens styrojo aukštos, nors laivavil- 
kių ir gerokai aplaužytos švendrės. Tiems vargšams, ko gero, teko 
klampoti per patį švendryną iki kaklo dumble... Zervis nesitikėjo 
čia rasti laivo, tad pasuko tarpaną toliau į krantą. Užkopęs ant 
kalnelio, sustojo, leisdamas žirgeliui atsipūsti. Atsigrežė apsidairy- 
ti, nes tą akimirką mėnulis kaip sykis išlindo iš debesies, ir pamatė, 
kad kaip tik toje klampynėje, už aukštos švendrių sienos, pasislėpęs 
tuno laivas. 

Zervis pririšo tarpaną tankiame eglyne ir nusileido prie upės. 
Dabar jau buvo galima tvirtai pasakyti, kad tai tikrai daugpiliečių 
laivas. Ir dar buvo aišku, kad jų sąžinė nešvari. Kodėl reikėjo 
nuleisti inkarą tokioje klampynėje, kai netoliese nestokojo sauso 

kranto? Mėnulis švietė ypač skaisčiai, ir Zerviui nebeliko abejonių, 
jog tai škiperio Brandefonto vytinė. 

Bet svarbiausias klausimas liko neatsakytas - ar tebebuvo laive 
žemaitis Johanas? 

Su Uviu jie buvo aptarę, kaip reikėtų veikti. Zervis privalėjo 
triukšmingai prijoti prie laivo, pažadinti miegančius upeivius ir 
pasiteirauti, ar teisybė, kad čia parduoda sakalus. Pasiūlyti gerą 
kainą. Vien iš to, kaip daugpiliečiai elgsis, būtų galima spręsti, ar 
sakalai ir tas kukulakis dar laive. O gal net pavyktų pamatyti ir 
paukščius, ir patį niekadėją... 

Deja! Taipjau visad būna: žmogus nutaria vienaip, o dievai viską 
surikiuoja kitaip! Prie švendryne paslėpto laivo neprijosi, o jei 
priklamposi iki kaklo išsidumblinęs, tai negi įtikinėsi vidury nak- 
ties, kad esi gandą nugirdęs medžioklinių sakalų mėgėjas? 

Kas liko daryti? 

Dumble kurkė varlės, už švendrių mieguistai čiurleno Dauguvos 
srovė, eglyne ūbavo apuokas. Gerai įsiklausius, tamsiame laive 
galėjai girdėti lyg ir knarkiant. 

Šiaipviską aplink gaubė nakties tyla. Nesimatė ir sargybinio. Gal 
jie, pasistatę laivą už tankių ir aukštų švendrių, nutarė, jog sargybi- 
nio ir nereikia? 

Zervis, atsargiai traukiodamas dumble giliai grimstančias kojas, 
prisikapstė prie pat laivo borto. Vanduo čia siekė beveik iki pažastų, 
o kojos vos ne iki kelių grimzdo į dumblą. Priglaudęs ausį prie laivo 
sienojų, jis jau aiškiai girdėjo, kad viduje iš tiesų knarkiama - netgi 
ne vienu balsu, o keliais. Ir storais, ir plonais, ir su pavinguriavi- 
mais... 

Bet ar buvo ten žemaitis Johanas? Negi atskirsi, kas knarkia 
žemaitiškai, kas vokiškai, kas dar kitaip? Kitos išeities nebuvo! 
Zervis, maknodamas per dumblą, nusigavo iki laivo paskuigalio. 
Laivo vairo mentė buvo nukreipta į upės pusę. Jis užsliuogė ant jos 
ir palaukė, kol bent šiek tiek nuvarvės vanduo ir dumblas. Po to 
pasistiebė, užsikabino rankomis už borto ir užsliuogė į laivą. Kojos 
minkštai šleptelėjo ant denio lentų. 

Visur tebetvyrojo tyla. Mėnulis kaip tyčia beveik visas pasislėpė 
už debesies, tačiau Zervio akys spėjo prisitaikyti prie įsivyravusios 
tamsos, ir jis galėjo kai ką atpažinti iš to, kas buvo laive. Denis buvo 
užgriozdintas ryšuliais, dėžėmis ir statinėmis. Kai kas matėsi visai 
neblogai, tačiau daug kur tvyrojo aklina tamsa ar tūnojo šešėliai. 
Toliau, laivo priekyje, galėjai įžvelgti kažkokius apvalius daiktus, 
panašius į didelius krepšius. Tokiuose galima laikyti ir sakalus! 
Zervis ėmė atsargiai slinkti prie tų krepšių. Debesys visiškai paslėpė 
mėnulį, todėl kojas reikėjo dėlioti dvigubai atsargiau. Zervis vos 
neužlipo ant, kaip jam atrodė, sumestų ant denio skudurų krūvos, 
kai staiga naktį suvirpino mieguistas riksmas: 

- Ei, žioply! Nevarvink ant manęs! 

"Tai buvo ne skudurų krūva, o miegantis upeivis! Iš netikėtumo 
Zervis trumpam prarado šaltą protą ir staigiai puolė tolyn. Koja vėl 
užkliuvo už minkšto daikto. Pasirodo, jis pataikė ant kito miegoju- 
sio denyje upeivio! 

- Vėpla, žiūrėk, kur rioglinies! 

- Hansai, ar čia tu? 

- Ne, čia ne aš! Čia svetimas! 

Zervis dar būtų spėjęs nerti per bortą, tačiau iš to netikėtumo 
puolė atgal ir pajuto, kad prieš tai jau pažadintas upeivis griebė jį 
už kojos! Pabandė sprukti, bet koją laikes upeivis truktelėjo, ir 
Zervis išsitiesė kaip ilgas. 

- Turiu! Kas čia per paukštelis? 

- Šviesą! Neškit šviesą! - aidėjo balsai. 

Sujudo ir gulintys kajutėje. Įvairiabalsis knarkimas nutilo. Kaju- 
tėje sužibo deglas. Turbūt kažkuris rado ugniakure žariją ir iš karto 
uždegė. Upeivis, nutvėręs Zervį už kojos, taip ir nepaleido, o 
pribėges kitas atsisėdo jam ant krūtinės. 

- Šlapias kaip varlė!.. 

- Ei, pašvieskit čia greičiau! 

Deglo šviesa sužibo čia pat, ir Zerviui apraibo akys. Jis pakėlė 
delną prie kaktos, užsimerkė. 

- Ne mūsiškis... 

- Ei, ar pažįstat kas? 

- Ne. Toks dumblinas... 

- Į Žmogų nepanašus. 

- Tvokit per pakaušį - ir per bortą! - pasigirdo sunkiai vokiškai 
tariantis žodžius balsas. Zervis stengėsi įžvelgti besiblaškančios 
deglo liepsnos apšviestą veidą. Apvalios akys ir raupų išmarginti 
skruostai! Be abejo, tai žemaitis, naujakrikštas Johanas, apie kurį 
šnekėjo Uvis. - Ko laukiat? 

- Turbūt vagišius... 

- Kas čia dedasi? - pasigirdo tvirtas, matyt, įpratęs įsakinėti 
balsas. - Ką, neprašytų svečių sulaukėm? 

* Vyrai prasiskyrė. Tikriausiai čia buvo laivo vyresnysis. Pilvotas, 
susijuoses plačia, gelsvai blizgančia deglo šviesoje juosta. Pažvel- 
ges į Zervį, pakraipė galvą: 

- Šit kaip! Kas gi toks esi? Iš kur atsiradai? Ką pametei Daugpilio 
komtūro laive? Sakyk! 

Nors ir laikomas dviejų vyrų, Zervis jau atsikvošėjo ir pabandė 
išsigelbėti. 

- Aš visai nekaltas, garbusis škiperi!.. -sulemeno jis, stengdama- 
sis atsistoti. - Paleiskit, vyrai!.. Na, nulipkit, aš gi niekur nepabėgsiu! 
Mano šeimininkas vagies ieško, ir mane pasiuntė... Jis Sėlpilyje 
laukia su vyrais... 

Laivo vyresnysis nusikvatojo: 

- Ką? Pats turbūt esi vagišius, o mūsų laive vagių ieškai? Nieko 
sau! | 

- Tvosit jam per galvą ar ne? - karščiavosi Johanas. - Ko laukiat? 

- Ramiau! - pertraukė jį škiperis. - O tu, Zepai, atsistok, parodyk 
mums tą balandėlį... 

Krūtinę prisėdęs upeivis lėtai atsistojo. Pakilo ir Zervis, tačiau 
negalėjo žengti nei žingsnio, nes kitas vyras laikė jį už kojos. 

- Kalbėk aiškiai! - riktelėjo laivo vyresnysis. - Ir nemeluok! Ko 
atsibeldei? 

„ Aš ištikrųjų vagies ieškau, garbusis škiperi... Aš žinau, jūs dori 
komtūro upeiviai. Jūs su vagimis nesusidedat! Nejaugi jums nema- 
Įonumų reikia? 

- Ak tu, šunkara! - sugriaudėjo Johanas. Jis įdėmiai įsispitrijo į 
Zervio veidą ir pagaliau jį atpažino. - Jis iš to laivo! Duokit man 
kirvį! 

- Neklausykit jo! Jau pranešta į Kuoknese apie pavogtus sakalus! 
Ir Sėlpilyje visi Žino!.. - visu balsu sušuko ir Zervis. - Jei jūs slėpsit 
vagį... 

Jis nutilo, nes Johanas, aukštai iškėlęs kirvį, tą akimirką puolė 
jo pusėn. Upeivis, kuris laikė už kojos Zervį, pamatęs kirvį, spruko 
į šoną. Zervis susigūžė, sulenkęs kojas, įsispraudęs tarp ryšulių 
stirtų. Trauktis atgal nebeliko galimybės, todėl pasilenkė dar 
žemiau ir panarinęs galvą staigiai šoko į priekį. Kirvis sušvilpė ore, 
ir tą pačią akimirką Zervis trenkė galva Johanui į paširdžius. 
Smūgis buvo toks stiprus ir nelauktas, kad šiam net išsprūdo iš 
rankų kirvis. Visi, net ir deglą laikęs upeivis, krito ant denio, nes 
kirvis tamsoje nušvilpė nežinia kur. Johanas aiktelėjo ir susmuko. 
Deglas užgeso, ir iš karto nusileido aklina tamsa, kurioje aidėjo 
išsigande balsai: 

- Laivo nepadekit! 

- Laikyk, laikyk... 

- Griebkit tą šunkarą! 

- Atsargiai, kur lipi! 

Zervis nusirideno deniu. Prisilaikydamas ryšulių, tuoj pat atsis- 
tojo ir šoko dešinėn. Skaudžiai atsitrenkė į laivo stiebą, bet dabar 
Jau žinojo, kur esąs. Atsistūmė nuo stiebo taip stipriai, kad vienu 
šuoliu perskriejo bortą. Paniro į juodą vandenį, beveik iš karto 
pasiekė kojomis minkštą dugną, pritūpė ir užgniaužęs kvapą kelio- 
lika sieksnių nuplaukė po vandeniu, o tik tada iškilo į paviršių. 

- Žiopliai!.. Vėplos! Paleidot jį!.. - girdėjo uždususį Johano balsą. 
- Nudobt reikėjo!.. 

- Užteks tau rėkaut! - nuskambėjo škiperio balsas. - Per tave 
mums vienos bėdos... Ir įsikalk sau į kaktą, kad teks išlipti prieš 
Kuoknese! Taves laive daugiau nelaikysiu. 

Kažkas vėl užžiebė deglą, ir jo šviesa suraibuliavo vandens 
paviršiuje. 

- Kurgi jis? 

- Gal pripampo?.. 

Vyrai dar ilgai šūkaliojo, tačiau Zervis jau buvo pasinėręs. Jis 
plaukė pasroviui, kol užteko kvapo. Kai vėl iškilo, deglų šviesos 
ratilai jo jau nebesiekė. Iš čia nelabai tegalėjai suprasti, kas laive 
kalbama. Zervis giliai įkvėpė nakties oro ir ilgais grybšniais pasuko 
kranto link. 

Komtiūro 
seltretorius 


omtūro sekretorius Kalatozis prisiartino prie ąžuolinių, 

geležimi apkaustytų durų ir sudvejojęs sustojo. Patrynė 

siaurą, kiek pakumpusią nosį, pakramtė apatine lūpą ir 

giliai atsiduso. Nors ir kilęs iš Italijos, jis visai nebuvo to 
ūmaus ir karšto būdo, kuriuo taip garsėja jo tautiečiai. Anaiptol, jis 
buvo itin atsargus, netgi nedrąsus žmogus. O juk drovėtis lyg ir 
nebūtų priežasties - Kalatozis buvo komtūro dešinioji ranka. Jo 
žinioje - sandėlių raktai, pagal jo raštus išmokamos algos, jam 
pavesta žinoti, ko pilyje trūksta ir ko yra su kaupu. Jis, svarbiausias 
komtūro patikėtinis, bet kada gali užeiti pas Žemaičių rikio žmoną 
ir, pavyzdžiui, paklausti, ar ko nors reikia jos vaistų ruošai. Turi jis 
teisę užeiti ar neturi? Savaime suprantama, jog sekretorius Kalato- 
zis turėjo teise ir net pareigą užeiti, tačiau pačiam save apgauti 
buvo nelengva. Širdies gilumoje jis jautė, kad ne dėl to panoro 
užeiti pas pagonę. O jei tą suprato jis pats, tai gal ir kiti tvirtovės 
gyventojai gali suvokti, kad komtūro sekretorius eina visai ne dėl 
vaistų ruošos... 

Kažkur toliau, skliautuotoje perėjoje, dunksėjo lėti kažkieno 
žingsniai, pleveno ir traškėjo prie sienos pritvirtintas dūmingas 
deglas. Sekretorius Kalatozis jau buvo beapsisukąs eiti atgal, kai 
ąžuolinės durys prasivėrė. Prasivėrė taip tyliai, visai negirgždėda- 
mos, kad jis net ne iš karto suvokė, jog jau per vėlu pasišalinti. 

Iš tarpdurio į jį žvelgė skvarbios, tiriančios plieno spalvos akys. 
Moteris, oriai linktelėjusi, atvėrė sunkias duris iki galo. 

- Užeik, rašto žmogau, - ramiai tarė ji, tarsi būtų žinojusi, jog 
pravėrusi duris aptiks už jų komtūro sekretorių. Žemaičių rikio 
žmona pasitraukė į šalį, leisdama jam įeiti, ir tyliai uždarė duris. 
Stovėjo tiesi, aukštesnė už sekretorių Kalatozį, ko gero, net labiau 
už jį savim pasitikinti. Pašalinis stebėtojas niekaip nebūtų atspėjęs, 
kuris iš šių dviejų asmenų yra belaisvis, o kuris - vienas svarbiausių- 
jų pilies valdytojų. 

- Aš, tiesą sakant, ėjau pro šalį ir... - Kalatozis sutriko ir nutilo, 
nes Medeina stovėjo tylėdama ir laukė, ką jis pasakys. Patrynė 

ranka truputį maudžiančią koją ir pridūrė: - Ėjau pro šalį ir 
pagalvojau, kad... Tiek daug visokių reikalų, sunku viską galvoje 
nulaikyti! Štai ir pasiuntiniai iš Rygos buvo atvykę... Buvau primir- 
šes, 0 juk reikėtų pasiklausti... 

Sekretorius Kalatozis vėl nutilo. Jautė, kad rasoja kakta, nors 
šioje nedidelėje patalpoje su storomis mūro sienomis buvo visai 
vėsu. Pilkos Medeinos akys žvelgė į jį ramiai ir vienodai, nekeisda- 
mos išraiškos. 

- Taigi... - tęsė jis. - Pamaniau, kad vertėtų paklausti, ar turite 
visko, ko reikia vaistams. 

- Trūksta. Ne visko turiu, - lygiu, ramiu balsu tarė Medeina. 

Sekretorius Kalatozis iš palengvėjimo net nusišypsojo ir delnu 
nusibraukė prakaitą nuo kaktos. 

- Štai kaip gerai, kad užėjau. Taip aš ir pamaniau, tiesą sakant, 
kad ne visko turite. Reikėjo gal ir anksčiau užeiti, bet vis tie 
reikalai... 

Kalatozis stabtelėjo, tačiau Medeina nepasinaudojo proga tęsti 
pokalbį. Tylėjo, kaip ir anksčiau. 

- Tai ko gi jums, tiesą sakant, trūksta? - pasiteiravo Kalatozis. 

- Labiausiai? 

- Taip, taip... Nuo to ir pradėkime. 

- Laisvės. 

- Oo! Taip, bet... - Kalatozis nesugebėjo nuslėpti sumišimo ir 
kaire ranka vėl pasitrynė maudžiančią koją. - Bet juk jūs žinote, 
suprantate... 

- Tujuk ne apie tai klausi, aš suprantu, rašto žmogau, - šyptelėjo 
Medeina. 

- Deja... Aš iš tiesų tik sekretorius, raštininkas, ir... Tačiau 
vaistams, vaistams?.. 

- Jei vaistams, tai trūksta geltakmenio. 

- Aa! Nagi va... Puiku! Ne, aš nenorėjau pasakyti, kad puiku, 
jeigu trūksta. Tai reikia sutvarkyti, tiesą sakant, būtinai sutvarkyti. 
Kiek geltakmenio reikėtų? Tik pasakykit. Tai mano valioje. 

- Apie tris svarus. 

- Apie tris svarus!.. 

Sekretorius Kalatozis nuščiuvo, nes geltakmenį buvo galima 
gauti tik iš Rygos, ir kainavo jis daug, nes buvo vežamas iš tolimos 
Sicilijos salos. Sekretorius Kalatozis vėl žvilgtelėjo į Medeiną, 
tačiau žemaičių rikių Žmonos veido išraiška neleido suabejoti, kad 
trijų svarų būtų daug. 

- Taip... Gerai! Paliepsiu, kad atvežtų. Bet užtruks kokias šešias 
dienas. Pamenate? 

- Be abejo, - linktelėjo Medeina. Geltakmenio jai prireikė, kai ji 
ruošė tepalą sekretoriaus Kalatozio kojai. Tada raitelis, kurį, nors 
nenoromis, bet vistik pasiuntė komtūras Haseldorfas, iš Rygos 
grįžo po penkių dienų. Tas tepalas ir išgelbėjo jo gyvybę, nes 
uždegimas jau siekė virš kelio ir grėsė persimesti į visą kūną. - Kaip 
dabar jautiesi, rašto žmogau? 

- Koja kuo puikiausiai... Pavargstu, žinoma, bet tai jau kita liga. 
Maudžia kartais... Visą kūną maudžia. Tos ligos vardas senatvė, o 
nuo jos vaistų nėra. 

Jis pažvelgė į Medeiną iš padilbų, tarsi tikėdamasis, kad ji 
užginčys jo žodžius. Sekretoriui Kalatoziui neseniai sukako vos 
keturiasdešimt penkeri, bet kiekvieni iš išgyventų metų stiprokai 
paženklino jo išsekusį kūną, kuris per tuos metus iš gimtosios 
Lukanijos Dievo apvaizdos buvo nublokštas pirmiausia į vienuoly- 
ną aukštai Alpių kalnuose, po to į karštąjį Egiptą, kartu su Kalavi- 
juočių ordino broliais, o paskui - vėl kartu su jais - ištremtas į šiuos 
pragariškai šaltus kraštus. Dvasia liko jauna, nes Kalatozis nemur- 
mėdamas priimdavo Apvaizdos siunčiamus išmėginimus, tačiau 
kūnas paseno ir vis dažniau išeidavo iš rikiuotės tarsi pavargęs 
mūšiuose karys. 

Medeina tylėjo. Kalatozį visad stebindavo šių kraštų žmonės, 
kurie, atrodytų, šalti ir bejausmiai, nesudejavę ištverdavo kankini- 
mus. Iš pirmo žvilgsnio jie lėti, tačiau mūšyje aršūs ir stebėtinai 
miklūs! 

Kalatozis liūdnai pagalvojo, kad ir deginama ant laužo ši žemai- 
čių didikė lygiai taip pat šaltai ir iš aukšto žvelgs į juos, krikščionis, 
ir pasakė tai, dėl ko iš tikrųjų susiruošė peržengti šios vėsios 
kamaros slenkstį. 

- Buvo... tik vakar išvyko popiežiaus įgaliotinis, garbusis brolis 
Steponas, - sumurmėjo jis. - Brolis Steponas atvežė Žinių... Ir jums 
svarbių žinių. 

Jis nutilo, o Medeina tik nežymiai linktelėjo galvą. Nepasakė nė 
žodžio, tik linktelėjo, tačiau ir tai buvo pakankamas padrąsinimas 
Kalatoziui. 

- Atvežė žinių, kad žemaičiai jūsų išpirką jau turi... Ir kad atvyks 
derėtis. 

Šį kartą Medeina nesugebėjo išlaikyti abejingo veido. Plieno 
spalvos akyse plykstelėjo skaisti šviesa, tarytum ten užsižiebė dvi 
saulės. 

- Išpirką? Visą? Tai jau grįžo iš rusinų Žemės?.. 

- Ne iš rusinų žemės. Tai bažnyčios turtas. Iš šiaurės. Bet sakė, 
kad turi visą išpirką. Ir atvyks tartis, ko gero, gana greitai. Jiems 
teliko devynios dienos. Jūs žinote, iki ko. 

Medeina giliai atsiduso: 

- Kas atvyks, rašto žmogau? 

- To tai nežinau. Brolis Steponas tam Žmogui davė popiežiaus 
žiedą kaipo savo ženklą, kad laiduoja už jį. Jis tą žiedą turi parodyti 
komtūrui. 

- Tai komtūras tikriausiai labai nustebęs... Ir nusivylęs - tarė ji vėl 
lygiu, beaistriu balsu. - Jis taip norėjo, kad žemaičiai pultų Kuok- 
nesę... 

Sekretorius Kalatozis atsikrenkštė. Ką sakė ši pagonė, žinoma, 
buvo tikra teisybė, nors komtūras apie tai net jam nebuvo prasi- 
tares. 

- Gal jūs klystat, - burbtelėjo jis. - Komtūras, tiesą sakant, yra 
ištikimas bažnyčios tarnas. Ir ko pageidauja popiežius per savo 
atstovą, tą jis būtinai ir be išlygų išpildys. Tačiau aš maniau... na, 

maniau, kad jums bus svarbu sužinoti... Taigi atleiskite. Tik laba. 
prašyčiau... | 

- Ašneprasitarsiu, - tarė Medeina. -Iračiūtau, rašto žmogau. Esu 
tikrai dėkinga. 

Ji nusišypsojo jam. Šį kartą - šiltu, visą veidą nušviečiančiu 
šypsniu, ir sekretorius Kalatozis, kaukšėdamas atgal šaltomis Kuok- 
nesės pilies menėmis, tą šypsnį nešėsi su savim kaip atpildą. Visą 
paliegusį kūną užliejo šiluma, ir jis pasijuto atjaunėjęs kokia 
dešimčia metų. Netgi tie drėgme varvantys mūrai nebeatrodė tokie 
atšiaurus ir tokie svetimi. 

Johanas 
meto pėdas 


ukaukšėjo neseniai kaustyto žirgo kanopos. Net žiežirbos 

pasipylė, kai staiga sustabdytas tarpanas pritūpė ant 

užpakalinių kojų prie vytinės su Polocko vėliava. Išvyde 

lipantį nuo arklio Zervį, upeiviai būriu puolė pasitikti. 
Vaikino veidas buvo išmargintas mėlynėmis. 

- Kur buvai pražuves? - susirūpinęs paklausė Uvis. 

- Kas gi tave taip nukamavo? - apsupo jį kiti. 

Apsiblausiusiomis akimis pažvelgęs į bičiulį, Zervis šyptelėjo: 

- Suradautą tavo žemaitį Johaną... Jis mane norėjo nugalabyti! 
Turit ko gert? 

Ištuštinęs sklidiną asotėlį vandens, jis patapšnojo tarpanui per 
sudrėkusį kaklą. Paskui apsižvalgė ir pamatė prie gretimo laivo 
laukiančią Taisą. Pagarbiai linktelėjo jos pusėn. Užmetė pavadį 
tarpanui ant kaklo, ir žirgelis pats pribėgo prie savo šeimininkės. 

- Eime į laivą, ir klok viską iš eilės, - nekantravo vyrai. - Manėme, 
kad tavęs jau ir gyvo nebėra... 

- Nedaug tetrūko.... 

- Kur tu juos užklupai? 

- Radau Daugpilio laivą ir tą tavo Johaną... 

- O sakalai?! - pašoko Murliukas. 

- Yra ir sakalai. Bet kažin, ar ilgai tame laive bus. Manau, pirmai 
progai pasitaikius, iš laivo išsodins jį... Su visais sakalais išsodins! 

- Tame Daugpilio laive tikras sukčių lizdas! - nusispjovė Krutila. 
- O mes dar pas juos svečiavomės... Reikia pranešti komtūrui! 

- Vyručiai, tuščiai negaiškim laiko! - sukruto Uvis. - Upe plauks 
Krutila, jis Daugpilio vytinės tikrai nepražiopsos, jei pasivysim. Bet 
dabar reikia ir kranto žiūrėti! 

- Manau, kad Johanas pėsčias nemaknos! - Zervis prikando lūpą 
ir pamąstė. - Be to, jis tikriausiai bus ne vienas. Man atrodo, kad jis 
laive draugų turi, nes labai jau draugiškai visi mane užpuolė. 

- Ne draugų, o sėbrų, kurie mano sakalėlius pasidalinti nutarė! 
- suvaitojo Murliukas. - Žuvo pražuvo ir mano sakalėliai, ir aš, 
varguolėlis... 

- Neraudok, Murliukai, - nutraukė jį Anapas ben Erachas. - Aš 
žinau, kaip bus. Jį prieš kokį nors kaimą iškels į krantą, o jis arklius 
nusipirks. Arba pasivogs, jei neturės už ką nusipirkti. O kas mums 
neleidžia arklių įsitaisyti? 

- Pinigai, štai kas neleidžia, gerbiamasis. Mes ne vagys, kad taip 
galėtume arklius įsigyti. 

Anapas ben Erachas mįslingai nusišypsojo. 

- Pirksim arklius! - tarė jis. - Ne kitaip. Juk keliaujame į 
Kuoknese. Kaime pirksim, mieste parduosim. Gal pasiseks net 
uždirbti. 


Prie pirmojo didesnio Dauguvos pakrantės kaimo jie sustojo, ir 
Anapas ben Erachas tuojau pat nuskubėjo pas seniūną. Parodė jam 
savo auksinį žiedą su ypatingu atspaudu, ir tai išjudino šiaip 
nelabai linkusį talkinti svetimiems seniūną. Netrukus atsirado ir 
nepeiktini žirgai, ir kol seniūnas krapštėsi pakaušį, stengdamasis 
įvertinti pirklio beriamą žodžių srautą apie kaimiečių arklių trūku- 
mus, pasirodė, kad jis nejučiomis juos ir pardavė. 

Johano medžioklėn leidosi Zervis, Murliukas ir jaunas laivo 
virėjas vardu Stiopka. Uvis jautėsi geriau. Anapo ben Eracho iš 
Indijos atvežtas tepalas pasirodė gana veiksmingas, tynis beveik 
visai atslūgo, tačiau greitai joti jam dar buvo nepatartina. Be to, 
kažkam reikėjo likti saugoti dar niekam į akį nekritusios statinaitės, 
kuri, uždengta maišais, tebestovėjo didžiosios kajutės kampe. 

Nusistovėje ristūnai pasirodė neturį nė pusės tų trūkumų, ku- 
riuos derėdamasis dėl kainos buvo įžvelgęs Anapas, todėl skriejo 
net pasismagindami. Nereikėjo jiems nei rimbo, nei pentinų. Sau- 
godami nuo žemai nusvirusių paupio medžių šakų akis, persekio- 
tojai prigludo prie žirgų kaklų. Zervis ir Murliukas buvo prityrę 
Jojikai, jie lėkė tarsi suaugę su savo žirgais, tačiau virėjas Stiopka, 
išskyrus tuos senus laikus, kai jodavo kaime naktigonėn, raitelio 

patirties neturėjo. Todėl kratėsi balne kaip skudurinis ir kentėjo 
sukandes dantis. Tiesa, Stiopka buvo atkaklus ir užsispyręs bernas, 
tad savo bendražygiams tvirtino, jog viskas klostosi kuo puikiausiai 
ir kad jis greit pripras prie savo žirgo. Apie vidudienį jie prajojo 
pelkėtą pakrantės ruožą, o netrukus ir švendryną, už kurio praėju- 
sią naktį stovėjo daugpiliečių laivas. Kaip ir reikėjo tikėtis, jo 
nebebuvo. Švendrynas tęsėsi kiek užmato akis, todėl net nelabai 
buvo ir aišku, kur daugpiliečių stovėta. 

Pirmas už švendryno pakrantės kaimelis buvo itin varganas. 
Gluosnių šešėlyje glaudėsi vos kelios įkastos į žemę lūšnelės, upės 
pakriaušėse ganėsi pora ožkų. Kažin, ar čia rastum net menką 
kuiną! Taigi raiteliai, palodinę piktus, gauruotus kaip meškiukai 
kaimelio šunėkus, nujojo tolyn. Po to pelkynas baigėsi, ir prasidėjo 
platūs, gerai įdirbti laukai. Kaimas, kuris atsivėrė prieš akis, buvo 
nemažas. Virš kuplių liepų kilo naujai statomos ar didinamos 
bažnyčios bokšto smailė. Prieš kaimą plytinčiose pievose trys vyrai 
pjovė atolą, ir Zervis pristabdė savo žirgą. 

- Ei, vyrai, mes ieškome arkliavagio! Ar girdėjot ką nors apie 
pavogtus arklius?.. 

Atolą pjovę vyrai susižvalgė. Vienas iš jų griebė į žemę įbestą 
šake ir, atstates ją, paėjėjo keletą žingsnių į priekį. Kiti du atžygiavo 
nešini dalgiais. Neatrodė, kad tas klausimas būtų juos labai nudžiu- 
ginęs. 

- O jūs kas tokie? Ir iš kur žinot apie arkliavagius? 

- Mes nežinom. Mes ieškom jų. 

- Gerieji Žmonės! - sušuko Murliukas. - Mane irgi apvogė! Mano 
visą gyvenimą pavogė! Gal žinot apie tuos vagis? Susimildami, 
išklausykit manes! 

Vienas iš vyrų buvo gerokai vyresnis už kitus. Jis nuleido dalgį, 
atsirėmė į kotą ir nusispjovė į šoną. 

- Šį rytą Bruką pritvatino, kad vos gyvas liko. Ar tie? 

- Greičiausiai tie. Kiek jų buvo? 

- Tai kad nežinia. Brukas dar tebekliedi. Bet niekadėjai tai buvo 
tikrai keli, ne vienas. 

- O arklius? 

- Kiek Brukas jų turėjo, tiek ir pavogė. Du. Ir dar vežimą... 

- Ar yra kas vejasi? 

- Et! - Vyresnysis dar kartą nusispjovė, šįkart sau po kojomis. - 
Išjojo keli bernai. Bet sugauk vėją laukuose! Vakar paryčiais ta 
nelaimė nutiko... O kol pritvatintą Bruką aptiko, ko! susigaudė, jų 
ir pėdos atšalo. 

- Ar toli Kuoknesė? 

- Bus nuo čia koks pusdienis kelio. Bet tenai arkliavagius karia! 
Kažin ar jie ten dangintųsi. 

Murliukas atsisveikindamas pamojo šienpjoviams ir paragino 
savo bendražygius, kad šie negaištų laiko. 

- Jei vežimą pavogė, tai į Kuoknesę traukia, - samprotavo jis. - 
Arklius paliks kur nors miškuose. Kas jiems kuinai prieš mano 
sakalėlius! O kur dar galėtų parduoti sakalus, jei ne Kuoknesėje? 

Pirmą kartą po sakalų praradimo Murliukui atgijo viltis juos 
atgauti. 


Juos persekiojančius kaimiečius Ulvaras suklaidino be didelio 
vargo. Už miškelio siauras, šį rytą dar nevažinėtas keliukas įsijungė 
į pagrindinį kelią, vedantį iš Sėlpilio į Kuoknesę. Ulvaras paragino 
arklius taip, kad smėlis tikštų iš po kanopų, ir pasuko į Sėlpilio pusę. 
Truputį pavažiaves, sustabdė vežimą ir iškinkė arklius. Po to sukibę 
vyrai pakėlė vežimą ir apsuko. Pasikinkė vėl ir patraukė link 
Kuoknesės. Tiesa, nuvažiavo netoli, sustojo tame pačiame miške- 
lyje - pasižiūrėti, ar pavyko apgaulė. Jiems belaukiant, spėjo 
pravažiuoti dar keli vežimai, prajojo raiteliai, tad pėdsakai dar 
labiau susimaišė. Pagaliau pasirodė ir persekiotojai. Vienas nulipo 
žemėn, pasilenkęs patyrinėjo vežimo ratų paliktas žymes ir moste- 
lėjo Sėlpilio pusėn. Šoko į balną ir nurūko, negailestingai plakda- 
mas žirgą, o paskui jį - ir kiti kaimiečiai. 

- Kvaili per visą pilvą! - nusijuokė Ulvaras ir patrynė tarp pirštų 
kabantį ant kaklo žiedą. Jo įsitikinimu, tas keistas mažytis žiedelis 
su skustaveidžio vyriškio galva jam atnešė laime. Viskas turėjo 
baigtis tik gerai! 

Abu jį lydintys vyrai numojo rankomis: 

- Galėjo ir čia joti, Johanai. Būtumėm susitvarke... 

- Ar jūs kapotis norit, ar uždirbti? Reikia iškišt tuos kumpasna- 
pius, kol dar nenugaišo. Pašerk juos, Starkau! 

Starkum pavadintas susiraukė ir įkišęs pirštus burnon pačiulpė. 

- Vis man ir man! Kad jie, rupūžės, pirštus kapoja... 

- Sušersim ir tavo pirštus, jei bent vienas nugaiš! - drėbė Ulvaras- 
Johanas. - Irgi mat lepūnėlis... O kas parūpino sakalus, a? 

- Jei toks protingas, kodėl ir sakalininko pirštinių nepasiėmėi? 
- suniurnėjo Starkus. 

Daugiau ginčytis jis neturėjo laiko, nes bandė apvynioti ranką 
skuduru taip, kad galėtų ir sučiupinėti mėsos gabalėlį, ir išsaugoti 
pirštus nuo aštrių snapų. 


Saulė jau buvo perlipusi dangaus skliauto vidurį, kai kryžkelę 
pasiekė trys raiteliai. Murliukas nušoko nuo arklio, o Stiopka iš 
balno išslydo slyste. Jis naudojosi net menkiausia proga nusileisti 
ant žemės. 

- Atrodo, sukta į Sėlpilio pusę, - patikrines ratų vėžes, tarė 
Murliukas. - Senokai sukta, bet dar aiškiai matyti. Ir raitelių 
prajota. O paskui važiuota į tą pusę. 

- Taip. Sukta į Sėlpilio pusę... - pridėjo Stiopka, nes nenorėjo per 
daug akivaizdžiai parodyti, jog nulipo tik todėl, kad skaudėjo visa 
sėdimoji. 

Murliukas prikando lūpą ir susimąstęs žvelgė į provėžas. 

- Nieko nepadarysi... Tikrai į Sėlpilį važiuota. 

- Klausyk, negi manai, kad tam Johanui proto visai trūksta? - 
paklausė persisvėręs per balną Zervis. - Kur sakalus pavogė? 

- Tai gi pats Žinai, Krustpilyje... 

- O kur buvom sustoję? 

- Sėlpilyje. 

- Va... Ir ten jau žino, kad sakalai pavogti? 

- Kam reikia, tas žino. Ordino muitininkai žino. Visi upeiviai 
žino. 

- Na štai. Todėl ir tu manei, kad Johanas veš sakalus į Kuoknesę. 

Murliukas pasikrapštė pakaušį: 

- Manyt tai maniau, bet pėdsakai... 

- Vaikinas sako, kad Johanas nori mus apmauti! - greičiau už 
sakalininką susivokė Stiopka. Jis patrynė savo sėdmenis ir lėtai 
įstatė koją į balnakilpę. - Tik apsimeta, kad važiuoja į Sėlpilį! 

Murliukas suplojo rankom. Jo platus veidas nušvito, net ūsai 
pasišiaušė. 

- Apsimeta, nelabasis! Apsisuko kur nors tolėliau ir varo į 
Kuoknese. Apsimeta tas galvažudys! Bet manes jis neapgaus... 

- Ne, jokiu būdu jis tavęs neapgaus, - pusbalsiu sumurmėjo 
Zervis ir pasuko žirgą į Kuoknesės pusę. Stenėdamas į balną 
įsiropštė ir Stiopka. 

- Ar toli ta Kuoknesė? - paklausė jis tyliai. Tačiau ir Zervis, ir 
Murliukas jau smarkia žingine jojo toli priekyje. Neliko nieko kito, 
kaip sekti paskui juos. 


Artėjant prie Kuoknesės, trobų pakelėse daugėjo. Jau keletą 
kartų Murliukas siūlė užsukti į jas ir pasiklausti, tačiau Zervis purtė 
galvą: nėra ko gaišti laiko! Vien prajojant buvo matyti, kad svečių 
kiemuose nedaug. Bent vežimų nebuvo matyti - tik vienas kitas 
pabalnotas arklys. Jau pavakare jie prijojo užeigą miško pakraštyje. 
Didelis dvišlaitis stogas užstojo nemažą kiemo dalį, tačiau nuo 
kelio matėsi keli vežimai. Zervis mostelėjo ranka ir pasuko žirgą 
prie sodybos. Murliukas jojo greta. Gerokai atsilikęs nuo jų, iš 
skausmo susiraukes, balne svirduliavo Stiopka. 

Zervis tiriančiai apžvelgė kieme stovinčius vežimus ir nusivyles 
papurtė galvą. Du buvo aukštai pakrauti. Tvarkingai priraišiota 
manta ženklino, kad keliaujama ištoli. Trečiame buvo padriekta tik 
truputis šiaudų. Jokių pintinių nė viename nesimatė. Pririšti prie 
buomo arkliai žiaumojo jiems pamesto šieno kuokštus. 

- Paklauskim viduje, - pasiūlė Zervis, pririšdamas savo bėrį prie 
ilgo buomo. - Gal kas ką matė... 

Stiopka nuslydo nuo žirgo, tačiau jo kojos nenorėjo išsitiesti. 
Ypač kairioji, kuri mėšlungiškai virpėjo. Stiopka susverdėjo, nesu- 
laikydamas drebulio, ir nugara atsirėmė į tuščiojo vežimo šoną. 

- Aš!.. Aš pabūsiu prie arklių, - pasiteisino jis, kai Zervis atsigręžė. 
- Pasaugosiu... 

- Nepradings arkliai. Einam, atsigersim nors vandens, - paragino 
jį Murliukas. - Rupūžyte, bet ir gerklė išdžiūvo! 

- Eikit... Aš neištroškes, - sumurmėjo Stiopka. 

Tai buvo netiesa, nes ir jo gerklė buvo tarsi pakulų prigrūsta. 
Tačiau strėnos peršėjo kur kas daugiau - norėjosi joms bent truputį 
duoti atvangos. 

- Eikit,- nekantriai mostelėjo jis. - Eikit gi pagaliau! 

- Žinokis, - truktelėjo pečiais Murliukas. 

Užeigos durys užsivėrė, ir Stiopka atsiduso, tarytum nusimetęs 
nuo pečių sunkią naštą. Dabar jis galėjo nesivaržydamas atsiremti 
pečiais į vežimą, sulenkti kelius ir plačiai išskėsti kojas. Skausmas, 
kuris buvo persunkęs visą apatinę kūno dalį, dabar truputėlį atlėgo. 
Raumenis, visą mielą dieną maigytus ir daužytus žirgui šuoliuojant 
duobėtais miško keliais, perbėgo keistas virpulys. Palyginus su 
nenumaldomu skausmu, kurį jis kentė apžergęs savo bėrį, tai buvo 
tikra palaima, ir Stiopka gal pirmą kartą nuo ankstaus ryto nusišyp- 
sojo. “Kad tik jie ten gertų alų-midų ir klausinėtų apie tuos savo 
sakalus kuo ilgiau..." - pamąstė jis. Tačiau vos spėjo taip pagalvoti, 
kai šautė atsišovė užeigos durys. Pasigirdo šaižus klyksmas, ir du 
vyrai išpuolė pro duris: vienas nešinas kirviu, kitas - ilgaašmeniu 
kovos peiliu. Už jų, plačiai atsivėrus durims, matėsi trečio vyro 

nugara. Vyras stovėjo plačiai išsižergęs, susikūprinęs, aukštai pakė- 
les kalaviją. Mostelėjo juo, atmušdamas šmėkščiojantį durų angoje 
kirvį, vogčiom atsigręžė per petį, ir Stiopka spėjo pamatyti raupų 
paženklintą veidą, retus kaip katino ūsus. 

- Išvežkit vežimą! Greičiau, Starkau! - šūktelėjo vyras. Už jo 
užeigoje skardėjo įtūžę balsai. 

Abu iš pradžių iššoke pro duris vyrai bėgo Stiopkos pusėn. Jie, 
žinoma, matė atsirėmusį į vežimą Stiopką ir jau iš tolo grėsmingai 
sumosavo ginklais. Ką reiškė tas mosikavimas, buvo aišku ir taip, 
tačiau pirmasis vyras vis vien sušuko: 

- Šalin! Dink!.. 

Stiopka būtų mielai dingęs - jis būtų sprukęs į kairę, dešinę ar dar 
kur kitur, tačiau kojos jo neklausė. Visiškai neklausė! Po pirmos, 
siaubu sustingdžiusios akimirkos jis greit atsikvošėjo, o dešinė 
ranka pati nuslydo prie diržo, už kurio, kaip ir kiti upeiviai, 
nešiojosi kirvį. Ranka pati suspaudė kotą ir pati vienu mostu 
ištraukė kirvį. 

- Nelįsk! Galvą suknežinsiu! - iškėlęs kirvį, suriaumojo Stiopka 
baimės ar įniršio sustiprintu balsu. Priekyje bėgęs vyras sutriko. Jis 
stabtelėjo, nuleido savo kirvį, ir skubėjusiam už jo sėbrui teko 
pasukti į šoną, kad į jį neatsitrenktų. 

- Duok jam! - šaukė tas. 

- Pats duok, kad gudrus... - sušvokštė pirmasis ir pažvelgė per 
petį į užeigos duris. 

Antrasis, atrodo, buvo kur kas ryžtingesnis. Pabėgėjo į šoną 
porą žingsnių ir puolė Stiopką. Šis, sukandes dantis, iš visos jėgos 
mostelėjo kirviu. Kliudė tiesiai į atstatyto peilio geležtę. Žvangtelėjo 
plienas, ir kovos peilis zvimbdamas ir besivartydamas ore nulėkė 
kažkur už vežimo. 

- Prakeikimas! Oi! - sukaukė užpuolikas ir, susiėmęs už rankos, 
suvaitojo: - Kirsk tam bestijai, Starkau!.. 

- Pats kirsk, kad gudrus... - nedrįso artintis pirmasis, nors ir 
apsiginklavęs tokiu pat aštriu kirviu, kaip ir Stiopka. 

Tuo tarpu prie užeigos durų padėtis keitėsi. Duris užtvėręs, 
kalaviju besišvaistąs vyras turėjo trauktis, nes jį, matyt, puolė 
keliese. 

- Vežimą! Vežimą!.. Varykit iš kiemo vežimą, galvijai! - bliaute 
bliovė jis. 

- Aplink! Pro kitas duris! - aidėjo balsai viduje. 

Pastatas, suręstas iš didžiulių sienojų su keliais mažyčiais lange- 
liais, buvo bent penkiasdešimties žingsnių ilgio. Kitos durys buvo 
tolimajame jo gale, netoli tvarto ir daržinės. 

- O rupūžės!.. Negaliu daugiau... - suriaumojo gynes išėjimą 
vyras. 

Jis nuožmiai mostelėjo kalaviju kairėn, švystelėjo dešinėn, atb- 
lokšdamas puolančiųjų smūgius, ir šoko į kiemą. Apsidairė ir 
kaipmat susigaudė, nes puolė ne prie vis dar kirvį iškėlusio Stiop- 
kos, o prie artimiausio žirgo. Kalaviju perkirto pavadį, kuriuo žirgas 
- Stiopkos žirgas! - buvo pririštas prie buomo, ir stryktelėjo į balną. 
Matyt jis buvo geras raitelis, nes akies mirksniu apgrežė žirgą ir 
dingo už užeigos kampo. 

- Laikykit! Ten Johanas! - šaukė iššokes pro duris Zervis. Kitose 
duryse pasirodė Murliukas. Tarpduryje šmėstelėjo ir kiti užeigos 
svečiai. Į abuanksčiau išbėgusius vyrus niekas nebekreipė dėmesio. 
Tuo pasinaudodami, jie persirito per aukštą tvorą ir paknopstom 
skuodė į mišką. 

- Oi, rupūže, rupūžėle... Paleidom! - spjaudėsi Murliukas. - 
Užklupom ir paleidom!.. 

- Užtat vežimą Stiopka išsaugojo! - pagyrė Zervis. - Dviejų 
galvažudžių neišsigando. Vyras! 

- Kas man vežimas... Man sakaliukų reikia... 

- Neraudok. Turi būti kur nors netoliese. 

- Netoliese? Kur netoliese? - Atrodė, kad vargšas Murliukas tuoj 
pravirks. - Beveik turėjom tą rupūžę... Ir pro pirštus išsprūdo. 

Zervis, priėjęs prie Stiopkos, paplojo jam per petį. 

- va, - iškilmingai tarė jis, - per mūsų Stiopką jie vežimą su 
arkliais prarado. Toliau nelabai pajudės. Juk jie tikriausiai paslėpė 


kur nors miške sakalus ir atvažiavo čia pasiteirauti, kas, kur ir kaip. 

- Oo! Manai, kad mano sakalėliai kur nors netoli? - apsidžiaugė 
Murliukas, net jo akys sublizgo. - Tiesą sakai! Iškrovė kur netoliese, 
kad niekas nematytų, ką veža, ir čia atsibeldė... Tai jojam... Ko 
lauki? 

- Josim! - Zervis atrišo savo žirgą, vikriai įsliuogė į balną. - Bet 
va, Stiopka turės čia pasilikti. Tas prakeiktas Johanas jo žirgą 
pagrobė. 

- Nepražus, palauks, - skubėjo šokti ant savojo arklio Murliukas. 
- Arnesupyksi, kad mes skubam, Stiopka? Nesupyksi, ką? Supranti, 
kitaip neišeina... 

Stiopka papurtė galvą: 

- Ne, ne... Jūs tik jokit, negaiškit laiko! 

Kai arklių kanopos sudundėjo už užeigos kampo, Stiopka plačiai 
nusišypsojo ir, vargais negalais įsiropštęs į vežimą, atsigulė ant 
pakreiktų šiaudų. Atsigulė, žinoma, ant pilvo. Nedaug kartų gyve- 
nime jam buvo tekę patirti didesnį malonumą. 


Penki mazgeliai 

pės krantai akivaizdžiai liudijo, jog šis kraštas užkariau- 

tas palyginus neseniai. Visos pilys ir miestukai stovėjo 

dešiniajame krante. Upės plotis ir srovė juos saugojo 

nuo dar ne visiškai nukariautų žiemgalių ir nuo ne taip 
toli gyvenančių lietuvių bei žemaičių genčių. Dešiniajame krante 
miškai daug kur jau buvo iškirsti, plytėjo dirbami laukai ir pievos, 
tai šen, tai ten kyšojo šiaudiniai trobų stogai. Kairiajame dar 
dideliuose plotuose augo neįžvelgiami miškai. Tik kur ne kur juos 
keitė krūmais apžėlę lydymai ar šienaujamos pievos. Kaimelių ir 
net pavienių lūšnelių čia beveik nebuvo. 

Todėl, kai Uvis pareiškė, jog nori išlipti būtent kairiajame 
Dauguvos krante, Krutila suraukė kaktą ir aukštai pakėlęs iš 
nuostabos antakius pažvelgė į jį: 

- Ar tau tas galvažudys nebus per stipriai užtvojes? - paklausė. 
- Tikrai kairiajame? 

- Kairiajame, - patvirtino Uvis. 

- Hmm... - numykė Krutila. - Iš tikrųjų, tas guzas, kurį tau įtaisė, 
jau beveik atslūgęs... Sakai, kairiajame? Kad ten nieko nėra... Ką toj 
dykynėj pametei? 

Aiškinti Uvis neturėjo didelio noro, nes dar prieš įlipant į vytine 
Krutila juos užtikrino neklausinėsiąs nei kas jie, nei kur ir ko 
plaukia. Tačiau, antra vertus, nepatartina duoti peno įtarinėji- 
mams. 

- Sakiau juk. Vežam pelkių rūdą, kurią prie Dignojos uždirbom. 
Noriu iškelti ją prieš Kuoknesę, kairiajame Dauguvos krante. 

Viskas, ką sakė Uvis, buvo teisybė, todėl ir jo balsas skambėjo 
įtikinamai. 

- Negi ten yra kalvių? 

- Už Dauguvos? Žinoma, yra... 

Ir šiuos žodžius Uvis ištarė pakankamai nuoširdžiai, kadangi net 
abiejuose Dauguvos krantuose kažin ar rastum geresnį kalvį už 
Ventės Kernių. 

- Jei taip, tai... - Krutila atsiduso. - Bet kodėl nenori plaukti iki 
Rygos? Ir uždirbtum, ir už tą rūdą dvigubai daugiau gautum. 
Pasilik, gerai? - beveik maldavo vairininkas. 

- Negaliu, - atsakė Uvis. 

- Vienas nuskendo, kitas pabėgo, dabar judu su bičiuliu laivą 
paliekat, - suaimanavo vairininkas. - Baisiai vyrų trūksta. Ko gero, 
ir mano Stiopka amžiams prapuolė... 

- Ei, nešnekėk niekų! - įsiterpė prie stiebo sėdėjęs Anapas ben 
Erachas. Visą laiką žvelgęs į lėtai slenkančius pro šalį upės skar- 
džius, jis dabar atsigręžė į vairininką. - Negali Stiopka prapulti. 
Neturi teisės! Juk jis joja mano pirktu žirgu! 

- Nairką?.. - Krutila spjovė per bortą. Šiandien jis buvo visai be 
ūpo. - Prapulsir Stiopka, ir žirgas. O Murliukui Polocko kunigaikštis 
kailį nudirs už tuos sakalus. Viską velniai rauna, štai kas!.. 

- Stiopka gali ir prapulti, - sutiko Anapas ben Erachas, - bet jo 
žirgas - jokiu būdu. Anapas ben Erachas dar niekad nėra patyręs 
nuostolio arklių prekyboje! 


Popiečio saulės spinduliai apšvietė virš Dauguvos kylantį rūką. 
Artėjo ruduo, ir dienos tapo vėsesnės. Už posūkio turėjo būti ir 
Kuoknesė. Krutilos vytinė stovėjo netoli kairojo Dauguvos kranto, 
per keliasdešimt žingsnių nuo skardžio. Krantas buvo akmenuotas, 
tad arčiau priplaukti nepavyko. Statinę teko perkrauti į kalvio 
Apsingio dovanotą luotą, kuris visą tą laiką, pririštas kanapine 
virve, plaukė paskui vytinę. Netgi ir luotas negalėjo priplaukti prie 
pat kranto, tad kelis žingsnius sunkią statinaitę teko ridenti dugnu. 

- Rūdai neturėtų pakenkti, - nusprendė Krutila, ir Uvis pritarda- 
mas palinksėjo galva. 

- Tai ką? Taip ir liksi čia? - paklausė Anapas ben Erachas. 
Pakrantės šešėlyje jo tamsiai rudos akys atrodė beveik juodos. 

- Neilgai. - Uvis sėdėjo atsirėmes į drėgną statinaitės šoną. - Man 
žūtbūt reikia rasti Johaną. 

- Atkeršyti? 

Uvis kilstelėjo galvą. Iš jo veido išraiškos karaimas suvokė, kad 
šį kartą nepataikė. 

- Taip ir maniau, kad tu ne iš tokių, kuriems kerštas svarbiausia. 
Turi kitą rūpestį, tiesa? 

Jie sėdėjo pakrantės krūmuose. Už jų nugaros kilo tamsi rudo 
molio pakriūtė, upėje neryškiai pro miglą bolavo vytinė. Kiti 
upeiviai jau buvo grįžę į laivą džiovintis rūbų ir sušilti. Uvis 
neatsakė į naujojo bičiulio klausimą. 

- Kaip sau nori, - tarė Anapas ben Erachas. - Į tavo sielą aš 
nesibraunu. Bet juk mačiau, kad kažkoks labai svarbus reikalas... 
Todėl pasiūliau ir arklius pirkti. 

- Ne dėl sakalų? 

- Jei nori, galime visiems sakyti, kad dėl sakalų. Bet juk ne dėl 
sakalų jojo tavo bičiulis. 

Uvis išroves smilgą, lėtai kramtė jos kotą. Virš upės, švilpiančiais 
sparnais beveik liesdamos miglos juostą, būreliu praskrido antys. 
Jos nusileido tiesiai į miglą, ir garsiai patiško pakrantės vanduo. 

- Man pavogė... - tyliai tarė Uvis, - vieną daiktą. 

- Ką gi? 

- Žiedą. 

- Svarbų? 

- Labai svarbų. 

- Aa! - Anapas ben Erachas luktelėjo, kol bus daugiau paaiškinta, 
tačiau Uvis tylėjo. - Matyt, brangus?.. Toks? - Karaimas nusimovė 
nuo piršto skaisčiausiai spindintį žiedą ir atkišo jį Uviui. 

- Gal ir brangus. Net nežinau. 

- Aa!.. Matai, šiek tiek ir išsiaiškinom. Jei būtų brangus, pasiū- 
lyčiau tau jį išpirkti. Atiduočiau šitą savo su Indijos deimantu. Bet 
pinigais, atrodo, to tavo reikalo nesutvarkysi? 

Uvis, netardamas nė žodžio, papurtė galvą. 

- Juo daugiau aukso-sidabro turi, juo labiau supranti, kad jų 
galia ribota, - samprotavo Anapas ben Erachas. - Nors kartais tie 
blizgantys daikčiukai ir praverčia. Net labai. Ir jei tau gali pagelbėti 
Anapo ben Eracho pinigai... Juk aš tau dar skolingas. Ir to nepa- 
mirštu. 

- Dėkui. Manau, susitiksim Kuoknesėje... 

- Manai! - Anapas ben Erachas pliaukštelėjo delnais ir atsistojo. 
Jis šypsojosi, o jo balti dantys tiesiog švytėjo. - Ką reiškia - manai?.. 
Mudu privalome susitikti Kuoknesėje! Krutila ten stovės gal savai- 
te. O manjuk reikia surasti tavo bičiulį ir savo žirgus. Sakau teisybę 
- prekiaudamas arkliais, dar niekad nieko nesu praradęs. Nenorė- 
čiau, kad tai būtų pirmas kartas. 


Kai vytinė dingo skystoje migloje už posūkio, Uvis krito kniūbs- 
čias ant drėgno pakrantės smėlio ir pravirko. Paskutinį kartą jis 
verkė, kiek pamena, kai vilkdamas sužalotą koją slinko per mišką, 
skubėdamas perspėti Traupės pilėnus ir savo šeimą apie klastą, 
kurią rezgė Traupės valdovo Žmona ir sūnus*). Tačiau tai buvo 
skausmo ašaros, kurias suvaldyti kur kas lengviau, negu bejėgišku- 
mo ir nevilties raudą. Net ir nenusirišdamas odinio pasaitėlio, Uvis 
žinojo, kad ant jo liko tik penki mazgeliai. Vos penkios dienos teliko 
iki tos baisios akimirkos, kai jo motiną ir sesutę išves iš kalėjimo 
pilies bokšte ir pririš prie įkastų į Žemę stulpų, kai susirinks Kuok- 
nesės miestelėnai ir nekantraudami lauks, kada budelis padegs 
laužą. 

Nebeliko laiko dvejonėms, reikėjo veikti. Uvis nusišluostė ašaras 
ir apsižvalgė. Molio pakriūtė už keliasdešimt žingsnių pasroviui 
beveik statmenai leidosi į vandenį. Pakrante tikrai niekas neužklys 
į šią mažytę įlankėlę, kurią Uvis nusižiūrėjo dar iš vytinės denio. Jis 
nurideno statinaitę giliau į karklyną, peiliu ir akmeniu gana greitai 
atmušė dugną ir išvertė jos turinį ant balto smėlio. Įkypuose 
popiečio saulės spinduliuose visomis vaivorykštės varsomis sutvis- 
kėjo sužaižaravo įvairiaspalviai akmenėliai, sublizgėjo auksas ir 
sidabras. Čia buvo ir sunkūs auksiniai žiedai, ir riešuto dydžio 


* Apie tai skaitykite Skomanto knygoje “Atpildo strėlė" 

raudonų akmenėlių vėriniai, ir paauksuotos taurės, kokias jis 
vaikystėje per mišias matė Rygos katedroje, ir vingriais raštais 
papuoštos sidabrinės apyrankės, ir daug daug kitokių papuošalų. 
Uvis nemėgo nei aukso, nei sidabro, toks pomėgis pagaliau ir 
nepritiko tikram vyrui, tačiau ši spindinčių brangenybių krūva 
turėjo ypatingą - dviejų žmonių gyvybės verte. Dviejų brangiausių 
jam šiuo metu žmonių - motinos Medeinos ir jauniausios sesutės 
Gailės. 

Uvis iškasė peiliu nedidelę duobę, sukrovė į ją Žvelgotės lobį ir 
ant viršaus užritino akmenį. Tuščią statinaitę paleido pasroviui. 
Tada sėdo į luotą ir atsistūmė nuo kranto. 


19 


Kuolnesėje 


ytinės priekyje stovintis Anapas ben Erachas pagyvėjo, 
kai pro žaliuojančių medžių lapiją prasišvietė Kuoknesės 
pilies sienos ir kyštelėjo aukštas bažnyčios bokštas. Kiek 
akis užmato, išilgai sukaltų į smėlėtą upės dugną ąžuo- 
linių krantinės baslių juostos suposi laivai. Tvoskė derva, laužo 
dūmais, silkėmis. Trilinkai susirietę krovikai siaurais tilteliais tam- 
pė sunkius maišus, dėžes, rideno statines. Dulkių kamuoliais apsi- 
siaute, išilgai prieplaukos nukaukšėdavo raiteliai, nugirgždėdavo 
vežimai. Prieplaukos tvarkdarys, niūraus veido, su kalaviju prie 
šono, drūtas vyriškis ilgai ieškojo polockiečiams vietos. Jis piktai 
kažką niurnėjo, suraukęs melsvą, gyslutėmis išvedžiotą nosį. 

- Velnias čia jus neša! - šniaukrojo tvarkdarys. - Lyg iš kiauro 
maišo. Savų laivų neturiu kur kišti! 

Tvarkdarys pūtėsi, raudo - atrodė, kad tuojau sprogs lyg besine- 
riantis iš kiauto vėžys, bet, pajutes į saują įspraustą Anapo ben 
Eracho pinigėlį, atlyžo. Tuoj atsirado vytinei vieta tarp danų barko 
ir sukrypusios, nežinia kam priklausančios irklinės kamegos. Vos 
vytinė spėjo prisišvartuoti, kai atkurnėjo skustu pakaušiu vienuolis. 
Jis rinko aukas antrajam Kuoknesės katedros varpui. Skustagalvis 
apėjo visus polockiečius, kiekvienam pakišdamas medinę skrynelę 
su siauru plyšiu monetoms mesti. Didžiuma polockiečių buvo ne to 
tikėjimo ir žegnojosi pradėdami nuo dešinio peties, tačiau priėmė 
tai kaip dar vieną Kuoknesės valdžios muitą, todėl nemurmėdami 
rausėsi savo kapšuose. Vienuolio rankos tirtėjo, sprandas prakaita- 
vo. Kai aukųrinkėjas nešėsi savo pasunkėjusią skrynelę į krantą, vos 
nesusidūrė su Murliuku. 

Vienuolis pakišo aukų skrynele ir jam. 

- Tai mane šelpti reikia, šventasis broli, - atsiduso Murliukas. - 
Aš labiausiai iš visų nuskriaustas... 

Kai Murliukas užlipo ant vytinės denio, jį tuoj pat apspito 
upeiviai. Murliukas liūdnai porino apie tai, kaip pasuko keliu į 
Kuoknesę, kaip pagaliau aptiko užeigą, kurioje gerklę vilgė Joha- 
nas su bendrais, kaip jie tamsiame kampe sėdinčio Johano iš karto 
nepastebėjo, o tas spėjo išsprukti ir jau būtų išdardėjęs su visu 
116 


vežimu, bet Stiopka jį narsiai apgynė, kaip po to jiedu su Zerviu kiek 
įkerta vijosi vagį, bet vis dėlto pametė jo pėdsakus vidury miško. 

- O kurgi Stiopka? - paskubėjo paklausti vaikinas, kuriam teko 
už jį virti valgyti visai įgulai. 

- Bus... Jis tik ne toks greitas, kaip anksčiau būdavo... 

Iš tiesų, lenta į viršų, lėtai kilnodamas nesilankstančias kojas, 
lipo ir Stiopka. Užkopęs į laivą, atsiklaupė ir pabučiavo denį. 

- Niekad daugiau laivo nepaliksiu! - pareiškė jis vargais negalais 
atsistojęs. - Arklys - tai šėtono išmonė, ne kitaip. Broleliai mieliau- 
sieji, pagaliau įsitikinau, kad žmogui skirta tik laivais keliauti! 

- Arklį gali vadinti kaip tinkamas, - pastebėjo Anapas ben 
Erachas. - Tačiau atmink, kad tai mano arklys! 

- Rasit Johaną - rasit ir arklį, - numojo ranka Stiopka. 

- Arkliai, tiesą sakant, dabar net keturi, - tarė Murliukas. - Zervis 
juos gale turgaus saugoja. Du buvo į ratus pakinkyti, tai juos irgi 
pasiėmėm. 

- Bet juk tai vogti arkliai! - šūktelėjo karaimas. - Anapas ben 
Erachas vogtais arkliais neprekiauja. Dabar tai jau tikrai reikia 
surasti tą Johaną. Ir kuo greičiau! 

- Turime pasitarti, kaip jį sugauti, - pasiūlė Krutila. - Į valdžią 
neverta nė kreiptis - vokiečiai vieni kitus užstos. 

- Pirmiausia reikia surasti Daugpilio laivą, - burbtelėjo Stiopka, 
besikasydamas strėnas. 

- O kas paskui? 

- Apgulsime iš visų pusių, įsiveršime, apdaužysime snukius! 
Kaipmat mums išklos, kur tas Johanas! - karščiavosi Murliukas. 

- Pasakyti - labai paprasta... Apgulsim, apdaužysim!.. O jie 
pasikvies uosto apsaugą, kareivius iš pilies. Kaip teutonams įrodysi, 
kad tave apvogė, kad turi teisę snukius daužyti? 

- Man regis, teks palaukti, kol Johanas sakalus neš parduoti, - 
pasakė Anapas ben Erachas. 

- Girdėjau, po penkių dienų, per šventą Bernardą, Kuoknesėje 
bus mugė. 

- Cha, cha! Ne toks Johanas kvailas - mugėje rodytis! Vagis viešai 
pirkėjų neieškos... 

Vyrai, besiūlydami kiekvienas savo būdą nutverti Johaną, vos 
nesusimušė. Krutila staiga pakėlė ranką ir įsakmiai tarė: 

- Pirmiausia visi einate ieškoti laivo. Aptikę nekrėskit kvailysčių, 
o iš karto ateikite pas mane. Tada ir nuspręsim, ką daryti toliau. 

Po saulėlydžio sutirštėjes rūkas nugulė ne tik upę, bet paslėpė ir 
laivus. Iš baltos it pienas miglos vaiduokliškai kyšojo vien stiebų 
viršūnės. Net Žmonių balsai suduslėjo, tapo neatpažįstami. Staiga 
Murliukas išgirdo, kaip kažkoks nematomas rūke upeivis keikėsi: 

- Greičiausiai taip prisisprogo smuklėj, kad ir kelio į laivą 
neberanda. Dirbk dabar už du... 

- Nepaglostys jo komtūras! - atsiliepė kitas balsas. 

- Et, pats žinai... Nors ir krikštytas, bet vis pagonis. 

Murliukas pastatė ausis. Prigludo prie namo sienos, lėtai slinko 
artyn, kol pro miglą įžvelgė ir patį laivą. Dabar balsus galėjo girdėti 
aiškiau. 

- Na ir sukčius tas Johanas! - samprotavo upeivis, kraustantis 
sunkias dėžes iš laivo paskuigalio į priekį. - Kaip mūsų škiperis savo 
laive tokį ir pakenčia! Ir tuos jo sėbrus... 

- Niekur nesidėsi... Pats komtūras vagišiais atsikratė, į mūsų 
vytinę atgrūdo... Komtūro žodis - mūsų Brandefontui įstatymas... 

Murliukas gerai įsidėmėjo, kur stovi laivas, ir paknopstom 
leidosi atgal. Kad nors nepamiršus: priešais Daugpilio vytine - 
raudonų plytų namas, o visai šalia - aukšta rietuvė lentų! 


Uvis spėjo persiirti per Dauguvą prieš miglai sutirštėjant. Ko 
gero, būtų net pasiklydes, nes, jau nutolus nuo kairiojo upės kranto, 
ilgai kyšojęs prieš akis bažnyčios bokštas staiga ėmė tirpti akyse, ko! 
visai pradingo, tarsi jį būtų uždengusi balkšva marška. Netrukus 
prapuolė ir abu krantai. Gerai, kad srovė rodė kryptį, o netrukus 
pasigirdo ir miesto triukšmas. Uvis smagiai yrėsi ton pusėn, ir kai 
jau atrodė, kad nusiirta per toli, kad garsai silpnėja, prieš pat akis 
staiga išniro į upės dugną įkaltas apmaurojęs stulpas, už jo - dar 

keli. Dešinysis krantas! Čia buvo ardomi atplukdyti upe sieliai. 
Vieni rąstai, suversti krūvon, dar mirko pačioje pakrantėje, o kitur 
jau stūksojo tvarkingai sukrautos rietuvės. Netoliese girdėjosi ir 
garsai, į kuriuos Uvis taikė. Pokšėjo, zvimbė, kaukšėjo, dūzgė, 
cvaksėjo aplink, tarsi čia darbuotųsi visas tuntas dailidžių ar stalių. 

Paslėpęs luotą už suverstų rąstų, Uvis nuėjo garsų link. Pataikė 
tiesiai į laivų dirbtuves. Vienmarškiniai vyrai, užlipę ant storiausio 
rąsto, paguldyto ant aukštų ožių, ilgais pjūklais pjovė storas lentas. 
Šalia kiti tas lentas tašė ir obliavo. Erdvioje pašiūrėje lyg milžiniš- 
kos lydekos griaučiai riogsojo pradėtas statyti laivas. Pradėję nuo 
dugno, dailidės jau aptraukinėjo tuos griaučius kvepiančiomis 
mišku pušinėmis storomis lentomis. Po to jie užkamšys plyšius 
pakulomis, kelis kartus apipils verdančia derva,ir laivo dugnas taps 
sandarus. Aplink pašiūrę buvo lyg ir šviesiau, tarsi dervos ir 
pjaunamų pušinių lentų kvapas būtų išvaikęs krantą užgulusią 
miglą. 

Netoli pakrantėje suverstų rąstų krūvos stovėjo dviem jaučiais 
pakinkytas vežimas, į kurį vos matomas rūke vyriškis krovė berži- 
nius rąstelius. Prieš dėdamas į vežimą, pakilodavo juos, tarsi 
bandydamas iš svorio atspėti, ar rąstelis pakankamai išdžiūvęs, ir 
kai kuriuos mesdavo atgal į krūvą. Kai rūkas akimirkai praretėjo, 
Uvis krūptelėjo: žmogus buvo su ilgu berankoviu odiniu apsiaustu, 
o jo veidą dengė odinė kaukė su išpjovomis akims ir burnai. Uvis 
buvo mates tokį žmogų Rygoje. Taip rengdavosi budeliai, kurių 
veidų niekas neturėjo teisės matyti. 

Uvis nusigrežė. Dešinė ranka pati nusileido ant kabančio prie 
diržo peilio rankenos, tačiau iš rūko išniro dar vienas vyriškis, 
nešantis ant peties ilgą, bent dviejų sieksnių, rąstelį su nusmailintu 
galu. Rąstelis buvo baltas, ir dar drėgnas, matyt, nuo jo ką tik buvo 
nuskusta Žievė. 

- Okurantrasis stulpas, Augustai? - nekantriai paklausė budelis. 
- Vienu važiavimu paimčiau. 

- Dar žievė nenulupta, Hakenai, - atsakė Augustas ir įdiržusiu 
delnu nusišluostė kaktą. - Kol susikrausi, paruošiu. 

- Tokiam staliui kaip tu, nulupti žieve - juokų darbas! - Juk 
prašiau dar vakar, kad būtų abu! - burbtelėjo budelis. 

Vėl atplūdo rūko banga, uždengdama vežimą ir abu vyriškius. 
Uvis įkišo ranką į užantį, pačiupinėjo odinį pasaitėlį. Negali būti, 
kad Žvorūnė neišgelbėtų motinos ir sesutės! Jei Žvorūnė leido rasti 
lobį, jei Perkūnas sukėlė audrą, kad sustotų Krutilos vytinė, jei upių 
dievai leido atplukdyti išpirką beveik iki pat Kuoknesės sienų, tai 
leis ir išgelbėti. Galima nudurti budelį, bet vietoj jo paskirs kitą. 
Lieka tik pasikliauti dievų valia. Juk buvo pasakyta tame užkeiki- 
me, kurį perdavė jiems senasis Pluncis: 


Žvorūne, dievaite, 
Teutoną prakeiki, 
Kad akys apžilptų, 
Ir protas aptemtų, 
Kad žvelgtų į lobį, 
Bet jo neregėtų, - 
Žvelgotė taip prašo... 


Taip ir buvo, kaip prašė protėvis Žvelgotė. Taip ir bus, kaip 
nutars dievai. 

Pūstelėjo vėjas, apnuogindamas įkaltų į upės vagą stulpų eilę, 
tarsi nurodydamas, kuria kryptimi reikia eiti Uviui. Jis nusigręžė 
nuo baltu rūko tumulu aklinai uždengto vežimo, prie kurio vis dar 
ginčijosi dėl rąstelių budelis Hakenas su staliumi Augustu, ir 
nužingsniavo miesto link. Reikėjo skubiai susirasti Polocko vytine. 
Gal Zerviui su Murliuku pavyko pagauti tą Johaną? 

Greitai pasirodė pirmieji prieplaukos laivai, o netrukus Uvis 
išvydo ir vytinę, kuria jie keliolika dienų plaukė iš Dignojos. 

- O! - sušuko, išvydęs Uvį, vairininkas Krutila. - Sveikas gyvas! 
Greitai mūsų pasiilgai! 

Zervis paklausė: 

- Ar viskas tvarkoj? 

- Geriau tiesiai sakyk, ar pagavot? - pertraukė jį Uvis. 

- Gaudyk vėją laukuose... - liūdnai atsakė Zervis, o Krutila 
pridūrė: 

- Matai, kaip yra. Johanas su vogtais sakalais kažkur netoli 
miškuose tūno, o jo sėbrai prisišvartave pačiame uosto gale. 
Laukia, matyt, kol tuos sakalus parduos... 

- Jei tas vagis neparduos mano paukštelių nusimanančiam 
žmogui, jie nugaiš! Be jokios abejonės, nugaiš, - vėl vos nepravirko 
Murliukas. - O ką toks ilgapirštis gali nusimanyti apie sakalų 
priežiūrą... Aiman, aiman! 

- Pakaks žliumbti, - nekantriai mustelėjo Krutila. - Žinom, kad jie 
kažkur netoli, turime stiprių vyrų ir dar turime galvas ant pečių. 
Reikia tik nežiopsot. - Patylėjęs vairininkas kreipėsi į Uvį: - Tu juk 
moki: vokiškai kaip tikras rygietis, ar ne? 

- Taip man žmonės sako, - linktelėjo Uvis. 

- Tai va! Johanas norės tuos sakalus parduoti. Vadinasi, reikia 
jam suteikti progą. Tik pirmiausia sergėkim, kad jis iš mūsų panosės 
neprasmuktų kur nors toliau Kuoknesės, pavyzdžiui, į Rygą. 

- Su mano žirgu, priminsiu! - pastebėjo Anapas ben Erachas. 

- Vienas mano sakalas trijų tavo kuinų vertas, - vis dar šniurkštė 
nosim Murliukas. 

- Bus Ulvaras, bus ir sakalai, ir žirgas, - tesė Krutila, durdamas 
pirštu į Zervį. - Tai va - judu su Murliuku visą naktį sergėsite 
Daugpilio vytinę, nes Johanas tamsiu metu gali bandyti pas juos 
užsukti pasitarti. O mudu su tavimi, Agafonai, - vairininkas vėl dūrė 
pirštu į Uvį, - einam į miestą! 


Na ir žvarbumas to rūko!.. Glitūs jo liežuviai laižo akmenines 
namų sienas, palikdami drėgnas drūžes. Gūdžiai kaukši praeivių 
žingsniai miegančiame mieste. Krutila atidžiai nužvelgia kupinus 
S tarpuvarčių nasrus. Jaunystėje, po susidūrimo su Kuokne- 

galvažudžiais, jis visam gyvenimui įsigijo ženklą. Gilus randas 

netikėtumų šis teutonų valdomas miestas. Už tvirtovės sienų vadai 
rezga pinkles, rūpindamiesi, kaip išplėsti Ordino valdas. Giliuose 
požemiuose naktį darbuojasi budeliai, o prie sienų prirakinti kali- 
niai meldžia, kad šią naktį nebūtų jų eilė. Eidamas neapšviesta 
aikšte, saugokis, kad neatsitrenktum į sustirusias pakaruoklių 
kojas... Štai ir gilus griovys su skersai permesta lenta. Krutila 
perbėgo lieptelį ir atsidūrė šalia drėbtos iš molio lūšnos. Tris kartus 
bumbtelėjo kumščiu į duris. 

- Kas ten? - pasigirdo iš priemenės. 

- Tai aš, vairininkas Krutila! 

Subrazdėjo atstumiamas skląstis, ir vyrai peržengė slenkstį. 
Šeimininkas ilgai daužė skiltuvą, kol įžiebė ugnį. Pastatęs ant stalo 
lajine spingsulę, pasodino svečius. Gelsvoje šviesoje sušmėžavo 
šeimininko veidas. Tvankioje patalpoje čirpė svirplys. 

- Labai vėlyvas svečias, - santūriai atsikrenkštė šeimininkas. 

- Nepyk, Zilgalvi, kad sutrukdžiau saldų miegą, -atsiprašydamas 
palietė platų lyg kultuvė šeimininko delną Krutila. - Svarbus rei- 
kalas mane viduryje nakties atvijo. Va čia mano bičiulis, kurį vadink 
Agafonu. O čia Zilgalvis, geriausias siuvėjas visoj Kuoknesėj. 

- Jau ko nors prireikė, jei taip giri, - burbtelėjo Zilgalvis. - Tai 
klok, kokia bėda atvijo. Juk be reikalo nepasirodai... 

- Ar mudviejų niekas negirdi? 

Zilgalvis papurtė galvą, bet dėl viso pikto privėrė kito kamba- 
damas neretai užsukdavo, Krutila galėjo iškloti savo reikalą. 

- Su kitomis prekėmis vytinėje ši kartą vežėmės ir medžioklinius 
sakalus, - tarė jis. - Juos laivo savininkas, Polocko kniazius, liepė 
pelningai parduoti. Kuoknesės ir Rygos didikai rieškučiomis auksą 
seikėja, kad tik įsigytų tokį mokytą paukštį. 

- Nesuprantu, kur tu kreipi... Didikus pažįstu tiek, kiek jiems 
siuvu, o pats sakalų pirkti nesiruošiu - kišenė neneša... 

Krutila atsiduso: 

- Supranti, Zilgalvi, tuos mūsų sakalus pakely pavogė... 

- Še tau! - kilstelėjo tankūs Zilgalvio antakiai. - Kas pavogė? 

- Ir šitą mano bičiulį vos nepritvojo... Vienas toks galvažudys. 

Zilgalvis dar kartą pažvelgė į Krutilos atsivestą jaunuolį. 

- Kad, atrodo, jis pats nepėsčias. 

- Čia trenkė, - parodė Uvis į pakaušį. - Iš pasalų. Prisileidau, nes 
jis kiles iš mano krašto. 

- Oo! Tokius tai reikia galabyti be gailesčio! - ir taip siauros 
siuvėjo akys dar labiau prisimerkė. - Tokių pasalūnų neapkenčiu! 
Tai ko gi jums, vyrai, reikia? Kuo galiu padėti? 

- Nedaug mums reikia. Tik šiokių tokių drapanų. Tokių, kurių 
nesigėdytų net pats baronas. Ir kurios šitam vaikinui tiktų. 

- Tokios drapanos brangios! Neįpirksite! Gelumbė ir šilkas... 

- Mums tik vienai dienai reikia, Zilgalvi. Tik pasiskolinti. Tu juk 
siuvi visiems tiems pasipūtėliams, kurie ant kalno gyvena! 

Zilgalvis atsainiai numojo ranka. 

- Sakai, kad jam tiktų? Tokių tikrai neturiu. 

- Tai pritaikysi. Tu ne be reikalo geriausias siuvėjas Kuoknesėje! 

Zilgalvis atsiduso ir lėtai atsistojo. Pakėles spingsulę, atidžiai 
nužvelgė Uvį, kažką murmėdamas po nosim. 

- Turiu čia tokį rūbelį, vienas baronas užsisakė. Ūgis būtų tas, bet 
vokietis storesnis, o pečiai ne tokie platūs. 

- Zilgalvi... Ką gi tau reiškia?.. Čia praplėtei, ten suėmei! 

- Na.. Per dieną - kitą... 

Krutila atsistojo, griebė savo draugą už peties, papurtė. 

- O naktis kam? - paklausė. Pakelk savo abu sūnus, pakelk 
pačią... Iki ryto laiko daug! Ir dar, Zilgalvi: gražiai aprenk ir savo 
sūnus. Jei mano bičiulis - vokietis baronas, tai jam reikia ir tarnų... 
Bus atsilyginta - turtingas pirklys tuos sakalus prarado! 

Spąstai 


ai iš nugulusio ant upės rūko kyštelėjo purpurinis saulės 

skritulys, prieplaukon įjojo naujais rūbais tviskantis didi- 

kas. Laikydamiesi už pasidabruotų balno kilpsaičių, iš 

šonų žingsniavo du puošniai apsirengę tarnai. Vos junta- 
mas vėjelis žaidė ryškiose povų plunksnose, kurios su kiekvienu 
žingsniu švytravo prie tarnų skrybėlių. Raitelis su palyda sustojo 
ties Daugpilio vytine. Vienas tarnų išsitraukė medžioklės ragą, 
garsiai sutrimitavo. 

Svečių pasitikti išbėgo pats škiperis Brandefontas. Jis buvo 
susiveržęs pilvą auksu siuvinėta juosta, užsidėjęs kiek nubrizgusią 
veltininę kepurę. Atvykėlis, rimbo kotu kilstelėjęs platų savo akso- 
minės skrybėlės brylių, išdidžiai pažvelgė į škiperį. Numetė tarnui 
pavadį ir taisyklinga vokiečių kalba atsainiai tarė: 

- Guten Morgen! * Esu baronas fon Gliukenas. 

Brandefontas pabandė kažką išstenėti, tačiau iš didelio uolumo 
net užspringo: 

- Gerbiamasis ba... ba... barone... Mano laivas jūsų paslaugoms! 

- Tavo laivo man nereikia, - lėtai tardamas žodžius, atsakė 
didikas. - Mane domina, ką gero turite parduoti. Esu medžiotojas, 
ir man reikalingi geri sakalai. Gal kartais atgabenote medžioklinių 
paukščių iš klaidatikių žemės? 

- Turim... - išsižiojo škiperis Brandefontas, bet nesuprantamas 
įtarumas užspaudė jam gerklę ir jis, atsikosėjęs, pasitaisė: - Turim 
sabalų kailių, jūsų malonybe! - Pagalvojes dar pridūrė: - Žiemą 
sumedžioti klaidatikių kraštuose, plaukas glotnus, net spindi! 

- Tu, atrodo, turi ausis, žmogau? Taip? - baronas fon Gliukenas 
suraukė nosį, tarsi būtų užuodęs ne itin malonų kvapą. - Sakiau gi, 
kad sakalų ieškau, o ne sabalų. 

- Jūsų malonybe, čia, man regis, kaimiečiai, - įsiterpė vienas iš 
tarnų. - Ką jie gali nusimanyti apie sakalus? 

- Ja, ja... Schade...** - palinksėjo galva baronas ir lyg tarp kitko 
išsitraukė sunkų odinį kapšą, pakilojo ant delno ir vėl įsidėjo į 
* Labą rytą! (Vok.) 

** Taip, taip... Gaila... (Vok.) 

kišenę. Žvangtelėjo pinigai, kurie, sprendžiant iš garso, galėjo būti 
tik auksiniai. - Jojam prie kito laivo! 

Jis apgręžė žirgą. Tarnai, laikydamiesi už balnakilpių, taip pat 
pasisuko ir oriai nužingsniavo šalia savo šeimininko žirgo. 

Brandefontas pakramtė lūpą ir staiga atgavo žadą. 

- Jūsų malonybe!- šaukė jis, bėgdamas permesta nuo laivo lenta 
į krantą. - Pa... pa... palaukit... Tik palūkėkit! 

Baronas ramiai sau jojo toliau, o Brandefontas pribėgęs stvėrė 
tarnui už alkūnės: 

- Pa... pa... palaukit tik truputėlį. 

- Ko nori šis kaimietis? - atsisuko baronas fon Gliukenas į savo 
tarną. - Berods su juo viską išsiaiškinome? 

- Bet, jūsų malonybe, aš juk nesakiau, kad neturiu sakalų... 

- Tu sakei, kad turi sabalų, žmogau! - pasipiktines tarė baronas. 
- Aš juk ne kurčias! 

- Bet aš turiu ir sakalų! - beveik maldaudamas sušnibždėjo 
škiperis. 

- Turi? 

- O taip! Net tris, jūsų malonybe. Pačius geriausius sakalus iš 
klaidatikių žemės! 

- Parodyk. 

- Taip. Bū... būtinai parodysiu... Tik... 

- Tik kas? 

- Jie ne čia. Tai yra - čia, bet ne laive. 

Baronas fon Gliukenas atsiduso. 

- Žmogau, aš ir taip daug laiko čia išeikvojau. Aš neturiu laiko 
žaidimams. Jojam prie kitų laivų, Hansai. 

- Tikrai turiu! Ir puikūs. Nesigailėsite. Vienas net iš stepių 
atvežtas, iš totorių Žemės... 

Baronas kilstelėjo antakius ir tyliai švilptelėjo. 

- Ar mėgsti savo veidą, žmogau? - paklausė jis, rimbu lengvai 
palytėdamas Brandefonto skruostą. - Taigi, jei man sumelavai, tai 
būsiu priverstas tavo veido išvaizdą stipriai pakeisti. Su šitu. Ar 
supratai? 

- Taip, jūsų malonybe. Tegul mano laivas prakiūra, jei nekalbu 
teisybės. Turiu sakalų! Tik duokit progą jums parodyti. 

- Progą?.. - Baronas susimąstė. - Na, jei vienas paukštis iš totorių 
stepių, tai gal ir apsimoka. Ar žinai, kur Hiršvaldo laukai? 

- Ne, deja, ne, jūsų malonybe... 

- Tai mano Hansas tau parodys. Ten mano medžioklės plotai. 
Gera vieta išmėginti sakalus. Katės maiše aš neperku. 

- Suprantama ir pagirtina, jūsų malonybe. 

- Kai saulė persiris per vidudienį. Supratai? 

- Reikės paskubėti... Hm. Taip, jūsų malonybe, supratau! 

- Tai negaišink manes, jei supratai! 

Baronas fon Gliukenas tik truputėlį kilstelėjo savo povo plunks- 
nom papuoštą skrybėlę, o jo žirgas jau oriai kaukšėjo atgal kran- 
tine. 

Škiperis Brandefontas nukėlė veltininę kepurę, ir kai didikas su 
palyda dingo už posūkio, nusišluostė prakaitą. 

- Na, ir pasisek tu man taip! - sumurmėjo jis. - Už tai bent vieno 
sakalo auksas - mano. Ir kaip tik to - iš totorių stepės. 


- Pala, pala, vaikėze, - suniurzgė Ulvaras. - Ne taip greitai!.. 

Priekyje žingsniaveęs barono tarnas Hansas abejingai gūžtelėjo 
pečiais: 

- Pirma skubinai, o dabar, kai sakau, kad čia pat barono 
medžioklės laukai, vėl nepatenkintas. 

- Tylėk, vaikėze! 

Šis dailiai aprengtas, iš aukšto žvelgiantis į jį jaunuolis tiesiog 
siutino Ulvarą. Siutino ir jo ori laikysena, ir šaltas mandagumas, 
kuris turbūt reiškė panieką, ir net jo tvarkinga, tarsi ką tik iš siuvėjo 
apranga. Jei iš pradžių Ulvaras dar šiek tiek abejojo, tai šis jaunasis 
dabita jo nuogastavimus galutinai išsklaidė. Toks ir turėjo būti 
turtingo barono tarnas. Nors, tiesą sakant, abejones išsklaidyti 

padėjo ir uodai. Miške Ulvarui teko tūnoti užpelkėjusiuose krū- 
muose, pasiklojus eglišakius, kad neįsmegtų gilyn į dumblą, ir 
užsidengus galvą avikailiu, kad mirtinai neužkapotų uodai. Vieta 
saugi, nenuginčysi, nes, išskyrus uodus, niekas į tą krūmais apau- 
gusią pelkę nelindo, tačiau kiek galima kentėti, ypač tuo metu, kai 
sėbrai landžioja po Kuoknesės užeigas ir geria būsimo pelno 
sąskaita? 

Užtat, kai Starkus atėjo su žinia, jog atsirado kažkoks išsipustęs 
baronas, kuris įsigeidė sakalų, Ulvaras nuvijo į šalį savo įtarimus. 
Iš pradžių dar buvo nusprendęs pasiųsti Starkų, bet, sužinojęs, kad 
tas baronas, atrodo, aukso turi daugiau negu proto, tuoj pakeitė 
nuomonę. Antra vertus, kuo gali pasitikėti? Niekuo negali pasiti- 
kėti šiais laikais, štai kokia buvo jo nuomonė, todėl ir teko žygiuoti 
pačiam. Išties gerai, kad greit atsirado pirkėjas, nes prie arklio 
balno pririštose pintinėse besisupantys sakalai nyko tiesiog akyse. 
Nebelesė net žalios mėsos, o jų plunksnos pašiurpo, akys, anksčiau 
tokios skvarbios, tarsi apsitraukė balkšvu šydu. 

- Va čia stovėk ir nejudėk, vaikėze! - burbtelėjo Ulvaras ir grįžo 
prie sėbrų, kurie vedė vienintelį likusį arklį. Starkus klausiančiai į 
jį pažvelgė. 

- Va, šis vaikigalis sako, kad toje Hiršvaldo pievoje, už krūmų, 
jis ir laukia, - paaiškino Ulvaras. - Tai aš manau, kad verta nueiti. 
Eisiu, žinoma, vienas, jūs čia liksit sergėti. 

- Ar su sakalais eisi, Johanai? 

- Negi su špyga? Baronas sakė, kad nepamatęs jų nepirks. 

Starkus papūtė lūpas. Leisti vieną Johaną jam nesinorėjo. Jei tas 
krikštytas žemaitis vienas už krūmų derėsis dėl kainos, kaip suži- 
nosi, kiek jis sulygo? 

- Gal geriau eikim visi, - pasiūlė jis. 

- Ar tu turi proto, ar ne? Jei mes visi nužygiuosim į pievą, jis gali 
ir išsigąsti tokių gražuolių, kaip judu! Žinoma, aš pirma pasižiūrė- 
siu, kiek ten jų yra, o jūs iš toliau pasaugosit. 

- Negi bijai, Johanai? 

- Iš priekio aš nė velnio nebijau! - Ulvaras paglostė savo kalavijo 
rankeną. - O tuo labiau kažkokio nupiepusio barono. Bet reikia 
saugoti ir nugarą. Va čia tai jau jūsų pareiga. Supratai? 

Starkui neliko nieko kito, kaip palinguoti galvą. 

Ulvaras įkišo ranką į užantį ir suėmęs piršais patrynė prie 
krūtinės kabantį žiedą. Kad tik pavyktų išsiderėti gerą kainą! Vis 
tiek reikės kažkiek užmokėti šitiems vyrukams, o gal net irškiperiui 
Brandefontui. Bet kiek užmokėti - čia tau jau nuspręs jis pats! Ir 
Ulvaras, paėmęs žirgą už pavadžio, nužingsniavo link tos pievos, 
kur jo laukė dosnus atlyginimas už sakalus. Ir ne tik už juos. 


Sargybinių būrio viršininkas Brutenas kilstelėjo savo šviesius 
antakius ir su nauju susidomėjimu pažvelgė į stovintį prieš jį 
suvargusį pusamžį vyrą su nukarusiais ūsais. 

- Apie pavogtus sakalus nieko negirdėjau, bet, sakei, jis dar ir 
arkliavagis? 

- Taip! - Murliukas nurijo nuoskaudą, tačiau suprato, kad 
neverta aiškinti apie didijį jo gyvenimo praradimą. Nebuvo kada 
išdėstyti ir kaip tai nutiko, o tuo labiau - aiškinti, kas jo, sakalininko, 
laukia gimtajame Polocke. - Jis ir arkliavagis. Ir dabar galite jį 
sugauti! 

- Va su arkliavagiais tai tikrai vargas. Ką tik buvo atėję žmonės 
iš Lūkstės kaimo. Skundėsi, kad arklius pavogė, žmogaus vos 
neužmušė. Komtūras baisiai nepatenkintas. 

- Tas! Tas pats ir bus, apie kurį sakiau. 

Brutenas pašoko nuo suolo. 

- Jei tas pats, tai pirmyn! Sakai, kad žinai, kur jis? 

- Žinau, kur turėtų būti... 

- Na, jei tai iš tikrųjų jis, gali jį laikyti maita juodvarniams. Tokių 
Kuoknesėje nesigailim. Ar toli? 

- Parodysiu jums, - prie Hiršvaldo šilo. 

- Jei toliau, tai jokim. Arklys atsiras ir tau. 
- Oi ne! Dėkui, bet aš jau geriau pėsčias, gerbiamasis. Suspėsim 
ir taip... - užtikrino jį Murliukas. 


Anapas ben Erachas išlydėjo Uvį į Hiršvaldo šilą, užsiplikė balto 
molio puodynėlėje kvapnių, iš pietų kraštų atvežtų žolelių, nesku- 
bėdamas, skonėdamasis kiekvienu gurkšniu, išgėrė iš tokio pat 
balto molinio puodelio, dar šnektelėjo su vairininku Krutila, 
pažvelgė į saule ir tik po to palengvėle nužingsniavo prie Daugpilio 
vytinės. Škiperis Brandefontas jį pasitiko nelabai draugiškai. Su 
šiuo tamsiaakiu gudriai žvelgiančiu pirkliu jis jau buvo kartą 
susidūręs. Prieš kelerius metus sukirto su juo rankas, ir po to škiperį 
ilgai graužė įtarimas, jog Anapas ben Erachas jį apstatė. Nelabai 
galėjo suvokti - kaip, bet apstatė, ir viskas! Brandefontą nuo to laiko 
ir kamavo ši mįslė. O dabar štai lyg niekur nieko šitas karaimas 
pirklys atėjo į laivą ir sakosi turįs jam svarbių žinių! 

- Kokių dar žinių? Klok tiesiai! 

Anapas ben Erachas parodė žvilgsniu į laivo priekį, kur du 
upeiviai narpliojo burės virves. 

- Tavo ausiai žinių. 

Brandefontas suniurzgė kažką panosėje, bet vis dėlto pakvietė 
pirklį į kajutę. 

- Noriu tik perspėti,- paaiškino Anapas ben Erachas. - Aš čia 
niekuo dėtas, gal ir tu niekuo dėtas, bet mudu juk seni pažįstami, 
todėl nutariau, kad derėtų žmogų perspėti. 

- Hm... - numykė Brandefontas. 

- Mat jį pagavo... - tyliai ir reikšmingai tarė Anapas ben Erachas. 
- Komtūro sargyba pagavo. 

- Ką pagavo? - išpūtė akis Brandefontas, nors, tiesą sakant, iš 
karto suprato, apie ką kalbama. 

- Tą vagį... Kuris su jumis plaukė. 

- Joks vagis su mumis neplaukė! 

- Ar plaukė, ar neplaukė, tas paaiškės. O pagavo arklių ir sakalų 
vagį. 

- Kada pagavo? 

- Ką tik. Ko gero, rytoj jį pakars. Komtūras Haseldorfas nesiter- 
lioja ir laiko veltui neleidžia. Žinoma, prieš tai išgaus iš vagies visas 
žinias apie draugužius... 

Brandefonto akyse suspindėjo ir baimė, ir netikėjimas. 

- Kokius draugužius? -sulemeno jis. - Apie kokius draugužius čia 
kalbi? 

Anapas ben Erachas gūžtelėjo pečiais. Jo tamsios akys blizgėjo 
nuoširdžiu susirūpinimu. 

- Ar man žinot? Draugužiai yra visi tie, kurie jam kuo nors 
padėjo, kurie vogtus daiktus slėpė, kurie jam žinių perdavė, kurie 
norėjo su juo grobį dalintis... į 

- Aš nieko nežinau! Ničnieko negirdėjau... 

- Neabejoju, kad taip ir yra, - sutiko Anapas ben Erachas. - Deja, 
sprendžiu ne aš, o komtūro fogtas. O kai budelis pradės kamanti- 
nėti tą arkliavagį, na, kuo jis vardu? 

- Johanas... Bet aš jo nepažįstu! 

- Tikiu, tikiu. Bet kai budelis jį kamantinės, tai jis tikrai viską 
išplepės. 

- Meluos! Jei ką apie mane sakys, tai meluos! 

Anapas ben Erachas atsiduso ir skėstelėjo rankomis, parodyda- 
mas, kad jis visiškai sutinka su škiperiu Brandefontu, tačiau niekuo 
negali jam padėti. 

- Kai paima į nagą geras budelis, o Hakenas, girdėjau, vienas iš 
mokyčiausių Dauguvos pilyse, tai tokie vagys visko prikalba, kad 
tik savo kailį išgelbėtų. Todėl ir atėjau tave perspėti. 

- Mane? Kodėl tau šovė į galvą kaip tik mane perspėti? 

- Tavo laivu plaukė. Na, ir susirūpinau. 

- Be reikalo! Aš nieko bendro su juo neturiu, aš jo nepažįstu, ir... 
ir... - Brandefontas pats nežinojo, ką jam daryti, kaip deramai 

atsakyti į šio įžūlaus svetimšalio pirklio užuominas. Patylėjęs 
sušuko: - Ir, be to, iš kur tu visą tą ištraukei? Kodėl nutarei būtent 
man pranešti? Atsakyk! 

Anapas ben Erachas liūdnai nusišypsojo. 

- Aš tau gero norėdamas atėjau, bet... Ką gi, jei likau nesup- 
rastas... 

Jis atsistojo keltis, ir kaip tik tuo metu sudundėjo į krantine 
permesta lenta. Kažkas sunkiais žingsniais paknopstom perbėgo 
deniu, ir netrukus pro duris į kajutę įsigrūdo Starkus. Jis buvo 
uždusęs, akys atrodė paklaikusios iš baimės. 

- Suėmė Johaną? - dar prieš jam išsižiojant paklausė Brande- 
fontas. 

Starkus uždusęs linktelėjo: 

- Tas baronas, bjaurybė... Johanas atėjo arkliu vedinas, jau 
atidarys sakalų pintinę, o tas baronas kad griebs, kad užlauš jam 
rankas! Maniau, kad išsuks... - Starkus stabtelėjo, gaudydamas 
kvapą. - Johanas kad sukrioks, pamaniau, jau baigiasi! Stoviu ir 
žiūriu, kad baronas jį partrenkė, dar koja primygo ir marškinius jam 
ant krūtinės drykst!... 

- O jūs ką? Stovit ir žiūrit kaip basliai? 

- Buvom pačiame pievos gale. Johanas taip liepė. Jau norėjom 
šokti gelbėti, bet atsirado komtūro sargyba. Tai tas baronas, 
bjaurybė, jiems Johaną ir atidavė. Turim plaukti iš čia! Ir kuo 
greičiau! Kai Johanas išsiplepės, kad mes... 

- Užčiaupk nasrus, kvaiša! - užriko Brandefontas. 

Starkus tik dabar išvydo tyliai sėdintį ant suolo svetimšalį pirklį 


ir prikando lūpą. 
- Bet turime plaukti! - pratrūko vėl Starkus, irjau tyliau pridūrė: 
- Liepk vyrams kelti burę. 


- Ar tau proto trūksta? - Brandefontą dabar galutinai užvaldė 
baimė. - Aš negaliu plaukti! 
- Negali? Kodėl negali? Mes turim dingti. Tuojau pat! 
- Aš negaliu plaukti, beproti! 

- Kodėl? - šaukte šaukė Starkus. - Yra gi laivas! 

Anapas ben Erachas atsistojo, priėjo prie Starkaus, kietai paėmė 
už peties. 

- Ramiau, mielasis, - tarė jis. - Škiperis tau bando pasakyti, kad 
jis negali vogti laivo. Tai Daugpilio komtūro laivas, jei dar nepa- 
miršai. 

Starkus tankiai sumirksėjo. Atrodė, kad jis tuoj pravirks. 

- Bet kai tas Johanas pradės pliurpti, o jis pradės pliurpti, čia tai 
jau aišku kaip diena... - vienu atsikvėpimu išbėrė žodžius Starkus. 
- Kai jis pradės pliurpti, tada pakars ir mus. Turim dingti, prapulti, 
išgaruoti! 

- Bet kaip? - Brandefontas susmuko ant suolo. Net jo apvalainas 
pilvas tari subliuško, o auksinė juosta staiga prarado blizgesį. - 
Laivu - negalim. Upė - ne jūra. Kur nuplauksi? Tik iki kitos Ordino 
pilies... 

- Tada... Tada reikia arklių! - Atrodė, kad iš juodviejų Starkus 
geriau suvokė padėtį. - Būtinai reikia arklių. Bent trijų žirgų. Ir akies 
mirksniu! 

- O iš kur gausi taip greit? - sudejavo Brandefontas. 

Anapas ben Erachas prisėdo šalia susmukusio ant suolo Brande- 
fonto ir patapšnojo per petį. 

- Matai, kaip išeina, -raminamai tarė jis. - Pasirodo, kad galiu tau 
padėti. Turiu arklius, ir kaip sykis - net tris... 

- Turi arklius? - verksmingai sudejavo Brandefontas. - Tai gal 
parduotum? 

- Kaip geram bičiuliui, aišku, parduosiu, - sumurmėjo Anapas 
ben Erachas ir neištvėrė nenusišypsojęs. 

Šį kartą arklių prekyba jam žadėjo ypač gerą pelną... 

omtūras Haseldorfas, priėjęs prie lango, pavartė žiedą 
prieš šviesą. Jis stipriai sukando dantis, kad neišsprūstų 
jo aukštai padėčiai garbės nedarantis žodis. Nenuginčy- 
si, įrėžtas auksiniame žiede atvaizdas priklausė jo šven- 
tenybei Grigaliui Devintajam. Bet nejaugi tokiai svarbiai užduočiai 
žemaičiai siųstų net dvidešimties metų nesulaukusį jaunuolį? Ha- 
seldorfas iš padilbų pažvelgė į pasiuntinį ir vėl įsmeigė akis į žiedą. 
Jaunuolis stovėjo komtūro menėje kaip savo namuose. Ta jo 
pagarbos ir baimės stoka, be abejo, buvo suvaidinta. Jis tiesiog 
įžūlus vaikėzas, mąstė Haseldorfas. Šitokio pasiuntinio atsiradi- 
mas greičiausiai reiškė panieką jam, Kuoknesės komtūrui ir visam 
Ordinui. O gal čia slypėjo kokia klasta? Iš įpratimo jis žvilgtelėjo į 
sėdintį prie mažo stalelio sekretorių Kalatozį, tačiau tas tik vartė 
rankoje žąsies plunksną ir, įsmeigęs akis į Haseldorfą, laukė. 

- Žiedas tas... - suniurzgė komtūras. - Ar turi kitų įrodymų? 

- Vienuolis Steponas sakė, kad pakaks žiedo, - ramiai tarė 
jaunuolis tiesiog siutinančiai sklandžia vokiečių kalba. 

- Vienuolis Steponas Rygoje! - suirzęs atšovė Haseldorfas. - Čia 
sprendžiu aš. Ar turi kokį kitą įrodymą, klausiu? 

- Gal tiks šitas? - Jaunuolis pasirausė savo apibrizgusioje stirnos 
odos striukėje ir pasukiojo tarp pirštų raudoną tarsi žibantis kraujo 
lašas rubiną. - O gal vienuolis jums nepaliko sidabrinės taurės? 

- Ten kielikas, o ne taurė! - metė Haseldorfas. Sekretorius Ka- 
latozis pakėlė greta stovinčios skrynios antvožą. Išėmė kieliką ir 
pastatė ant stalo. Ir iš toliau buvo aišku, jog vienintelio likusio 
rubino atšvaitas panašus į brangakmenio, kurį laikė jaunasis pagonis. 

- Atrodo, kad tas, - patvirtino sekretorius Kalatozis. 

- Kiek jų turi? 

- Visus septynis. Bet atėjau tartis dėl sąlygų, o ne perduoti 
išpirką. 

- Ką? Manai, kad gali derėtis? Su manim, Kuoknesės komtūru? 
- pratrūko Haseldorfas. - Čia ne arklių turgus. Kaina jums žinoma. 
Atvežk išpirką, ir bus belaisvės. 

- Kainą mes žinome, - sutiko Uvis. - Bet Kuoknesės komtūras per 
daug patyręs asmuo, jog tikėtųsi, kad išpirką atvešime į pilį. 

- Per daug - kas? - Haseldorfas pažvelgė Kalatozio pusėn, nes tas 
jau pradėjo skrebenti žąsies plunksna. 

- Patyręs... Taip sakė, - paaiškino sekretorius. - Taip ir užrašiau. 

- Aa! - pakraipė galvą komtūras. Įsižeisti lyg ir nebuvo dėl ko. 

- Todėl ir negali tikėtis, kad mes pasielgtume taip neapdairiai. 
Nebent mūsų moterys būtų pirma išleistos. 

- Išleistos? Ha! - Haseldorfas išpūtė akis ir atlyžęs nusišypsojo. 
- Taip imčiau jas ir išleisčiau?.. 

- Ne. Nemanau, kad Ordinas taip pasielgtų... - Uvis papurtė 
galvą. Nemanau ir, kad komtūras galėjo rimtai tikėti, jog mes 
pirmiau atvešim išpirką. Viską reikia padaryti tuo pat metu. 

- Tebūnie taip. Atvežkit išpirką prie pilies vartų. O mes lauksim 
su tomis jūsų moterimis... 

- Komtūras vis dar teikiasi juokauti. - Uvis žemai nusilenkė, o 
Haseldorfas taip ir nesusigaudė, kur baigėsi mandagumas ir kur 
prasidėjo akibrokštas. - Komtūro valdose, prie pilies sienų, kur 
komtūro raiteliai, kur komtūro arbaletininkai... Ne, aš negaliu 
patikėti, kad komtūras kalba rimtai. 

Dabar jau tikrai buvo atėjęs laikas įsižeisti, nes šis jaunas 
pagonis į akis pareiškė, kad nepasitiki komtūro žodžiu. Tačiau 
Haseldorfas nurijo akibrokštą, nes jį sudomino pati uždavinio 
esmė. Išties, kaip tai padaryti? Kokiom sąlygom jie sutiks keistis? 

- Jei manai, kad mes atvešim raganas į jūsų žemes, tai apsirinki. 
Į spąstus galvos nekišim. Ir pagonių priesaikomis pasitikėti nežadu. 

- Komtūras tam per gudrus, su tuo sutinku, - vėl linktelėjo Uvis. 
- Vadinasi, reikia surasti vietą, kur nei vienas, nei kitas negalėtų 
paimti viršų. Tada pasitikėjimo klausimas savaime atpuls. 

Sekretorius Kalatozis pasilenkęs rašė. 

- Vieta, kur atpultų pasitikėjimo klausimas? Taip? - Kalatozis 
kilstelėjo galvą nuo pergamento ir pažvelgė į komtūrą. - Čia 
neblogai pasakyta. 

- Rašyk jau, rašyk. Bet kur tu rasi tokią vietą? - susidomėjo ir 
Haseldorfas. 

- Teka čia netoli už lango Dauguva. Už pusės mylios nuo pilies 
jos vaga tiesi. Upė plati, krantai žemi ir lygūs. Miškai prie upės 
iškirsti. Toli matyti. Ten gera vieta apsikeisti. 

- Siūlai toje vietoje perplukdyti išpirką? 

- Ne visiškai taip. Nesiūlau ir jums perplukdyti į kairįjį krantą 
mūsų moteris. 

- Sakiau, kad į spastus nelįsiu. 

- Komtūro teisė... Bet negalima to reikalauti ir iš mūsų. Siūlau 
štai ką - kai šešėlis būna trumpiausias, kai pietų metas. Tada. Migla 
jau bus pakilus. Nuo Kuoknesės kranto ir nuo priešingo atsistums 
dvi valtys. Nedidelės valtys, be denio. Jūsų valtyje du vyrai, be šarvų 
ir ginklų. Vienmarškiniai. Mūsų valtyje - taip pat. Jūs atplukdot 
moteris, mes - išpirką. Pasikeičiame upės viduryje. 

Uvis nutilo. Tylėjo ir Haseldorfas. 

- Atrodo, kad sąlygos tada būtų tikrai lygios... - prabilo kol kas 
tyliai krebždenęs plunksna Kalatozis. 

- Tu rašyk sau! - metė jam komtūras. - Vidury upės? Dvi valtys, 
sakai... O jei jūs norit apgauti? Jei atplukdot ne visą išpirką? 

- Kol nepatikrinsit, sandoris neįvyks. Valtys - atviros. Pavyzdžiui, 
jei mes pamatysime, kad jūsų vyrai ginkluoti, nesiartinsim. 

- Jei bus tartas mano žodis... - Haseldorfas nutilo ir įtemptai 
galvojo. Sekretorius Kalatozis sustingo, pakėlęs žąsies plunksną. - 
Gerai. Rašyk jau. Po du vyrus... 

- Be ginklų? Ar ginkluotos abi pusės? - Kalatozis vis dar laikė 
pakėlęs žąsies plunksną. Nuo jos galiuko nuslydo lašas, papuošda- 
mas pergamentą tamsiai ruda dėme. 

Komtūras nužingsniavo iki lango irsuspaudęs lūpas žvelgė į tolį. 
Klausimas išties buvo nelengvas. Ar jis turi du vyrus, kurie tikrai 
įveiks pagonis? Brolis Ulrichas lyg ir būtų vienas, tačiau jie su 
šėtono pagalba turi tokių, kurie... Komtūras giliai atsiduso. 

- Be ginklų, - tarė neatsisukdamas. 

- Ir vienmarškiniai, - pridūrė jaunuolis. 

Tai, žinoma, reiškė kad jo, komtūro Haseldorfo, žodžio tam 
prakeiktam pagoniui buvo negana. Kad jis viešai pareiškia, jog juo 
nepasitiki, bijo, kad po apsiaustais nebūtų paslėpti ginklai. 

- Rašyk - vienmarškiniai! - žiūrėdamas pro langą, niūriai tarė 
Haseldorfas. - Pasikeitimas įvyks už penkių dienų. 

- Kodėl už penkių? - paklausė žemaičių pasiuntinys. - Ta jūsų 
Bernardo diena bus po trijų. 

- Pasakiau: už penkių! 

- Aš mačiau, kad budelis sukrovė laužą, - ramiai tarė Uvis. 

- Laužas atidedamas! - riktelėjo komtūras. Ir susivaldęs tyliau 
pridūrė: - Ir pradink dabar. Turi valandą laiko pradingti... 

Komtūras nusigręžė į langą. 

- Už penkių dienų, - pakartojo už jo nugaros jaunuolis, ir 
Haseldorfas palaukė, kol trinktelės durys. Tik tada atsisuko į 
sekretorių. 

- Koks įžūlumas! - sušnibždėjo jis. - Jie pasistengs mus apgauti. 

- Kad šitomis sąlygomis tai būtų sunku, - pastebėjo Kalatozis. - 
Iš tiesų neblogai sugalvota. 

- Sunku tai sunku, bet... - nutęsė Haseldorfas ir prikando lūpą. 
Staiga prisiminė, jog šiuo atveju netgi sekretoriumi negalima 
pasitikėti iki galo. - Gerai, tegu turi jie savo sąlygas... 

- Ar man pradėti pasiruošimus? 

- Kokius pasiruošimus? 

- Parinkti valtį, vyrus... 

Haseldorfas ryžtingai krestelėjo galvą: 

- Ne. Tau pakanka darbų. Be to, tu ligonis. Aš pasirūpinsiu pats. 
Palauk! Minėjai berods, kad arkliavagį vakar suėmė? 

- Brutenas su vyrais. Pasirodo, tai tas naujakrikštas Johanas. Jį 
pasiuntėme prieš mėnesį į Daugpilį. Tai tas, kur Švėtėje... 

- Žinau, žinau! - nutraukė jį komtūras. Dar pamąstė ir pamojo 
ranka sekretoriui, kad šis pasišalintų. - Šiam kartui užteks. Visa tai 
turi likti paslaptyje. Ar supratai? 

- Savaime aišku... - žemai pasilenkė prie pergamento ritinėlio 
sekretorius Kalatozis, kažkodėl slėpdamas akis nuo savo komtūro. 

Pasiruošimai 


vyriausias Kuoknesės budelis Hakenas iš laimės jautėsi 

devintame danguje. Čia, rūsyje, kur jo niekas nematė, 

išskyrus kankinamuosius, jis nusimaukšlindavo savo odi- 

ne kauke, ir dabar jo gal savaitę neskustas veidas tiesiog 
švytėjo. Ne kasdien į jo gilius rūsius nusileidžia pats komtūras! O 
Hakenas kaip sykis turėjo kuo pasigirti... 

- Išpliurpė viską! - skubiai dėstė jis. - Ir kas padėjo, ir kam 
parduoti norėjo, ir pro kur keliavo, ir kas dar laive buvo. O tie 
sakalai, pasirodo, net paties Polocko kniaziaus nuosavybė. Turės 
būti dėkingas Ordinui, kad juos atgavo. 

- Kokie sakalai? - nekantriai paklausė komtūras. 

- Tas Johanas-Ulvaras sakalus pavogė! Kaimietį Lūkstės kaime 
kone užmušė. Bet viską išpasakojo, kaip didelis. Nebeliko ko 
daugiau iš jo traukti. Galima pakarti. 

- Ne tau spręsti, - burbtelėjo komtūras. - Palik mus vienus, noriu 
su juo pasikalbėti. 

Hakenas suglumo. Jis tikėjosi pagyrimo už gerai ir sparčiai 
atliktą darbą, tačiau jo taip ir nesulaukė. Komtūras nekantriai 
mostelėjo ranka durų link. 

- Pasakyta - palik mus vienus, - pakartojo. 

Hakenas užsimaukšlino savo odinę kauke ir, vos nesuklupes 
žengdamas per aukštą rūsio slenkstį, iškiūtino lauk. Komtūras 
atsisuko į prirakintą prie sienos Ulvarą. Šis atrodė pakankamai 
varganai. Viena naktis Hakeno požemyje galėjo žmogų negrįžta- 
mai pakeisti. Ypač tokį, kaip Ulvaras, kuris buvo drąsus tik tuomet, 
kai galia buvo jo pusėje. Dabar jis atrodė kaip primuštas, pabrukęs 
uodegą šuo. 

- Tai ką? Arkliavagiu pasidarei... - ne tiek klausė, kiek teigė 
komtūras. 

Apvalios Ulvaro akys prisipildė ašarų. Jis parkrito ant kelių ir, jei 
ne grandinė, būtų bučiavęs komtūro kojas. 

- Jūsų šviesybe, aš gi padėjau Ordinui prieš pagonis, - lemeno 
nevykusia vokiška tarsena. - Aš už tikrąjį tikėjimą kentėjau, jūsų 

šviesybe... Negi aš nusipelniau tik tokio likimo!.. Kiek Ordinas 
nukovė pagonių su mano padėjimu... Meldžiu pasigailėjimo!.. 

Haseldorfas nejučiomis pasitraukė atbulas. Tokie žmonės jam 
visad keldavo pasišlykštėjimą. 

- Jūsų šviesybe, tegul tik leidžia man kovoti prieš tuos prakeiktus 
pagonis! - sunkiai apversdamas liežuvį, vebleno Ulvaras. - Aš žinau 
dar daug jų paslapčių. Aš žinau visus kelius į jų pilis! Slaptus takus 
per girias ir pelkes... 

- Užteks! - ne per daug garsiai, bet pakankamai įsakmiai paliepė 
komtūras. - Tu nekenti jų? 

Ulvaras išsišiepė, apnuogindamas retus dantis: 

- Nekenčiu! Jie manęs nekenčia, jūsų šviesybe, o aš nekenčiu jų 
visų! 

- Ne apie visus pagonis kalbu. Apie tas dvi pagzones mano pilyje. 
Ar nekenti jų? 

Sustingusios Ulvaro lūpos prasižiojo, ūsai pasišiaušė, jis godžiai 
gaudė orą, tuo pat metu stengdamasis suprasti, kokio atsakymo 
norėtų visagalis komtūras. 

- Tų nekenčiu labiausiai! - truputį padvejojes, pagaliau metė jis. 
- Medeina pasijuokė iš manęs. Nekenčiu! 

Komtūras apsižvalgė, ar durys už nugaros užvertos, ir priėjo 
arčiau kalinio. Jis pasilenkė, bet ne taip žemai, kad Ulvaras galėtų 
jį pasiekti. 

- Ir tavo ranka nesudrebėtų, jei reikėtų?... Supranti?.. 

Ulvaras suprato. Jo sudaužytos lūpos prasišiepė, atidengdamos 
sukruvintas dantenas. 

- Jūsų šviesybe, aš jas nudobčiau nė nemirktelėjes! Patikėkite 
man, jūsų šviesybe. Pasmaugčiau, jei tik palieptumėt! 

- Tyliau... - Komtūras atsitiesė ir atsiduso. - Dabar tavimi tikiu. 
Bet ar turi pakankamai proto? 

- Ką tik jūsų šviesybė įsakys, viską padarysiu! Manimi jūsų 
šviesybė gali pasitikėti. 

- Ne apie pasitikėjimą kalbu. Bet jei nenori būti maita juodvar- 
niams, tylėk apie tai, ką tau sakiau. Supratai? 

- Kaip žemė, jūsų šviesybe. Tyliu kaip žemė ir tylėsiu iki grabo 
lentos. - Ulvaro balsas virto šnibždesiu, jis išpūtė savo gelsvas akis 
irnemirksėdamas žiūrėjo į komtūrą. - Tegu man liežuvis nudžiūna! 

- Neklausysi jokių įsakymų, tik mano. Supratai? 

Komtūras apsisuko ir, tylutėliai priėjęs prie rūsio durų, staigiai 
jas pravėrė. Kaip ir reikėjo tikėtis, Hakenas stovėjo netoliese, tačiau 
nepakankamai arti, kad girdėtų, apie ką buvo kalbama. 

- Atrakink jį, - tarė jis Hakenui. - Perkelk į kitą patalpą. Su gultu. 

Hakeno akys kaukės plyšiuose išsiplėtė iš nuostabos. Komtūras 
suprato, kad teks kaip nors paaiškinti savo sprendimą, nes kitaip 
dar pasklis kalbos... 

- Gerai iškvotei arkliavagį. Esi vertas pagyrimo. Tačiau aš 
nutariau juo dar pasinaudoti, kad galėtumėm visus jo sėbrus 
išgaudyti. Bet tam jis turi atsigauti. Labai jau uoliai padirbėjai, - 
šyptelėjo komtūras. - Negailėk jam maisto, ir tegu išsimiega. Ir apie 
tai - niekam nė žodžio. Supratai, Hakenai? 

- Viską supratau, jūsų šviesybe, - žemai nusilenkė budelis. Ne 
taip jau dažnai komtūras pamalonindavo jį geru žodžiu, tad netgi 
šis šykštus pagyrimas buvo jam kaip vaistas. - Niekas iš mano rūsio 
neišeina. Nei žmogus, nei garsas. Viską supratau: nuo grandinės 
nukabinti, maitinti, ilsinti. Ar viskas, jūsų šviesybe? 

- Ne, dar ne viskas... - Komtūras buvo benueinąs, bet stabtelėjo. 
Atrodė, kad jis įtemptai kažką svarsto. - Žinai, Hakenai, pakviesk 
man Augustą. Pasakyk, kad tuojau pat ateitų į didžiąją mene. 

- Kurį Augustą? - paklausė Hakenas, nes Augustų Kuoknesės 
pilyje buvo bent keli. 

- Laivadirbį, - atsakė komtūras Haseldorfas ir, vis dar susimąstes, 
žengė tolyn. 


Geriausias Kuoknesės valčių dirbtuvės meistras, dar vaikystėje 
apkrikštytas latgalis iš Jersikės, ilgarankis ir plačiapetis Augustas 
pagarbiai sustojo prie durų. Jis nedrįso savo išklypusiomis kurpė- 

mis rioglinti tiesiai per patiestą ant grindų meškos kailį. Laukdamas 
komtūro nurodymų, jis gniaužė gyslotose rankose veltininę kepu- 
re. Haseldorfas nužvelgė laivadirbį veriančiu žvilgsniu ir tarė: 

- Visų pirma prisiek, kad apie šį pokalbį niekam neprasitarsi! 

- Prisiekiu, - bučiuodamas komtūro rankose laikomą kryžių, 
išstenėjo Augustas. 

- Žinai, kas bus, jei išplepėsi? 

- Kur jau nežinosi... 

- Na, o dabar atidžiai klausykis ir viską dėkis į galvą. 

Haseldorfas prisiartino prie laivadirbio, uždėjo jam ant pečių 
rankas ir, įdėmiai žvelgdamas į akis, tęsė: 

- Ordinui reikia valties, prie kurios dugno galėtume pritvirtinti 
du arbaletus. Taip pritvirtinti, Augustai, kad sėdintys valtyje irkluo- 
tojai juos lengvai pasiimtų, o iš šalies jų niekas negalėtų matyti. 

- Jei teisingai supratau, šviesausias komtūre, ginklai turi būti po 
vandeniu? 

- Puikiai mane supratai, Augustai, nors tavo galva daugiau tiktų 
akmenims skaldyti. 

Augustas nulenkė didelę, kampuotą, iš tikrųjų uolos atplaišą 
primenančią galvą ir klausėsi toliau, nedrįsdamas pakelti akių į 
komtūrą. 

- Arbaletai slėpsis po vandeniu. Tarsi du nekalti kūdikėliai, - 
šyptelėjo komtūras. Ši šypsena išstūmė iš laivadirbio širdies baimės 
likučius, ir jis tarė: 

- Padarysiu taip, kad nė pats šėtonas nejįtars! 

- Kai kurie pagonys savo vyliais, klasta ir gudrumu pralenkia net 
pagyvėjusį pastaruoju metu šėtoną, - iškėlė smilių komtūras. 

Augustas sugebėjo išspausti šypseną. 

- Bus, šviesiausias komtūre, - užtikrino jis. - Prie pat dugno 
pritaisysiu spyruokles. Jos, nelyginant vanago nagai, atsilenks, o 
įdėjus arbaletą tvirtai prispaus ginklą prie dugno lentų. Jei prireik- 
tų šauti, tereikės vieną ranką panardinti į vandenį, sučiupti už 
arbaleto buožės, o antrąja atlaužti spyruokles! 

- Pasirodo ne tik rankas, bet ir galvą turi, Augustai!- Komtūras 
pasirausė savo apsiausto kišenėje ir ištraukė sunkų sidabrinį pini- 
gą.- Štai tau, kad darbas geriau sektųsi. Pabaigsi - gausi daugiau... 

Augustas žemai nusilenkė ir atbulas išslinko iš menės. Po tokios 
keistos komtūro kalbos pinigas jam svilino delną. Kad visiškai 
nenusvilintų, jis tuoj pat nunešė jį pas aludarį Haincą. Išmaukęs 
kaušą alaus, paprašė keptos šoninės, kiaušinienės, sūrio, rinkę 
dešros ir visą ąsotį alaus. Po įgrisusios kasdieninės sorų košės ir 
smirdančių ropių valčių meistras pasijuto karaliumi! Jau gerokai 
apkaušęs, jis aludariui pasigyrė turįs nepaprastos svarbos darbą. 
Ne, tai ne paprastas staliaus darbas, o slapta komtūro užduotis! Net 
artimiausiam savo draugui jis negalįs jos atskleisti! 

- Ar aš tau nors kartą atsisakiau įpilti kaušelį, kai visas drebėda- 
mas ateidavai prašyti skolon? Ar matei mane supykusį, kai negrą- 
žindavai skolos? - įpildamas Augustui dar vieną kaušą, paklausė 
aludaris Haincas, kurio seserį Ilzę vasaros pradžioje išgydė Medei- 
na. Įpylė ir iškratė paskutinius alaus lašus iš ąsočio į savo kaušą. 

- Bet aš negaliu... - kartojo siurbčiodamas alų Augustas. - Kaip 
Dievą myliu, negaliu... 

- Gerai! Aš nepykstu. Negali - tai negali. Bet vis tiek esi pas gerą 
bičiulį. Ei, Ilze, atnešk mums dar vieną ąsotį! - šūktelėjo Haincas 
savo seseriai. - Iš tos statinės, kur pačiame rūsio gale. Štai Augustas 
gavo labai svarbią komtūro užduotį, bet jis niekam nesakys! Jis 
laikys liežuvį už dantų, aš jį pažįstu! 

- Šiukštu, negaliu... - patvirtino Augustas, nors liežuvis jo beveik 
nebeklausė. - Va, tik išsimiegu ir kimbu į darbą. 

Ilzė atnešė stipriausio alaus iš nedidelės statinaitės pačiame 
rūsio gale. Tas alus, sumaišytas su pelkių gailiais, gebėdavo atrišti 
ir ne tokius liežuvius, kaip laivadirbio Augusto. 

Ilzė atneša žinią 


19 


uaidėjus vakariniams varpams, Medeina sėdėjo užda- 

rame pilies kiemelyje ant akmeninio slenksčio. Čia jai 

leisdavo išeiti vienai, nes vartelius į didįjį kiemą, o tuo 

labiau vartus iš pačios pilies, saugojo ginkluoti sargybi- 
niai. Ji klausėsi iš nedidelės pilies koplyčios sklindančio Ordino 
brolių giedojimo. Stiprūs, augaloti vyrai stebėtinai darniais balsais 
kreipėsi į savąjį Dievą. Medeiną žavėjo ši besikartojanti ir vis tarsi 
nauja, gūdi ir pakili giesmė. Nors ji buvo visai kitokia, svetima, bet 
garsų sąskambis, o gal suderintų vyrų balsų aidas priminė jai 
giesmes, girdėtas Ventės pakrantėje. Tada, kai ji stovėdavo prie 
aukuro šventojoje ąžuolų giraitėje. Ir pati kalba, kuria buvo gieda- 
ma, buvo tarsi sava, nors jai niekas nepaaiškino nė vieno žodžio 
prasmės; nes Ordino broliai giedojo ne vokiškai. Vokiečių kalba, 
kurią ji jau pradėjo truputį suprasti, jos ausiai skambėjo nemalo- 
niai. Šita, giesmių, kalba buvo kitokia, raiškesnė ir dainingesnė, 
labiau panaši į jos gimtąją. Ordino broliai kartojo žodį “Deus", irjai 
neteko aiškinti, kad tai reiškė: “Dievas". Tą ji suprato iš karto, nes 
žodis skambėjo iškilmingai, ne taip, kaip tas trumputis, tarsi velnio 
neštas ir pamestas vokiškas žodelis “Gott". 

Staiga jos petį palietė švelni ranka. Medeina lėtai atsigręžė. Šalia 
jos stovėjo pavasarį taip sunkiai sirgusi Ilzė. Dabar net vakaro 
prieblanda negalėjo paslėpti jos apvalių skruostų rausvumo. 

- Turiu jums žinią, - sušnibždėjo Ilzė, prisėsdama ant akmeninio 
slenksčio, visai greta, kad galėtų kalbėti beveik į ausį. - Žemaičiai 
atvyksta su išpirka... 

- Dėkoju, kad pasakei, - taip pat tyliai atsakė Medeina. Šią žinią 
jau prieš dvi dienas jai buvo atnešęs sekretorius Kalatozis. Jis irgi 
kalbėjo pašnibždomis ir, atrodo, bijojo net labiau negu Ilzė. 

- Jūs tai jau žinojote, - suprato Ilzė, tačiau jos balse nebuvo 
nusivylimo. - Gerai, kad žinojot. Aš labai džiaugiuosi dėl jūsų su 
dukra. Bet turiu dar vieną žinią. Svarbią. Gal dar svarbesnę. 

Ilzė pasimuistė ant šalto akmeninio slenksčio ir užsitraukė skarą 
ant akių: 

- Augustas stato valtį. Tai toks laivadirbys, jis išgerti ateina pas 
mano brolį. Pats komtūras jam užsakė tą valtį. 

Ilzė nutilo ir apsižvalgė. Įsitikinusi, kad kiemelyje jos tik dviese, 
vėl palinko prie Medeinos ausies: 

- Man atrodo, kad ta valtimi jus veš per Dauguvą... 

- Gali būti, - sutiko Medeina. - Apsikeisti numatyta upės viduryje. 
Taip man sakė vienas žmogus. Bet kodėl manai, kad ta valtimi? 

- Nes valčių netrūksta. Kam reikia būtinai naujos? O šita valtis 
- ypatinga. Komtūras liepė prie jos dugno pritaisyti spyruokles. 
Taip, kad galėtum pritvirtinti arbaletą ir kad jis būtų po vandeniu... 

- Kad nesimatytų?.. - Medeina giliai atsikvėpė. 

-Kad nesimatytų.... Ir niekam apie tai nevalia žinoti. Ir darvienas 
dalykas, kurį sužinojau tik šiandien. Vienas iš vyrų, kuris jus veš 
apkeisti, yra Liutkė. 

- Jis turbūt Žvejas? 

Ilzė papurtė galvą: 

- Ne... Jis toks, tiesą sakant, toks mergišius, šiaip nerimtas 
vaikinas. Bet jis geriausias arbaletininkas Kuoknesėje. Sakė, bus 
dar ir antras, bet nežinau, kas. 

Už kampo suaidėjo pilies kiemo akmenų grindinys. Sprendžiant 
iš sunkių žingsnių, kiemus tikrino sargyba. Ilzė pašokusi prisiglau- 
dė tarpduryje. 

- Haincas sakė, kad perduočiau... - sušnibždėjo ji, prieš dingda- 
ma. - Bėgu... 

Sušnarėjo Ilzės sijonas. Vėl suskambo prieš tai pritilusi Ordino 
brolių giesmė. Balsai buvo darnūs, kaip ir anksčiau, bet dabar jie 
Medeinai nebežadino prisiminimų. Dabar ji nebeturėjo laiko praei- 
čiai. Priglaudusi delną prie kaktos ir susikūprinusi, ji įtemptai 
mąstė. 


Medeina įdėmiai apžiūrėjo ant lentynos sustatytus ąsočius ir 
puodynes. Vieni buvo per dideli, kitų gurklys per platus, beveik visų 

glazūra nesiekė viršaus. Jaunas, linksmų akių puodžius, sustabdęs 
žiedimo ratą, pirštais glostė drėgną minkytą molio gumulą, lauk- 
damas, ką ji pasakys. Laukė ir atlydėjęs ją pas puodžių sargybinis, 
kuriam buvo liepta nuo pagonės nenuleisti akių. 

- Nerandat tokio, kuris patiktų? - paklausė puodžius. 

- Ne visai... Gal šitas, bet gurklys per platus. 

- Tik tarkit, kokio reikia, kaipmat nužiesiu. 

Puodžius, kaip ir visi Kuoknesėje, žinojo Medeinos galią. O gal 
prireiks jos pagalbos jam ar žmonai, kuri laukėsi vaikučio? 

- Kaip jums, bet kokį, ar didelį, ar mažą... - pakartojo jis. - Kad 
ir su dviem gurkliais ar penkiom ąsom! 

- Pakaks ir vieno gurklio. Bet jis turėtų būti siauresnis, negu šito. 
Man reikia gerai užkimšti. 

- Bus siauresnis. Per du pirštus? Per tris? 

- Gal per du. Ir oras, kai užkimšiu, visai neturėtų patekti. 

- Glazūrą dėsiu iki pat viršaus ir krosnies gale deginsiu. Bet jei 
grietinei ar aliejui, tai geriau, kad ąsotis truputį kvėpuotų. 

- Čia vaistams, - rimtai tarė Medeina. 

- Aa! - pagarbiai nutęsė puodžius. - Tada tikrai pasistengsiu. Bet 
kad toks nedidelis! Kaip jums, tai norėčiau visų ąsočių ąsotį 
nužiesti. 

- Tai nužiesk du ąsotėlius. 

- Nors ir visą tuziną! - Puodžius basomis kojomis pastūmė 
žiedimo rato pakoją, ir ratas cypdamas ėmė suktis. Molis žvilgėjo 
puodžiaus rankose ir tarp lėtai spaudžiančių pirštų tarsi gyvas lipo 
į viršų. - Krosnis jau įkūrenta. Galėsit atsiimti nors ir rytoj. Kai tokie 
nedidučiai, tai greitai atauš... 


Sekretorius Kalatozis vėl mindžiukavo prie ąžuolinių, geležimi 
apkaustytų žemaičių rikio žmonos durų. Apsidairė, ar kas jo 
nemato, nes po ką tik buvusio pokalbio su komtūru jautėsi nesma- 

giai. Kodėl Haseldorfas stengėsi išvengti jo paslaugų, apkeičiant 
belaisves į išpirką? Sekretorius žinojo, kad laivadirbys Augustas 
dieną ir naktį vienas triūsia prie naujos valties, užsidaręs dirbtuvė- 
se, kurias saugojo kareiviai. Ką tai galėtų reikšti? Komtūras 
pastarosiomis dienomis nieko neprisileisdavo, ir tik šiandien išsik- 
vietė jį, Kalatozį, į savo menę ir padiktavo laišką Rygos vyskupui. 
“Jo ekscelencijos pageidavimas, perduotas per vienuolį Steponą, - 
diktavo komtūras, - artimiausią sekmadienį bus įvykdytas, ir baž- 
nyčių turtai, stebuklingu būdu grįžę į krikščionių rankas, bus 
perduoti teisėtiems savininkams". Komtūras liepė kuo skubiau 
išsiųsti tą pergamento ritinėlį į Rygą, irtuojų pokalbis baigėsi. Tarsi 
ir nebūtų buvę įprastų pašnekesių šioje menėje, kartais pavirsdavu- 
sių ilgais disputais apie gėrį ir blogį, apie tikrąjį ir klaidingąjį 
tikėjimą, apie tiesą ir melą, apie nusikaltimą ir bausmę, apie rojų 
ir pragarą. 

O šį sykį Haseldorfas, baigęs diktuoti, paliepė įteikti laišką 
raitam pasiuntiniui ir nusigręžė į siaurą langelį sieksnio storumo 
mūro sienoje, neprataręs nė žodžio. Nejaugi komtūrą kamavo 
kaltės jausmas, ir jis bijojo, kad senam jo bičiuliui užtrukus bent 
truputėlį ilgiau, jis jam prisipažins, ką blogo padarė, ar dar tik 
rengiasi padaryti? Bet Kalatozis buvo tik sekretorius, o ne nuo- 
dėmklausys. 

Kaip ir praėjusį kartą, kamarėlės durys atsivėrė staiga, tarytum 
žemaičių rikio žmona būtų žinojusi, kad jis stovi tamsiame praė- 
jime. Rankose ji laikė nedidelį, padengtą žalia glazūra ąsotį su 
siauru gurkliu. 

- Užeik, rašto žmogau, - pakvietė Medeina. - Aš paruošiau tau 
vaistus, nes rudenį, kai pabjurs orai, tavo koja vėlims tinti. O manes 
čia jau nebebus. 

Mažoje kamarėlėje iš tiesų tvyrojo sieros kvapas. Gražioji Me- 
deinos duktė triūsė kampe, dėliodama džiovintas žoles į dvi krūve- 
les: turbūt skirstė, kurias palikti, o kurias pasiimti. Židinyje traškėjo 
malkos. Medeina atsargiai pastatė ąsotį ant medinės lentynos, 

padavė Kalatoziui tošinį indelį su geltonu tepalu ir pažvelgė liūd- 
nai, tarytum žinotų paslaptį, kuria negalėjo su juo pasidalinti, ir tas 
žinojimas ją slėgtų. 

- Sudie, rašto žmogau, - tarė ji. 

Kalatozis, paėmęs indelį su tepalu, pajuto, kad turi tuojau pat 
išeiti, nes kamarėlėje vyksta svarbūs pasiruošimai, kuriuose jam 
netinka dalyvauti. Jis jautė, kad šią moterį, grąžinusią jį į zyvenimą, 
mato paskutinį kartą. Nusigręžė, nes pabijojo, kad tuoj pravirks. 
Atsikrenkštė, stengdamasis suvaldyti jaudulį, ir išeidamas jau nuo 
slenksčio tarė: 

- Tesaugo jus Dievas! 

Dievų valia 


uo dešiniojo Dauguvos kranto atsistūmusios valties 
šonai dar tebešvytėjo obliaus nubalintomis lentomis, 
kvepėjo pušies sakais ir ką tik sustingusia derva. Gal 
valtis buvo nauja, gal abu irkluotojai ne itin įgude, 
tačiau laivelis judėjo vangiai. O svorio, atrodytų, buvo visai ne- 
daug: dvi valties galuose sėdinčios moterys bei du vienmarškiniai 
vyrai. Vienas jų stūmėsi kartimi, kitas kabino irklais. Nors valtis 
smarkiai siūbavo, abi moterys nesilaikė už laivelio šonų, bet slėpė 
rankas sterblėse. Sėdėjo oriai, net siūbuojančioje valtyje sugebėda- 
mos laikyti aukštai pakeltas galvas. Tik atidžiau pažvelgęs į jų 
rankas, įsitikintum, kad jos surištos. Valčiai kryptelėjus, jaunesnio- 
ji, sėdėjusi valties paskuigalyje, prikando apatinę lūpą ir ašarų 
suvilgytomis akimis įsistebeilijo į kitą krantą. Vyresnioji ramiai 
stebėjo netangius vyrų judesius. Netgi atrodė, jog ji šypsosi. Prie jos 
kojų stovėjo pintinė su rūbais, džiovintomis žolėmis ir moliniu indu 
su plonėjančiu gurkliu. Indas buvo užkimštas ir užlietas vašku. 

- Matau! Atsistūmė luotas... - pusbalsiu tarė Gailė. - Ten tikrai 
Uvis. 

Medeina nepasuko galvos: iš tokio nuotolio ji žmogaus vis tiek 
nepažintų. Sėdėjo rami ir žvelgė į priekyje sėdinčio irkluotojo 
nugarą. Prakaito dėmė jau buvo permerkusi jo marškinius ir vis 
plėtėsi. Irkluotojas jautė įbestą Medeinos žvilgsnį. Keliskart grįž- 
telėjo per petį ir nudelbė akis. Ulvaras taip sukando dantis, kad šie 
net grikštelėjo. Reikėjo susikaupti, suvaldyti akis užtemdantį įniršį 
ir vis labiau apimančią nesuprantamą baimę. Tačiau valdytis jam 
sekėsi vis sunkiau - apie tai liudijo platėjanti prakaito dėmė 
tarpumentyje bei nesulaikomai virpanti apatinė lūpa. Nekaip sekė- 
si ir valdyti valtį: nors stengėsi irkluoti abiem rankom vienoda jėga, 
valtis vis krypo į dešine. 

- Ei, laikyk valtį! - vokiškai sušuko kartimi besistumiantis antra- 
sis vyras. Pasak Ilzės žodžių, tai turėjo būti Liutkė. Jis pilyje buvo 
pelnęs nepataisomo mergišiaus šlovę. Vienintelė priežastis, dėl 
kurios komtūras Haseldorfas jo neišmetė iš arbaletininkų būrio 
viršininkų, buvo ta, jog Liutkė ne tik garsėjo taiklumu, bet ir 
sugebėjo savo įgudimą perduoti kitiems. 

- Į kaire, girdi! - įsakmiai pakartojo Liutkė, ir Ulvaras ėmė 
smarkiau kabinti dešiniu irklu. 

Liutkė buvo įpratęs, kad jo įsakymus vykdytų nedelsiant. Jis 
ketino riktelėti dar garsiau, tačiau pastebėjo, jog nuo gretimo 
kranto į upės vidurį sparčiai artėja luotas. 

- Vis dėlto atplaukia tie pagonių šunys! - mestelėjo jis Ulvarui. - 
Pamanyk tu man, atplaukia! O galvojau, kad neišdrįs... 

Ulvaras buvo išblyškęs. Skruostai įgavo pelenų spalvą, prakaitas 
žliaugė kakta ir lašėjo nuo nosies galiuko. Jis vėl atsigręžė per petį, 
tačiau šįkart Medeinos žvilgsnis jį tarsi prikaustė. Ulvaras sustingo, 
negalėdamas atitraukti nuo jos akių. 

- Ei, kas tau? - šūktelėjo Liutkė. - Žiūrėk irklų, ne tos senės! 

Ulvaras lėtai, tarsi jam tai daug kainuotų, nusigrežė nuo Me- 
deinos. 

- Tau nebeliko kur bėgti... - išgirdo jis tylius, bet aiškiai tariamus 
Medeinos žodžius. 

Liutkė tų žodžių nesuprato, o gal ir nesiklausė, nes padėjo kartį, 
žvilgsniu sekdamas artėjančią valtį. Čia upė jau buvo gili, kartis 
nesiekė dugno. 

- Asilo galvos tie pagonys... - atsisėdęs ant kito suolelio ir 
imdamas irklus keiktelėjo Liutkė. - Už moteris atiduoti šitiek 
aukso? Manai, kad nenori mūsų apgauti? Manai, taip ir atiduos? 

- Nežinau... - tarė Ulvaras taip tyliai, kad Liutkė neišgirdo. 


Pasistiebęs savojo luoto gale, Uvis jau galėjo įžiūrėti, kad abu 
Kuoknesės valties irkluotuojai buvo be šarvų. Ir ginklų valtyje 
nesimatė - dugnas tuščias, tik prieš motinos kojas stovi pintinė. 
Nebent ginklas galėtų slėptis už kito valties borto, bet tuomet Gailė 
akimis ar galvos judesiu būtų perspėjusi. Dabar iš jos nesuvaldomos 
šypsenos ir blizgančių akių buvo aišku: Gailė jokio pavojaus nejau- 
tė. O ką matė Medeina - nežinia. Vienu metu ji metė žvilgsnį į Uvį, 

tačiau tuoj pat nusigręžė. Sėdėjo žvelgdama į priekį, kur nerangiai 
irklavo du vienmarškiniai vyrai. Atrodė, tarsi ji melstųsi. 

Nors valtis buvo nauja ir lengva, ji plaukė gana sunkiai. Vie- 
niems ir kitiems irkluojant tik tiek, kad srovė juos suartintų upės 
viduryje, Kuoknesės valtis vis atsilikdavo, todėl Zerviui teko irklais 
pristabdyti savo luotą. Prieš jo kojas, ant žuvų žvynais nusėto luoto 
dugno, dviejuose drobiniuose maišuose tysojo Žvelgotės lobis. 

- Atrodo, tvarkoj... Galim priartėti... - tarė Uvis. Zervis smagiau 
grybštelėjo kairiuoju irklu, sukdamas luotą į upės vidurį. 

Dabar jie buvo priartėję taip, kad galėjai įžiūrėti veidus. Pirmojo 
prie irklų palinkusio vokiečio žemai nuleisti pečiai atrodė lyg ir 
matyti. Uvis pastebėjo, kad moterų rankos suveržtos virvėmis. 

- Ar jos sveikos? - paklausė Zervis. 

- Atrodo, sveikos. Bet tie šunsnukiai joms rankas surišo. Įsivaiz- 
duok - mano motinai! O kad juos kur!.. 

Uvis staiga užsikirto, nutilo, ir Zervis kilstelėjo galvą. 

- Kas nutiko? 

- Tas... Tas prie irklų - Ulvaras! 

- Ką? Nepakartas? 

- Irkluoja sau!.. Kad jį kur... 

- Tik nepradėk jaudintis, - atsargiai darbuodamasis irklais, 
ramino jį Zervis. - Tam dar turėsime laiko. 

- Žinau... - Uvis sukando dantis, kad net suskaudo. Dar prieš 
išplaukiant, Junda juos perspėjo: “Kad ir kas atsitiktų, nepameskite 
galvos! Atkeršyti suspėsime. Dabar svarbiausia - jų gyvybė..." 

Junda juos tebestebėjo nuo kairiojo Dauguvos kranto. Šalia 
gulėjo arbaletas su iki galo įtemptu plieniniu lanku. Kruopščiai 
atrinktos laibais antgaliais strėlės lengvai galėjo pasiekti upės 
vidurį. Tą jie jau buvo išmėginę,nors iš tokio atstumo pataikyti net 
ir Jundai būtų nelengva. Bet kas antras šūvis turėtų kliudyti. Tai ir 
Zerviui, ir Uviui suteikė pasitikėjimo savo jėgomis, nes, kaip irbuvo 
prisiekę savo dievais, jie jokio ginklo valtyje neslėpė. 

- Nemanau, kad turėtų ir jie... - lyg atspėdamas draugo mintis, 


- Uvis. Jis stovėjo visu ūgiu luoto gale, tad matė daugiau, nei prie 

irklų palinkęs Zervis. Dabar jau matė ir į juos atgrežtą Kuoknesės 
valties bortą. Niekas nekėlė įtarimo... Nepanašu, kad irkluotojai 
slėptų ginklą po marškiniais. Nebent tik kokį peiliuką. 

Valtys artėjo. Irkluojančio Ulvaro marškiniai nuo prakaito lipte 
lipo prie nugaros. Jo rauplėtas veidas rasojo. Net keista: stambūs 
prakaito lašai ritosi jo kakta, varvėjo nuo nosies galiuko, tačiau jis 
jų nešluostė. Juos tebeartino srovė. Priekyje stovintis Liutkė įdė- 
miai tyrinėjo artėjantį luotą. Jo žvilgsnis vis grįždavo prie dugne 
gulinčių maišų. 

- Ei, kilstelėkite maišus! - sušuko jis vokiškai. - Kas ten po jais?.. 

- Kad labai sunkūs! - vokiškai atsakė Uvis. 

- Tuomet nors paverskite, kad matyčiau. Kitaip nesiartinsime! 

Vokiškai gerai suprato ir Zervis, tad, sukėlęs irklus į valtį, 
palinko prie maišų. Apvertė, truputį kilstelėjo vieną, paskui ir kitą 
maišą. Švelniai sužvangėjo auksiniai ir sidabriniai indai. Garsas, 
matyt, pasiekė vokiečių valtį, nes stovintysis išsišiepė iki ausų. 

- Gerai, - tarė jis. - Labai gerai! Tik nebandykite iškrėsti kokios 
šunybės, nes pirmiausia klius joms. Prigirdysiu! Ar supratot? 

- Supratom! - šūktelėjo Zervis. 

Uvis tylėjo. Valtys jau buvo priartėjusios viena prie kitos per 
kokius penkiasdešimt sieksnių. Atstumas mažėjo. Ulvaras išprakai- 
tavęs žvelgė į juos tarsi stiklinėmis akimis. Nesuprato, kad prieš 
valtims susiliečiant reikia ištraukti iš vandens irklą. 

- Nežiopsok! Kas tau? - suirzo Liutkė ir ištiesė irklą artėjančios 
valties link. Dar akimirka, ir Zervis jį sugriebė. Išsilyginusios valtys 
dabar plaukė pagrečiui. Umai laivugalyje pašoko Gailė. 

- Sėsk! - riktelėjo Liutkė. - Pirma patikrinsim išpirką, o tik tada 
gausite prekes. Na, mikliai! Rodykit, ką turite! 

Pritūpes valties gale, Zervis atmezgė raištį. Ištraukė vieną iš 
bažnytinių taurių. Auksas sužvilgo jo rankose, ir gelsvas atspindys 
suraibuliavo vandenyje. Bežiūrint apraibo ir Liutkės akys. 

- Kitus! Parodyk kitus! - suvapėjo jis užkimusiu balsu. 

Zervis parodė vos pusę pirmojo maišo turinio ir tik kelis safyrais 
nusagstytus dramblio kaulo kryželius iš antrojo. Godumas, sumišes 

su nekantrumu, užvaldė Liutke, tačiau prie irklų sėdintis Ulvaras 
liko keistai abejingas. Spoksojo į brangenybes tarsi jų nelabai ir 
matytų. Ir kai Liutkė liepė jam pritraukti luotą arčiau, kad būtų 
galima perkelti lobį į jų valtį, jis pakluso ne iš karto. 

O galį slėgė kaltės pajautimas? Du maišus aukso atiduoda šie 
vaikinai už dvi moteris, kurias teutonai pagrobė jam padedant... 
Ulvaras žinojo, kad dievų valia vis tiek paveja prasikaltusius. 

Norėdamas greičiau pagriebti maišą, Liutkė persisvėrė per 
besiliečiančių valčių kraštus, ištiesė ranką. 

- Palauk! Pirma persikels moterys, - šaltai tarė Uvis. 

- Siūlyčiau tuo pat metu, - ėmė derėtis Liutkė. - O jūs padėkite 
įkelti krovinį. 

- Pirma tik vieną maišą. 

- Gerai, tik vieną. Manai, mums rūpi tos tavo moterys... - 
sušvokštė iš nekantrumo vokietis. 

Kiek susverdėjusi ir abiem surištom rankom įsikibusi į Uvio 
delną, Gailė grakščiai šoktelėjo iš vienos valties į kitą. Ji nusijuokė 
iš džiaugsmo, nors akyse ir spindėjo ašaros. Tuo pat metu, pade- 
dant Zerviui, vokietis pertempė pirmąjį Žvangantį maišą į savo 
pusę. Ulvaras tarsi suakmenėjęs tvirtai laikė abiejų valčių bortus. Jo 
veidas tebeblizgėjo nuo prakaito. 

- Antrą! - nekantravo vokietis. - Tegu ta ragana tik lipa! 

Medeina jau buvo pakilusi, bet dar nejudėjo. Ji kryptelėjo galva, 
rodydama į prie kojų stovinčią pintinę. Ulvaras be žodžių suvokė šį 
ženklą. Prilaikydamas valtį viena ranka, jis pasilenkė ir pakylėjo 
pintinę taip, kad ją galėtų pasiekti Uvis. Tik tada Medeina ramiai, 
tarsi eitų per savo menės slenkstį, nužengė iš vienos valties į kitą. 
Tą pačią akimirką Kuoknesės valties dugne atsigulė ir antrasis 
maišas, o Ulvaras paleido luoto kraštą. Valtys iš karto atsiskyrė per 
kokį sieksnį, tačiau tebeplaukė ta pačia kryptimi viena šalia kitos. 

Uvis stipriai apkabino motiną. Jis priglaudė savo veidą prie jos 
peties, nes jam tryško ašaros, ir jis nenorėjo, kad tai matytų kiti. 

- Rankas... Pirmiausia atrišk man rankas, sūnau, - ramiai, bet 
įsakmiai tarė Medeina. - Ne rišk, o perpjauk virvę. 

- Kad neturiu kuo, mama, - susijaudinęs pasakė Uvis. - Esu 
beginklis. 

- Tai rišk. Neskubėdamas rišk... 

Virvė buvo stangriai suveržta. Uvis jautė, kaip drėksta jo pirštai. 
Tuo metu gretimoje valtyje kažkas vyko. 

- Nežiūrėk, ką jie daro! - sudraudė jį Medeina, nes Uvis per petį 
žvilgčiojo į tolstančią vokiečių valtį. Ten, užuot puolęs prie lobio, 
Liutkė persisvėrė per bortą ir kažko ieškojo po vandeniu. Ulvaras 
tebesėdėjo lyg suakmenėjęs, žemai nulenkęs galvą. 

- Nežiūrėk! - pakartojo Medeina. - Atrišk man rankas. 

Uvis stengėsi atnarplioti Medeinos riešus veržiančią virvę, ta- 
čiau mazgų buvo keletas. 

- Ei tu, mulki! Tu velnio apsėstas, ar ką?! - šaukė per bortą 
persisvėręs Liutkė. - Padėk man, sakau! 

- Ką jie ten daro? - paklausė Uvis. 

- Nekreipk dėmesio, sūnau, - tvirtai skambėjo Medeinos balsas. 
- Atrišti jau nebespėsi. Palik tą mazgą. Teutonas ieško paslėpto po 
vandeniu arbaleto. Palik mazgą ir paimk iš pintinės ąsotį. 

Motinos balsas buvo ramiai įsakmus. Uvis, nebaigęs išnarplioti 
paskutinio mazgo, sugriebė sandariai užkimštą ąsotį. Šiurkštus, 
nors ir aplietas glazūra, molio paviršius skleidė keistą šilumą. 

- Dabar mesk į teutonų valtį! Trenk taip, kad būtinai sudužtų! 

Valtis jau buvo atsilikusi per dešimt sieksnių. Ulvaras, žvelgda- 
mas stiklinėm akim į Medeinos pusę, tebesėdėjo ant suolelio. Liut- 
kė susijaudinęs dar kažką šūkaliojo, kol pagaliau atsitiesė. Rankoje 
jis laikė žvilgantį juodo plieno arbaletą. Net iš čia buvo matyti, kaip 
nuo medinės buožės skaidriais lašeliais varva vanduo. Kairėje 
rankoje vokietis spaudė keletą strėlių. Netrukus viena jau buvo 
įdėta į griovelį. Vokietis su arbaletu susidorojo vikriau, nei su 
irklais... 

- Neskubėdamas mesk, sūnau, - padrąsinančiai tarė Medeina. 

Giliai atsikvėpęs, Uvis metė... Nuotolis dar nebuvo per didelis. 
Ąsotis nuskriejo lanku, atsitrenkė šalia priklupusio arbaletininko ir 
suaižėjo. Iš jo išsiliejo gelsvas skystis, aptaškydamas vokietį. Tuo 

metu sutratėjo iki galo varomas arbaleto suktuvas. Dar keletas 
akimirkų, ir templė išspjaus aštrią kaip geluonis strėlę. Iš tokio 
atstumo kiekvienas šūvis būtų mirtinas... 

Vokietis buvo savo amato meistras, ir jo susikaupimo nesutrikdė 
net prie kojų dūžtantis ąsotis. Jis tik žvilgtelėjo akies kampu į ąsočio 
šukes, kruopščiai taikydamas strėlę prie templės. Tačiau po akimir- 
kos susikaupimas jo veide virto gyvuliška baime - ten, kur sudužo 
ąsotis, ūmai pliūptelėjo liepsna. Ugnis akimirksniu apgaubė dugno 
lentas, slystelėjo valties šonais ir lyžtelėjo šaulio kelnių klešnę. 
Atrodė, kad suliepsnojo rankose suspaustas arbaletas. Liutkė sukly- 
kė iš siaubo. Ginklas išslydo iš degančių rankų. Stengdamasis 
nublokšti liepsną, vokietis delnais braukė per užsidegusius marški- 
nius, tačiau liepsna kibo prie pirštų, kopė drobinių marškinių 
rankovėmis... Gelbėdamas akis, vokietis pakėlė rankas prie veido. 
Suliepsnojo plaukai. Iš skausmo netekęs nuovokos, jis puolė į šalį. 
Valtis susverdėjo... Skėstelėjes rankomis, vokietis šlumštelėjo į upe. 
Vandens paviršiumi sklido aitrus sieros kvapas. Liepsnojo jau visa 
valtis. Apačioje ugnis buvo ryškiai geltona, į viršų ji balo, pavirsdama 
juodais dūmais. Tolėliau nuo liepsnos, vis dar susigūžęs, prie irklų 
sėdėjo Ulvaras, žvelgdamas ne į gretimai siaučiantį pragarą, bet į 
Medeiną. Jis nebepajėgė atplėšti nuo jos akių. Nuleidusi surištas 
rankas, Medeina ramiai žvelgė į degančią valtį. Kiti buvo taip 
apstulbę, jog negalėjo ištarti nė žodžio. 

Liepsna kilo vis aukščiau. Dabar degė ne tik valtyje pasipyles 
skystis, bet ir pušinės lentos.Ugnies atšvaitais raibuliuojančiuose 
Dauguvos bangelėse besimurdantis vokietis iškilo gal tik porą 
kartų. Kažką šaukė, bet burną beregint užpylė vanduo. Ulvaras 
tebesėdėjo tarsi suakmenėjes, nors liepsna jį apgaubė iš visų pusių. 

Deganti valtis vis tolo... 


Luotas su išgelbėtomis belaisvėmis pasuko kranto link. Zervis 
irklavo iš visų jėgų, nes susivokė, kad iš Kuoknesės pilies gali 

pasirodyti persekiotojai. Jau dabar upės paviršiumi atskriejo piktų 
riksmų aidai. O valtis tebeliepsnojo. Ji jau spėjo nutolti per šimtą 
sieksnių, ir kas dedasi joje, tegalėjai vien spėlioti. Pagaliau laivelis 
pasviro ir pradėjo semti vandenį. Jį svėrė tiek sudribęs Ulvaro 
kūnas, tiek ir pasislinkęs į šoną sunkus Žvelgotės lobis. 

Uvis atnarpliojo motinos riešus veržiančią virvę. Jis vis dar 
negalėjo atsikvošėti, nors gaisro priežastis buvo aiški. Dar vaikys- 
tėje motina Uvį buvo įsileidusi į kamarą, kur ji laikė savo gydančias 
žoles ir kur gyveno du žalčiai, vienas iš jų - baltas. Kamaros 
lentynoje Uvis aptiko geltonus, keistai, lyg ir supuvusiu kiaušiniu 
trenkiančius akmenukus. “Neliesk jų, tai geltakmenis, - paaiškino 
Medeina. -Iš jo galima išgauti ugnį". - “Kaip išskeliame iš titnago?" 
- paklausė tada Uvis. “Ne, - tarė Medeina. - Iš titnago išgauta ugnis 
gera. O šią ugnį galima išsikviesti tik ypatingais atvejais. Tai bloga 
ugnis, ir ją panaudoti dievai leidžia tik labai svarbiam reikalui". 

Tai dabar ir buvo įvykę. 

Nepajėgdamas atitraukti akių, Uvis svėisėi įtolstančią, vis labiau 
krypstančią valtį. Jai besvyrant ir įsidegusioms lentoms grimztant 
tamsion gelmėn, pro dūmus šovė į dangų baltų garų kamuolys. 
Dauguva tarsi siurbė į save nepasiduodančią liepsną, tempėsi į savo 
gelmes ir išdidžiojo Žvelgotės krauju įgytą bei podraug su priešų 
gyvybėmis prarastą lobį. 

- Toks lobis! Toks lobis! - sušnibždėjo Uvis. - Ir visai per nieką. 

-Ne. per nieką, sūnau. Tai išpirka, - pataisė jį Medeina. 

- Taip išpirka... Už judvi... Bet į dugną!.. Koks praradimas! 

- Ne praradimas. Lobis neprapuolė. Jis grįžta ten, kur jam pri- 
dera grįžti. Tai auka už tavo senelį. Jo vėlė pagaliau galės nurimti. 
Amžiams. Tokia dievų valia. 

- Jisai sakė: “Kaip garsas tolyn, taip auksas aukštyn"... - atsiduso 
Uvis. 

- Tiek metų laukęs, tik dabar palydės senelį. Pasakyk savo 
protėviui: “Gero kelio!" 

Uvis pažvelgė į motiną. Ji giedrai šypsojosi. Žvelgė į tolį, ten, kur 
skystėjantys dūmai jungėsi su dangaus ir Dauguvos vandenų atš- 

vaitu. Motina dabar ten matė narsaus, bet prasikaltusio dievams 
Žvelgotės vėlę. Uvis buvo įsitikinęs, kad ji matė Žvelgotės vėlę. 
Beveik įžiūrėjo ir jis. 

- Gero kelio! - garsiai tarė Uvis. 

- Gero kelio! - pakartojo Gailė ir nedrąsiai paklausė: - O tas 
vokietis? Ir Ulvaras? Ar jie seneliui patarnaus kelionėje? 

Medeina papurtė galvą: 

- Vokiečių mums nereikia. Išdavikų - taip pat. Žvelgotė turėjo 
savo tarnų, o vokiečius tegul sergsti jų pačių dievai. 

Liepsnojančios valties kibirkštis užgožė baltų garų kamuoliai. 
Papūtė vėjas, garo kamuoliai nusklendė Dauguvos paviršiumi, 
pakilo, pavirsdami debesėliais, ir ten, kur ką tik degė teutonų valtis, 
jau nieko nebebuvo. 

